CELEX: 
Language: mt
Date: 2009-09-26 00:00:00
Title: 2009/633/KE: Deċiżjoni tal-Parlament Ewropew tat- 23 ta’ April 2009 dwar il-kwittanza għall-implimentazzjoni tal-baġit tal-Aġenzija għall-Programm tas-Saħħa Pubblika għas-sena finanzjarja 2007#Riżoluzzjoni tal-Parlament Ewropew tat- 23 ta’ April 2009 li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima III - Kummissjoni u Aġenziji Esekuttivi

26.9.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 255/33
            
         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit tal-Aġenzija għall-Programm tas-Saħħa Pubblika għas-sena finanzjarja 2007
   (2009/633/KE)
   IL-PARLAMENT EWROPEW,
   
               —
            
            
               wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),
            
         
               —
            
            
               wara li kkunsidra l-kontijiet annwali finali tal-Komunitajiet Ewropej għas-sena finanzjarja 2007 – Volum I (SEC(2008) 2359 – C6-0415/2008) (2),
            
         
               —
            
            
               wara li kkunsidra l-kontijiet annwali finali tal-Aġenzija Esekuttiva għall-Programm tas-Saħħa Pubblika għas-sena finanzjarja 2007 (3),
            
         
               —
            
            
               wara li kkunsidra r-rapporti annwali tal-Kummissjoni għall-Parlament Ewropew u għall-Kunsill dwar is-segwitu tad-deċiżjonijiet ta’ kwittanza 2006 (COM(2008) 629, COM(2008) 628) u d-dokumenti ta’ ħidma tas-servizzi tal-Kummissjoni maħruġa ma’ dawn ir-rapporti (SEC(2008) 2579, SEC(2008) 2580),
            
         
               —
            
            
               wara li kkunsidra l-Komunikazzjoni tal-Kummissjoni bit-titlu “Sinteżi tal-kisbiet amministrattivi tal-Kummissjoni fl-2007” (COM(2008) 338),
            
         
               —
            
            
               wara li kkunsidra r-rapport annwali tal-Kummissjoni għall-awtorità ta’ kwittanza dwar il-verifiki interni mwettqa fis-sena 2007 (COM(2008) 499) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 2361),
            
         
               —
            
            
               wara li kkunsidra r-rapport tal-Kummissjoni dwar it-tweġibiet tal-Istati Membri għar-rapport annwali tal-Qorti tal-Awdituri għas-sena finanzjarja 2006 (COM(2008) 112),
            
         
               —
            
            
               wara li kkunsidra l-Green Paper dwar l-inizjattiva Ewropea favur it-trasparenza, adottata mill-Kummissjoni fit-3 ta’ Mejju 2006 (COM(2006) 194),
            
         
               —
            
            
               wara li kkunsidra l-Opinjoni Nru 2/2004 tal-Qorti tal-Awdituri dwar il-mudell ta’ verifika waħda (single audit) (u l-proposta relatata ma’ qafas ta’ kontroll intern Komunitarju) (4),
            
         
               —
            
            
               wara li kkunsidra l-Komunikazzjoni tal-Kummissjoni dwar ir-roadmap għal qafas ta’ kontroll intern integrat (COM(2005) 252),
            
         
               —
            
            
               wara li kkunsidra l-pjan ta’ azzjoni tal-Kummissjoni għal qafas ta’ kontroll intern integrat (COM(2006) 9), ir-rapport tal-Kummissjoni lill-Kunsill, lill-Parlament Ewropew u l-Qorti Ewropea tal-Awdituri dwar il-progress tal-pjan ta’ azzjoni tal-Kummissjoni lejn qafas integrat tal-kontroll intern (COM(2007) 86) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2007) 311),
            
         
               —
            
            
               wara li kkunsidra l-ewwel rapport ta’ nofs is-sena dwar it-tabella tal-progress għall-implimentazzjoni tal-pjan ta’ azzjoni tal-Kummissjoni għal qafas ta’ kontroll intern integrat, ippubblikat fid-19 ta’ Lulju 2006 (SEC(2006) 1009), konformi mat-talba magħmula mill-Parlament Ewropew fir-riżoluzzjoni tiegħu maħruġa mad-deċiżjoni ta’ kwittanza għas-sena finanzjarja 2004,
            
         
               —
            
            
               wara li kkunsidra l-Opinjoni Nru 6/2007 tal-Qorti tal-Awdituri dwar it-taqsiriet annwali tal-Istati Membri; id-“dikjarazzjonijiet nazzjonali” tal-Istati Membri; u x-xogħol tal-verifika fuq il-fondi tal-UE mill-korpi nazzjonali tal-verifika (5),
            
         
               —
            
            
               wara li kkunsidra l-pjan ta’ azzjoni tal-Kummissjoni għat-tisħiħ tal-funzjoni ta’ monitoraġġ tal-Kummissjoni fil-kuntest tal-ġestjoni konġunta tal-azzjonijiet strutturali (COM(2008) 97),
            
         
               —
            
            
               wara li kkunsidra l-Komunikazzjoni tal-Membri tal-Kummissjoni, is-Sinjura Hübner u s-Sur Špidla lill-Kummissjoni fejn ippreżentaw rapport intermedjarju dwar l-implimentazzjoni tal-pjan ta’ azzjoni għat-tisħiħ tal-funzjoni ta’ monitoraġġ tal-Kummissjoni fil-kuntest tal-ġestjoni konġunta tal-azzjonijiet strutturali (SEC(2008) 2756) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 2755),
            
         
               —
            
            
               wara li kkunsidra r-rapport tal-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-pjan ta’ azzjoni tal-Kummissjoni għal qafas ta’ kontroll intern integrat (COM(2008) 110) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 259),
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Esekuttiva għall-Kompetittività u l-Innovazzjoni għas-sena finanzjarja 2007, flimkien mat-tweġibiet tal-Aġenzija (6),
            
         
               —
            
            
               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, ipprovduta mill-Qorti tal-Awdituri skont l-Artikolu 248 tat-Trattat KE (7),
            
         
               —
            
            
               wara li kkunsidra l-Komunikazzjoni tal-Kummissjoni tas-16 ta’ Diċembru 2008 dwar interpretazzjoni komuni tal-idea tar-riskju tollerabbli ta’ żbalji (COM(2008) 866) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 3054),
            
         
               —
            
            
               wara li kkunsidra r-rakkomandazzjoni tal-Kunsill tal-10 ta’ Frar 2009 dwar il-kwittanza li trid tingħata lill-aġenziji esekuttivi għall-esekuzzjoni tal-baġit għas-sena finanzjarja 2007 (5589/2009 – C6-0056/2009),
            
         
               —
            
            
               wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom,
            
         
               —
            
            
               wara li kkunsidra l-Artikolu 246 u l-Artikoli li jsegwu tat-Trattat KE, fir-rigward tal-Qorti tal-Awdituri,
            
         
               —
            
            
               wara li kkunsidra l-istandards internazzjonali tal-verifika u l-istandards internazzjonali tal-kontabilità, b’mod partikolari dawk applikabbli għas-settur pubbliku,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (8), u b’mod partikolari l-Artikoli 145, 146 u 147 tiegħu,
            
         
               —
            
            
               wara li kkunsidra r-Regolament tal-Kunsill (KE, Euratom) Nru. 58/2003 tad-19 ta’ Diċembru 2002 li jfassal l-istatut għall-Aġenziji Esekuttivi li jridu jiġu fdati b’ċerti kompiti fit-tmexxija tal-programmi tal-Komunità (9), u b’mod partikolari l-Artikolu 14(3) tiegħu,
            
         
               —
            
            
               wara li kkunsidra r-Regolament tal-Kummissjoni (KE) Nru 1653/2004 tal-21 ta’ Settembru 2004 dwar ir-regolament finanzjarju standard għall-agenziji esekuttivi bl-applikazzoni tar-Regolament tal-Kunsill (KE) Nru 58/2003 li jfassal l-istatut għall-aġenziji esekuttivi fdati b’ċerti kompiti fit-tmexxija tal-programmi tal-Komunità (10), u b’mod partikulari l-Artikolu 66(1) u (2) tiegħu,
            
         
               —
            
            
               wara li kkunsidra d-Deċiżjoni 2004/858/KE tal-Kummissjoni tal-15 ta’ Diċembru 2004 li tistannilixxi aġenzija esekuttiva bl-isem Aġenzija Esekuttiva għall-Programm tas-Saħħa Pubblika għat-tmexxija tal-azzjoni Komunitarja fil-qasam tas-saħħa pubbilka b’applikazzjoni tar-Regolament (KE) Nru 58/2003 tal-Kunsill (11),
            
         
               —
            
            
               wara li kkunsidra l-Artikolu 70 u l-Anness V tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A6-0168/2009),
            
         
               A.
            
            
               billi, skont l-Artikolu 274 tat-Trattat KE, il-Kummissjoni timplimenta l-baġit taħt ir-responsabilità tagħha stess, skont il-prinċipju ta’ amministrazzjoni finanzjarja soda,
            
         
               1.
            
            
               Jagħti l-kwittanza lid-Direttur tal-Aġenzija Esekuttiva għall-Programm tas-Saħħa Pubblika għalll-implimentazzjoni tal-baġit tal-Aġenzija Esekuttiva għas-sena finanzjarja 2007;
            
         
               2.
            
            
               Jippreżenta l-kummenti tiegħu fir-riżoluzzjoni li hi parti integrali tad-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima III - Kummissjoni u Aġenziji Esekuttivi;
            
         
               3.
            
            
               Jagħti istruzzjonijiet lill-President tiegħu biex jgħaddi din id-deċiżjoni, id-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima III – Kummissjoni, kif ukoll ir-riżoluzzjoni li hi parti integrali ta’ dawn id-deċiżjonijiet, lid-Direttur tal-Aġenzija Eżekuttiva tas-Saħħa u tal-Konsumatur (l-eks Aġenzija Eżekuttiva għall-Programm tas-Saħħa Pubblika), lill-Kunsill, lill-Kummissjoni, lill-Qorti tal-Ġustizzja u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Hans-Gert PÖTTERING
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU L 77, 16.3.2007.
   
      (2)  ĠU C 287, 10.11.2008, p. 1.
   
      (3)  ĠU C 278, 31.10.2008, p. 81.
   
      (4)  ĠU C 107, 30.4.2004, p. 1.
   
      (5)  ĠU C 216, 14.9.2007, p. 3.
   
      (6)  ĠU C 311, 5.12.2008, p. 86.
   
      (7)  ĠU C 287, 10.11.2008, p. 111.
   
      (8)  ĠU L 248, 16.9.2002, p. 1.
   
      (9)  ĠU L 11, 16.1.2003, p. 1.
   
      (10)  ĠU L 297, 22.9.2004, p. 6.
   
      (11)  ĠU L 369, 16.12.2004, p. 73.
   
      RIŻOLUZZJONI TAL-PARLAMENT EWROPEW
      tat-23 ta’ April 2009
      li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2007, Taqsima III - Kummissjoni u Aġenziji Esekuttivi
      IL-PARLAMENT EWROPEW,
      
                  —
               
               
                  wara li kkunsidra l-baġit ġenerali tal-Unjoni Ewropea għas-sena finanzjarja 2007 (1),
               
            
                  —
               
               
                  wara li kkunsidra l-kontijiet annwali finali tal-Komunitajiet Ewropej għas-sena finanzjarja 2007 – Volum I (SEC(2008) 2359 – C6-0415/2008) (2),
               
            
                  —
               
               
                  wara li kkunsidra r-rapporti annwali tal-Kummissjoni għall-Parlament Ewropew u għall-Kunsill dwar is-segwitu tad-deċiżjonijiet ta’ kwittanza 2006 (COM(2008) 629, COM(2008) 628) u d-dokumenti ta’ ħidma tas-servizzi tal-Kummissjoni maħruġa ma’ dawn ir-rapporti (SEC(2008) 2579, SEC(2008) 2580),
               
            
                  —
               
               
                  wara li kkunsidra l-Komunikazzjoni tal-Kummissjoni bit-titlu “Sinteżi tal-kisbiet amministrattivi tal-Kummissjoni fl-2007” (COM(2008) 338),
               
            
                  —
               
               
                  wara li kkunsidra r-rapport annwali tal-Kummissjoni għall-awtorità ta’ kwittanza dwar il-verifiki interni mwettqa fis-sena 2007 (COM(2008) 499) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 2361),
               
            
                  —
               
               
                  wara li kkunsidra r-rapport tal-Kummissjoni dwar it-tweġibiet tal-Istati Membri għar-rapport annwali tal-Qorti tal-Awdituri għas-sena finanzjarja 2006 (COM(2008) 112),
               
            
                  —
               
               
                  wara li kkunsidra l-Green Paper dwar l-inizjattiva Ewropea favur it-trasparenza, adottata mill-Kummissjoni fit-3 ta’ Mejju 2006 (COM(2006) 194),
               
            
                  —
               
               
                  wara li kkunsidra l-Opinjoni Nru 2/2004 tal-Qorti tal-Awdituri dwar il-mudell ta’ verifika waħda (single audit) (u l-proposta relatata ma’ qafas ta’ kontroll intern Komunitarju) (3),
               
            
                  —
               
               
                  wara li kkunsidra l-Komunikazzjoni tal-Kummissjoni fuq ir-roadmap għal qafas ta’ kontroll intern integrat (COM(2005) 252),
               
            
                  —
               
               
                  wara li kkunsidra l-pjan ta’ azzjoni tal-Kummissjoni għal qafas ta’ kontroll intern integrat (COM(2006) 9), ir-rapport tal-Kummissjoni lill-Kunsill, lill-Parlament Ewropew u l-Qorti Ewropea tal-Awdituri dwar il-progress tal-pjan ta’ azzjoni tal-Kummissjoni lejn qafas integrat tal-kontroll intern (COM(2007) 86) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2007) 311),
               
            
                  —
               
               
                  wara li kkunsidra l-ewwel rapport ta’ nofs is-sena dwar it-tabella tal-progress tal-implimentazzjoni tal-pjan ta’ azzjoni tal-Kummissjoni għal qafas ta’ kontroll intern integrat, ippubblikat fid-19 ta’ Lulju 2006 (SEC(2006) 1009), konformi mat-talba magħmula mill-Parlament Ewropew fir-riżoluzzjoni tiegħu maħruġa mad-deċiżjoni ta’ kwittanza għas-sena finanzjarja 2004,
               
            
                  —
               
               
                  wara li kkunsidra l-Opinjoni Nru 6/2007 tal-Qorti tal-Awdituri dwar it-taqsiriet annwali tal-Istati Membri; id-“dikjarazzjonijiet nazzjonali” tal-Istati Membri; u x-xogħol tal-verifika fuq il-fondi tal-UE mill-korpi nazzjonali tal-verifika (4),
               
            
                  —
               
               
                  wara li kkunsidra l-pjan ta’ azzjoni tal-Kummissjoni għat-tisħiħ tal-funzjoni ta’ monitoraġġ tal-Kummissjoni fil-kuntest tal-ġestjoni konġunta tal-azzjonijiet strutturali (COM(2008) 97),
               
            
                  —
               
               
                  wara li kkunsidra l-Komunikazzjoni tal-Membri tal-Kummissjoni s-Sinjura Hübner u s-Sur Špidla lill-Kummissjoni fejn ippreżentaw rapport intermedjarju dwar l-implimentazzjoni tal-pjan ta’ azzjoni għat-tisħiħ tal-funzjoni ta’ monitoraġġ tal-Kummissjoni fil-kuntest tal-ġestjoni konġunta tal-azzjonijiet strutturali (SEC(2008) 2756) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 2755),
               
            
                  —
               
               
                  wara li kkunsidra r-rapport tal-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-pjan ta’ azzjoni tal-Kummissjoni għal qafas ta’ kontroll intern integrat (COM(2008) 110) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 259),
               
            
                  —
               
               
                  wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2007 flimkien mat-tweġibiet tal-istituzzjonijiet (5) u r-rapport speċjali tal-Qorti tal-Awdituri,
               
            
                  —
               
               
                  wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, ipprovduta mill-Qorti tal-Awdituri skont l-Artikolu 248 tat-Trattat KE (6),
               
            
                  —
               
               
                  wara li kkunsidra l-Komunikazzjoni tal-Kummissjoni tas-16 ta’ Diċembru 2008 dwar interpretazzjoni komuni tal-idea tar-riskju ta’ żbalji (COM(2008) 866) u d-dokument ta’ ħidma tas-servizzi tal-Kummissjoni maħruġ ma’ dan ir-rapport (SEC(2008) 3054),
               
            
                  —
               
               
                  wara li kkunsidra r-rakkomandazzjoni tal-Kunsill tal-10 ta’ Frar 2009 dwar il-kwittanza li trid tingħata lill-Kummissjoni għall-esekuzzjoni tal-baġit għas-sena finanzjarja 2007 (5587/2009 – C6-0055/2009),
               
            
                  —
               
               
                  wara li kkunsidra r-rakkomandazzjoni tal-Kunsill tal-10 ta’ Frar 2009 dwar il-kwittanza li trid tingħata lill-aġenziji esekuttivi għall-esekuzzjoni tal-baġit għas-sena finanzjarja 2007 (5589/2009 – C6-0056/2009),
               
            
                  —
               
               
                  wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom,
               
            
                  —
               
               
                  wara li kkunsidra l-Artikolu 246 u l-Artikoli li jsegwu tat-Trattat KE, fir-rigward tal-Qorti tal-Awdituri,
               
            
                  —
               
               
                  wara li kkunsidra l-istandards internazzjonali tal-verifika u l-istandards internazzjonali tal-kontabilità, b’mod partikolari dawk applikabbli għas-settur pubbliku,
               
            
                  —
               
               
                  wara li kkunsidra r-Reviżjoni Internazzjonali minn Esperti fil-Qasam mill-Qorti tal-Awdituri,
               
            
                  —
               
               
                  wara li kkunsidra r-Regolament tal-Kunsill (KEE, Euratom, KEFA) Nru 259/68 tad-29 ta’ Frar 1968 li jistipula r-Regolamenti tal-Persunal għall-Uffiċjali u l-Kondizzjonijiet tal-Impjieg ta’ Haddiema Oħra tal-Komunitajiet Ewropej (7), b’mod partikolari Titolu V, Kapitlu 3, li jittratta persjonijiet tal-irtirar u tal-invalidità flimkien ma’ Anness XII, li jistipula d-dispożizzjonijiet għal Artikolu 83a tar-Regolamenti tal-Persunal,
               
            
                  —
               
               
                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (8), u b’mod partikolari l-Artikoli 145, 146 u 147 tiegħu,
               
            
                  —
               
               
                  wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jistipula l-istatut għall-aġenziji esekuttivi fdati b’ċerti kompiti li għandhom x’jaqsmu mat-tmexxija tal-programmi Komunitarji (9), u b’mod partikulari l-Artikolu 14(2) u (3) tiegħu,
               
            
                  —
               
               
                  wara li kkunsidra l-Artikolu 70 u l-Anness V tar-Regoli ta’ Proċedura tiegħu,
               
            
                  —
               
               
                  wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A6-0168/2009),
               
            
                  A.
               
               
                  billi skont l-Artikolu 274 tat-Trattat KE il-Kummissjoni timplimenta l-baġit Komunitarju taħt ir-responsabilità tagħha stess u jrid ikun implimentat, skont il-prinċipju ta’ amministrazzjoni finanzjarja soda, bil-koperazzjoni tal-Istati Membri,
               
            
                  B.
               
               
                  billi l-Kummissjoni jeħtieġ li tagħmel minn kollox sabiex tappoġġja bis-sħiħ l-inizjattivi maħsuba biex itejbu l-kwalità tal-amministrazzjoni finanzjarja sabiex tinkiseb dikjarazzjoni ta’ assigurazzjoni (DAS) pożittiva tal-Qorti tal-Awdituri,
               
            
                  C.
               
               
                  billi Artikolu 184 tar-Regolament Finanzjarju (KE, Euratom) Nru 1605/2002 jipprovdi għal reviżjoni tar-Regolament Finanzjarju kull meta jkun meħtieġ, u mill-inqas kull tliet snin, u billi l-perjodu attwali ta’ tliet snin jiskadi fl-1 ta’ Jannar 2010; billi l-istess Artikolu jistipula li l-Parlament jista’ jitlob għall-proċedura ta’ konċiljazzjoni jekk tixtieq li din tintuża,
               
            
                  D.
               
               
                  billi s-setgħa politika tal-Komunitajiet Ewropej fuq l-aġenziji mhux esekuttivi - li hija kondizzjoni għall-inklużjoni tal-kontijiet ta’ dawn fil-parametri tal-konsolidazzjoni tal-kontijiet tal-Komunitajiet Ewropej - jidher li qed tikber minn sena għal sena, u billi posthom fl-organigramma ta’ entitajiet operazzjonali tal-Komunità qed tiġi gradwalment oskurata,
               
            
                  E.
               
               
                  billi l-implimentazzjoni ta’ ċerti politiki tal-Unjoni hija karatterizzata mill-“ġestjoni bi sħab” tal-baġit Komunitarju bejn il-Kummissjoni u l-Istati Membri, li tirrappreżenta madwar 80 % tal-ispejjeż Komunitarji amministrati mill-Istati Membri,
               
            
                  F.
               
               
                  billi, fir-Riżoluzzjoni tiegħu tal-24 ta’ April 2007 (10) dwar il-kwittanza għas-sena finanzjarja 2005, huwa qies li kull Stat Membru għandu jkun f’pożizzjoni li jassumi r-responsabilità tal-amministrazzjoni tal-fondi Komunitarji riċevuti, kemm permezz ta’ dikjarazzjoni ta’ amministrazzjoni nazzjonali waħdanija, jew permezz ta’ diversi dikjarazzjonijiet f’qafas nazzjonali,
               
            
                  G.
               
               
                  billi, fir-rapport annwali tagħha għas-sena finanzjarja 2007, il-Qorti tal-Awdituri enfasizzat, fil-qafas tal-evalwazzjoni tal-progress dwar it-twaqqif ta’ qafas ta’ kontroll intern integrat, li “l-ispejjeż tal-UE huma tali li r-riskju prinċipali ta’ żbalji jinsab fil-livell tal-benefiċjarju finali!” (punt 1.47),
               
            
                  H.
               
               
                  billi l-preżentazzjoni mill-Istati Membri tat-taqsiriet annwali tal-verifiki u d-dikjarazzjonijiet disponibbli fil-qasam tal-ġestjoni konġunta, bl-applikazzjoni tal-punt 44 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni, dwar id-dixxiplina baġitarja u l-amministrazzjoni finanzjarja (11) soda (IIA), għandha tkun l-ewwel pass lejn id-dikjarazzjonijiet nazzjonali ta’ amministrazzjoni u tikkontribwixxi b’mod ċar għat-titjib tal-amministrazzjoni tal-baġit Komunitarju bil-għan komuni fundamentali li tinkiseb DAS pożittiva għan-nefqa kollha tal-Unjoni,
               
            
                  I.
               
               
                  billi l-kunċett ta’ riskju tollerabbli ta’ żbalji ddaħħal fil-livell tal-Unjoni Ewropea mill-Qorti tal-Awdituri fl-Opinjoni tagħha Nru 2/2004 dwar il-mudell ta’ “kontroll waħdieni” (12), u l-Qorti tal-Awdituri ddikjarat li “kull sistema ta’ kontroll hija kompromess bejn l-ispiża tat-twettiq tal-kontrolli skont il-livell definit ta’ intensità, minn naħa, u l-benefiċċji li dawn il-proċeduri jistgħu jipproduċu, min-naħa l-oħra. Fil-kuntest Komunitarju, il-benefiċċji huma t-tnaqqis tar-riskju ta’ ħela ta’ fondi u l-limitazzjoni tar-riskju ta’ żbalji għal livell aċċettabbli”,
               
            
                  J.
               
               
                  billi, fir-rapport annwali 2007 tagħha, il-Qorti tal-Awdituri tikkunsidra li “l-ispejjeż tal-kontroll huma kwistjoni importanti, kemm għall-baġit tal-Unjoni u kif ukoll għall-Istati Membri jew benefiċjarji” u li “l-bilanċ bejn l-ispiża u r-riskju residwali għal ċerti oqsma ta’ nfiq għandu tant importanza illi għandu jkun approvat fil-livell politiku (jiġifieri mill-awtoritajiet tal-baġit/kwittanza) f’isem iċ-ċittadini tal-Unjoni” (punti 1.52 b) u c)) u li fil-punt 2.42 c), tar-rapport annwali 2007 tagħha, il-Qorti tal-Awdituri tirrikkmanda li titkompla l-elaborazzjoni tal-kunċett ta’ riskju tollerabbli,
               
            
                  K.
               
               
                  billi l-Kunsill Ecofin tat-8 ta’ Novembru 2005 qies fil-punt 5 tal-konklużjonijiet tiegħu li t-twaqqif ta’ kontroll intern integrat, kif ukoll is-simplifikazzjoni tal-leġiżlazzjoni applikabbli għall-kontroll kienu ta’ importanza kapitali u talab “lill-Kummissjoni biex tevalwa l-ispiża tal-kontrolli skont is-settur tal-ispejjeż”,
               
            
                  L.
               
               
                  billi l-Presidenza Slovena tal-Kunsill f’Ġunju 2008 ħasset “bi qbil mal-konklużjonijiet tal-Kunsill tal-2005, […] li għandu jintlaħaq fehim komuni bejn il-Parlament Ewropew u l-Kunsill dwar ir-riskji residwali li jistgħu jkunu tollerati fl-attivitajiet bażiċi, filwaqt li jitqiesu l-ispiża u l-vantaġġi tal-kontrolli fil-qafas tal-politiki differenti u tal-ammont korrispondenti tal-ispejjeż” (13),
               
            
                  M.
               
               
                  billi, waqt li d-djalogu bejn l-awditur estern (il-Qorti tal-Awdituri) u l-korp li qiegħed jiġi verifikat (il-Kummissjoni) huwa meħtieġ, mhuwiex kontestabbli li, fl-applikazzjoni tal-istandards internazzjonali tal-verifika li għandhom jibqgħu fil-qafas ġenerali tal-kontroll baġitarju, għandu jkun l-awditur li jevalwa r-riskji fu li fuqhom huwa jibbaża d-deċiżjoni tiegħu dwar l-għażla tal-proċeduri għall-verifika,
               
            
                  N.
               
               
                  billi, bl-istess mod, l-ispiża ta’ kontroll tiddependi b’mod definit fuq il-livell ta’ żball tollerabbli, iżda wkoll fuq il-kumplessità tal-organizzazzjoni tal-entità li qiegħda tiġi verifikata u fuq il-kwalità tal-kontroll intern tagħha,
               
            
                  O.
               
               
                  billi, fl-applikazzjoni tal-istandards internazzjonali tal-verifika, l-awditur estern jagħżel il-metodi xierqa biex jagħżel l-elementi ta’ kontroll sabiex jingħaqdu l-elementi konvinċenti li jippermetti li jintlaħqu l-objettivi tat-testijiet ta’ verifika tiegħu; billi, bl-istess mod, jekk l-għażla tal-metodi tiddependi miċ-ċirkostanzi, dan jiddependi fuq kollox mir-riskju ta’ verifika u mill-għan ta’ effikaċja tal-kontrolli; billi, fl-aħħar nett, l-awditur estern għandu jiżgura li l-metodi użati jipprovdu elementi konvinċenti suffiċjenti u xierqa biex jintlaħqu l-għanijiet tal-verifika,
               
            
                  P.
               
               
                  billi, fil-ġenerazzjoni l-ġdida ta’ programmi, id-Direttorat Ġenerali għall-Edukazzjoni u l-Kultura (DG EAC) armonizza l-programmi ta’ azzjoni, b’mod partikolari permezz tal-introduzzjoni tal-metodu ta’ verifika waħdiena tal-kontijiet; billi, f’dak il-kuntest, id-dikjarazzjonijiet ex ante u ex post tal-Istati Membri jikkostitwixxu fatturi ġodda u addizzjonali fis-superviżjoni u l-kontroll tas-sistemi,
               
            
                  Q.
               
               
                  billi l-proċedura annwali għall-kwittanza tippermetti lill-Parlament biex ikollu relazzjoni diretta mar-responsabbli prinċipali ta’ din l-amministrazzjoni u, u fid-dawl tar-riżultati tal-verifika tal-Qorti tal-Awdituri, jiżgura liċ-ċittadini b’titjib tal-amministrazzjoni tan-nefqa tal-Unjoni biex b’hekk tinħoloq il-bażi għal deċiżjoni aktar soda,
               
            
                  R.
               
               
                  billi l-Artikolu 83 tar-Regolament (KEE, Euratom, KEFA) Nru 259/68) jistipula li pensjonijiet jitħallsu mill-baġit u li l-Istati Membri jridu jiggarantixxu b’mod konġunt il-ħlas ta’ benefiċċji bħal dawn skont l-iskala mħejjija għall-finanzjament ta’ din it-tip ta’ nefqa; billi l-persunal iħallsu lura 10,25 % mis-salarji tagħhom għall-baġit ġenerali bħala kontribut lejn il-finanzjament tal-iskema tal-pensjonijiet,
               
            
                  S.
               
               
                  billi l-Artikolu 83 tar-Regolamenti tal-Persunal (KEE, Euratom, KEFA) Nru 259/68 jistipula garanzija konġunta tal- Istati Membri, li jfisser li din il-garanzija tista’ tiġi fis-seħħ jekk ikun hemm nuqqas ta’ Stat Membru wieħed jew aktar, iżda ma tippermettix li wieħed jista’ jikkonkludi direttament li l-Komunitajiet m’għandhomx dritt kontra l-Istati Membri li daħlu għal dak l-impenn,
               
            
                  T.
               
               
                  billi l-2007 kienet l-ewwel sena tal-implimentazzjoni tal-Istrument ta’ Koperazzjoni għall-Iżvilupp,
               
            
                  U.
               
               
                  billi l-2007 kienet is-Sena Ewropea ta’ Opportunitajiet Indaqs Għal Kulħadd, li tat attenzjoni speċjali għal forom multipli ta’ diskriminazzjonijiet li n-nisa ħafna drabi jiffaċċjaw,
               
            
                  V.
               
               
                  billi minħabba disparitajiet persistenti bejn in-nisa u l-irġiel, l-użu tar-riżorsi baġitarji għandu effetti differenti fuq iż-żewġ sessi,
               
            
                  W.
               
               
                  billi l-Kunsill fil-qafas tal-proċedura baġitarja li jmiss għandu jjieħu kont tar-riżultati u r-rakkomandazzjonijiet tal-kwittanza 2007 u jappoġġja l-proposti ta’ riforma sabiex isaħħaħ ir-responsabiltà tal-Istati Membri biex ikunu solvuti b’mod definit il-problemi identifikati għall-bosta snin mill-Qorti tal-Awdituri,
               
            
                  X.
               
               
                  billi l-Kummissjoni, il-Kunsill u l-Parlament, b’koperazzjoni mal-Qorti tal-Awdituri, għandhom jistabbilixxu għalihom infushom bħala għan komuni li jiksbu DAS pożittiv,
               
            KONKLUŻJONIJIET PRINĊIPALI
      
               
                  1.
               
               
                  Jilqa’ il-progress li kompla jsir mill-Kummissjoni u minn xi Stati Membri sabiex ikun hemm użu aktar effiċjenti mill-fondi tal-UE u l-ambjent ta’ kontroll in ġenerali, li huwa rifless fit-titjib li sar fid-dikjarazzjonijiet ta’ assigurazzjoni (DAS) tal-Qorti Ewropea tal-Awdituri;
               
            
               
                  2.
               
               
                  Jilqa’ l-progress konsiderevoli li sar fil-verifki li saru tas-7 Programm ta’ Qafas mill-familja ta’ riċerka tal-Kummissjoni meta mqabbel ma’ Programmi ta’ Qafas ta’ qabel; jerġa’ jisħaq li l-amministrazzjoni tal-fondi tal-Politika Agrikola Komuni (CAP) marret aktar għall-aħjar, b’mod partikulari minħabba s-Sistema ta’ Kontroll Amministrattiv Integrat (IASC); jiddispjaċih ħafna li fl-2007 l-Greċja kienet għadha mhix qed tissodisfa l-obbligi tagħha fl-implimentazzjon tal-IACS;
               
            
               
                  3.
               
               
                  Jinnota li l-2007 kienet l-ewwel sena tal-għeluq tal-programmi pluriannwali 2000-2006 u li ġew irkuprati bosta fondi;
               
            
               
                  4.
               
               
                  Jinnota t-titjib konsiderevoli fil-qasam tal-amministrazzjoni finanzjajrja tal-Iżvilupp tar-Riċerka u t-Teknoloġija (RTD) fejn ir-rata ta’ żbalji tnaqqset b’aktar minn 50 % fi zmien 3 snin; jistieden lill-Kummissjoni biex tkompli l-isforzi ta’ simplifikazzjoni tagħha sabiex jitjieb l-użu tal-programmi mill-benefiċjarju aħħari;
               
            
               
                  5.
               
               
                  Jinnota b’mod pożittiv l-isforzi li saru mill-Kummissjoni fil-qasam ta’ fondi allinjati għall-Politika għall-Koeżjoni fl-implimentazzjoni tal-pjan ta’ azzjoni sabiex jissaħħaħ l-irwol ta’ monitoraġġ tal-Kummissjoni skont il-ġestjoni konġunta ta’ azzjonijiet strutturali li ġiet adottata fil-kuntest tal-kwittanza 2006; jittama li l-ewwel riżultati tal-pjan ta’ azzjoni u l-isforzi ta’ simplifikazzjoni jibdew jidhru fir-Rapporti Annwali tal-Qorti Ewropea tal-Awdituri għall-2008;
               
            
               
                  6.
               
               
                  Għadu inkwetat dwar in-nuqqas ta’ kapaċità tal-EU fil-qasam tal-ġestjoni tal-kriżijiet; jikkunsidra li l-Unjoni titlef mill-orjentazzjoni politika tagħha, il-viżibilità tagħha u r-responsabbiltà tagħha meta tuża fondi fiduċjarji internazzjonali li jkunu jistgħu jiġu amministrati mill-Kummissjoni kieku din irrispettat ir-rapporti tal-kwittanza tal-2005 u l-2006 u ħolqot strument post-kriżi tagħha; huwa mħasseb ħafna dwar in-nuqqas ta’ kontroll fuq il-fondi Komunitarji użati minn ċerti aġenziji tan-Nazzjonijiet Uniti u r-retiċenza min-naħa ta’ dawn l-aġenziji li jsegwu każijiet ta’ frodi meta dawn jirrigwardaw fondi tal-Komunità;
               
            KWISTJONIJIET ORIZZONTALI
      Dikjarazzjoni tal-assigurazzjoni
      
               
                  7.
               
               
                  Jinnota t-titjib f’partijiet individwali tad-DAS, jiddispjaċih madankollu li, għar-raba’ sena konsekuttiva, id-DAS ipprovdut mill-Qorti tal-Awdituri fir-rapport annwali 2007 tagħha tinkludi opinjoni kwalifikata dwar il-legalità u r-regolarità tal-attivitajiet bażiċi tal-kontijiet; jinnota li l-Qorti tikkunsidra li f’bosta oqsma ta’ spejjeż (agrikoltura u riżorsi naturali, koeżjoni, riċerka, enerġija u trasport, għajnuna barranija, żvilupp, tkabbir, edukazzjoni u ċittadinanza), il-ħlasijiet għadhom affettwati b’mod sinifikanti minn zbalji, għalkemm f’livelli differenti;
               
            
               
                  8.
               
               
                  Għandu pjaċir jinnota li, skont ir-rapport tal-Qorti tal-Awdituri, id-dħul, l-ispejjeż amministrattivi u dawk marbuta mal-affarijiet ekonomiċi u finanzjarji u spejjeż rigward il-Fond Ewropew ta’ Garanzija għall-Agrikultura (EAGF), ma fihomx żbalji sinifikanti;
               
            
               
                  9.
               
               
                  Jinnota li, b’mod partikolari fil-livell tas-sistemi ta’ kontroll, is-sitwazzjoni qed titjieb iżda b’mod insuffiċjenti u bil-mod wisq;
               
            Affidabiltà tal-kontijiet
      
               
                  10.
               
               
                  Għandu pjaċir jinnota d-dikjarazzjoni tal-Qorti tal-Awdituri li skont din il-kontijiet annwali tal-Komunitajiet Ewropej jippreżentaw b’mod preċiż, fl-aspetti sinifikanti kollha tagħhom, is-sitwazzjoni finanzjarja tal-Komunitajiet Ewropej fil-31 ta’ Diċembru 2007, kif ukoll ir-riżultati tal-attivitajiet u l-flussi tat-Teżor għas-sena finanzjarja magħluqa f’din id-data (Kapitlu 1, DAS, punt VII); jitlob madankollu lill-Kummissjoni sabiex tagħti l-attenzjoni meħtieġa għall-kummenti li għamlet l-Qorti ewropea tal-Awdituri sabiex isir titjib fil-kompletezza u l-eżattezza tad-dejta bażika ta’ kontabilità;
               
            
               
                  11.
               
               
                  Jikkunsidra li mhux normali li l-kontijiet annwali juru assi netti ta’ EUR 58 600 000 000 u jistaqsi jekk l-ammonti li jridu jintalbu mill-Istati Membri għandhomx jiddaħħlu bħala assi, ġaladarba EUR 33 500 000 000 li huma stmati bħala pensjonijiet tal-persunal huwa ċar li huma impenji; jitlob aktar dettalji dwar in-noti annessi rigward ammonti oħrajn li jridu jintalbu mill-Istati Membri li jammontaw għal EUR 27 900 000 000; jinnota l-ispjegazzjonijiet mogħtija mill-Uffiċċjal tal-Kontijiet tal-Kummissjoni li ġew imħarsal-istandards internazzjonali tal-kontabilità applikabbli għas-settur pubbliku; jipproponi li tingħata konsiderazzjoni sabiex jiġi stabbilit fond għall-pensjoniiet tal-Komunità sabiex jiġu esternalizzati dawn l-impenji finanzjarji vis-à-vis l-persunal;
               
            
               
                  12.
               
               
                  Ma jifhimx għaliex l-attivi riċevuti mill-Komunitajiet Ewropej u marbuta mal-programm GALILEO ma tqajmux fil-kontijiet annwali għaliex, skont ir-rapport tal-Qorti tal-Awdituri, il-ftehim ġie ffirmati fl-aħħar tal-2007 bejn l-Aġenzija Spazjali Ewropea, il-intrapriża komuni GALILEO u l-Awtorità ta’ Monitoraġġ tal-GNSS (sistemi globali ta’ navigazzjoni bis-satelliti) maħluqa fl-2004 u inkarigata fl-1 ta’ Jannar 2007 biex tkompli bl-attivitajiet tal-intrapriża komuni GALILEO li kien hemm qabel; għalhekk jitlob lill-Kummissjoni sabiex tressaq proposta rigward il-proġetti maġġuri Ewropej (Galileo jew TENs) li jeħtieġu finanzjament akbar mill-perpsettivi finanzjarji u sabiex jiġu kkontrollati;
               
            
               
                  13.
               
               
                  Jitlob li tiġi studjata l-possibiltà li jiġu stabbiliti fil-kontijiet annwali, dispożizzjonijiet għal xogħlijiet kbar ta’ manutenzjoni jew ta’ konverżjoni tal-patrimonju immobbli tal-Komunitajiet Ewropej minħabba n-nuqqas tal-ammortizzament tal-immobbli b’komponenti speċifiċi u għal indikazzjoni tal-elementi prinċipali ta’ assi fissi korporattivi li jridu jiġu sostitwiti f’intervalli regolari; hu tal-fehma li dawn id-dispozizzjonijiet għal xogħlijiet kbar ta’ manutenzjoni jew konverżjoni għandhom ikunu sostnuti minn aktar programmi pluriannwali ta’ manutenzjoni li għandhom l-għan li jzommu l-bini fi stat tajjeb ta’ funzjonament mingħajr ma jtawlu t-tul tal-ħajja tagħhom;
               
            
               
                  14.
               
               
                  Jitlob li jkun verifikat sew li, fin-nuqqas ta’ rabtiet ta’ kapital, il-livell ta’ poter politiku tal-Komunitajiet Ewropej fl-aġenziji inklużi fil-perimetru ta’ konsolidazzjoni tal-kontijiet ikun konformi mal-esiġenzi tal-istandards internazzjonali tal-kontijiet tas-settur pubbliku;
               
            
               
                  15.
               
               
                  Juri t-tħassib u d-dubji tiegħu dwar il-possibilità li jiġu maħtura uffiċjali anzjani “non category” - sakemm ma jkunx speċifikat b’mod espliċitu fl-organigrammi tal-persunal - fl-aħħar skala tal-Grad AD16 taħt kwalunkwe ċirkostanza, u jitlob lill-Kummissjoni biex tiċċara l-possibilitajiet skont it-Regolamenti tal-Persunal rigward din is-sitwazzjoni baġitarja speċifika;
               
            Legalità tal-attivitajiet bażiċi
      
               
                  16.
               
               
                  Jinnota b’sodisfazzjoni li l-oqsma fejn il-Kummissjoni implimentat sistemi ta’ kontroll u monitoraġġ xierqa (id-dħul, l-impenji u l-ħlasijiet relatati mal-ispejjeż amministrattivi u oħrajn, kif ukoll mal-affarijiet ekonomiċi u finanzjarji) ma għandhomx żbalji sinifikanti f’dak li għandu x’jaqsam mal-legalità u r-regolarità tal-attivitajiet bażiċi (Kapitlu 1, DAS, punt IX);
               
            
               
                  17.
               
               
                  Sadanittant, jiddeplora l-fatt li f’oqsma importanti ħafna tal-amministrazzjoni tal-baġit Komunitarju (spejjeż għall-agrikoltura minbarra l-EAGF), il-koeżjoni, ir-riċerka, l-enerġija u t-trasport, l-azzjonijiet barranin, l-edukazjzoni u l-kultura), il-Qorti tal-Awdituri ssib għal darb’oħra li obbligi legali kumplikati jew mhux preċiżi, minn naħa, għandhom għadd kbir ta’ żbalji fil-livell tal-benefiċjarju finali u, min-naħa l-oħra, jaffettwaw l-effikaċja parzjali tas-sistemi ta’ monitoraġġ u kontroll, u li din il-kumplessità tinfluwenza l-fatt li jkun impossibbli li tinkiseb dikjarazzjoni ta’ assigurazzjoni pożittiva mill-Qorti tal-Awdituri (Kapitlu 1, DAS, punti X u XI); b’riżultat ta’ dan, jitlob lill-Kummissjoni biex tagħmel analiżi biex tiddetermina kemm huma mifruxa l-problemi u liema soluzzjonijiet jistgħu jkunu provduti; jenfasizza għalhekk il-bżonn tas-simplifikazzjoni tar-regoli u r-regolamenti bażiċi sabiex tinkiseb assigurazzjoni pożittiva mill-Qorti tal-Awdituri (DAS)
               
            
               
                  18.
               
               
                  Jistieden lill-Kummissjoni biex issaħħaħ aktar il-monitoraġġ li hija teżerċita fuq il-kontrolli delegati lill-Istati Membri u biex tagħtihom direzzjonijiet ċari dwar il-mod kif jipprevjenu, jidentifikaw u jikkorreġu l-iżbalji u tinsisti magħhom li, sakemm is-sistemi ta’ kontroll tal-Istati Membri jibqgħu insuffiċjenti, tuża l-mezzi kollha tagħha biex iġġiegħel lill-Istati Membri jissodisfaw l-obbligi tagħhom u jagħmlu t-titjib meħtieġ, b’mod partikulari bl-applikazzjoni ta’ sospensjoni ta’ pagamenti u korrezzjonijiet finanzjarji;
               
            Amministrazzjoni tal-baġit – korrezzjonijiet finanzjarji
      
               
                  19.
               
               
                  Jinnota l-fatt li l-Qorti tal-Awdituri tiddikjara li, meta mqabbel mal-bidu tal-programmazzjoni preċedenti, l-użu ta’ krediti ta’ impenn tjieb b’mod definit fl-2007, li hija l-ewwel sena tal-perjodu l-ġdid ta’ programmazzjoni 2007-2013;
               
            
               
                  20.
               
               
                  Jikkunsidra madankollu li fir-rigward ta’ ġestjoni koġunta jew deċentralizzata, il-Kummissjoni għandha tapplika bis-sħiħ ir-Regolament Finanzjarju (KE, Euratom) Nru 1605/2002 u tassumi r-responsabiltà finali tagħha fl-implimentazzjoni tal-baġit u jenfasizza l-ħtieġa li tkompli bil-korrezzjonijiet finanzjarji kulmeta jinstabu irregolaritajiet mhux ikkorreġuti mill-Istati Membri, mingħajr ma tistenna t-tmiem taċ-ċiklu pluriannwali;
               
            Irkuprar
      
               
                  21.
               
               
                  Jinnota bi tħassib il-problemi tal-irkuprar ta’ fondi Komunitarji mħallsa b’mod irregolari u l-kwalità ħażina tad-dejta pprovduta dwar il-mekkaniżmi ta’ korrezzjoni applikati fil-livell tal-Istati Memebri f’dak li għandu x’jaqsam mal-politika ta’ koeżjoni, kultant kontradittorji u mhux kompleti, u fir-rigward tal-agrikoltura, il-Qorti tal-Awdituri tiddubbita l-affidabiltà tal-informazzjoni pprovduta (punti 3.26 u 5.44 tar-rapport annwali 2007);
               
            
               
                  22.
               
               
                  Jindika wkoll l-importanza tad-deċiżjonijiet u l-miżuri finali ta’ korrezzjoni li jkollhom l-għan li jiġu esklużi mill-finanzjament Komuinitarju l-ispejjeż li ma sarux b’mod konformi mal-leġiżlazzjoni Komunitarja, u jġedded it-talba tiegħu li tiġi speċifikata l-linja tal-baġit eżatta u s-sena għal liema jirreferi l-irkuprar individwali, kif inhi l-prattika standard fis-settur tar-riżorsi naturali fl-agrikultura;
               
            
               
                  23.
               
               
                  Jitlob lill-Kummissjoni biex tipproċedi għal titjib fl-effiċjenza u l-effikaċja tas-sistemi pluriannwali tal-irkuprar, inkluż fil-livell tal-Istati Membri, u għal konsolidazzjoni tad-dejta dwar l-irkuprar u l-korrezzjonijiet finanzjarji, b’mod partikulari fl-oqsma koperti mill-Fondi Strutturali, sabiex tipprovdi ċifri affidabbli u komparabbli bejn l-oqsma politiċi differenti u l-metodi ta’ ġestjoni ta’ fondi; jitlob lill-Kummmissjoni biex tippreżenta rapport lill-Parlament fin-notamenti għall-kontijiet annwali biex ikollu stampa ġenerali;
               
            
               
                  24.
               
               
                  Minħabba l-persistenza tal-problemi marbuta mal-irkupru, jitlob evalwazzjoni tas-sistema;
               
            Sospensjoni tal-ħlasijiet
      
               
                  25.
               
               
                  Jappoġġja bis-sħiħ lill-Kummissjoni fl-applikazzjoni rigoruża tal-leġiżlazzjoni fir-rigward ta’ sospensjoni ta’ ħlasijiet u jfaħħar l-azzjonijiet meħuda sabiex ma jiġux trasferiti fondi sakemm il-Kummissjoni ma jkollhiex garanzija assoluta dwar l-affidabiltà tas-sistemi ta’ ġestjoni u kontroll tal-Istati Membru benefiċjarju tal-fondi kkonċernati;
               
            Taqsiriet annwali tal-verifiki, dikjarazzjonijiet disponibbli fil-qasam tal-ġestjoni konġunta u dikjarazzjonijiet nazzjonali ta’ amministrazzjoni
      
               
                  26.
               
               
                  Ifaħħar il-fatt li t-taqsiriet annwali tal-awditjar tal-Istati Membri kienu disponibbli mill-2008, kif ukoll l-evalwazzjoni u d-dikjarazzjonijiet ippreżentati fir-Rapporti Annwali ta’ Attività 2007 tad-direttorati ġenerali konċernati mill-Fondi Strutturali u jitlob lill-Kummissjoni sabiex tniedi sforzi sabiex dawn it-taqsiriet annwali jkunu jistgħu jiġu ppubblikati flimkien mar-reazzjoni tal-Kummissjoni; huwa tal-fehma li t-taqsiriet annwali tal-Istati Membri huma dokumenti pubbliċi u għalhekk għandhom jingħataw ukoll lill-kumitat kompetenti tal-Parlament waqt il-proċedura ta’ kwittanza;
               
            
               
                  27.
               
               
                  Josserva bi tħassib li minħabba d-diskrepanza osservata fil-livell tal-preżentazzjoni tagħhom u n-nuqqas ta’ valur miżjud, il-Qorti tal-Awdituri tikkunsidra li dawn it-taqsiriet għadhom ma jippreżentawx evalwazzjoni affidabbli tal-funzjonament u l-effikaċja tas-sistemi ta’ kontroll; jilqa’ b’sodisfazzjoni l-linja gwida tal-Kummissjoni bl-iskop li tiggarantixxi titjib fil-kwalità tat-taqsiriet annwali għall-2008 u jitlob lill-Kummissjoni biex tkompli ttejjeb aktar il-gwida li tingħata lill-Istati Membri biex ifasslu t-taqsiriet annwali; huwa tal-fehma li taqsiriet annwali validi jnaqqsu n-numru ta’ spezzjonijiet fuq il-post;
               
            
               
                  28.
               
               
                  Jistieden lill-Kummissjoni f’dan ir-rigward sabiex tanalaizza t-taqsiriet li rċeviet fl-2009 bl-iskop li jiġu ottimizzat il-valur miżjud tagħhom f’dik li hi assigurazzjoni li jipprovdu rigward l-operat tas-sistemi ta’ kontroll interni li jużaw l-Istati Membri; jitlob ukoll lill-Kummissjoni sabiex tinkludi analiżi tat-taqsiriet annwali li jissottomettu l-Istati Membri fir-arpport annwali skont l-Artikolu 86(4) tar-Regolament Finanzjarju (KE, Euratom) Nru 1605/2002, u tuża bħala livell ta’ referenza d-dispożizzjonijiet tal-Ftehim Interistituzzjonali rigward dixxiplina baġitarja u l-amministrazzjoni finanzjarja soda (IIA);
               
            
               
                  29.
               
               
                  Jiddeplora li l-Kummissjoni ma segwitx it-talba magħmula fir-Riżoluzzjoni tat-22 ta’ April 2008 dwar il-kwittanza għas-sena finanzjarja 2006 (14) biex tfassal u tgħaddi lill-Parlament u lill-Kunsill dokument li janalizza, fuq il-bażi tat-taqsiriet annwali riċevuti, il-punti sodi u l-punti dgħajfa tas-sistemi nazzjonali ta’ kull Stat Membru fir-rigward tal-amministrazzjoni u kontroll tal-fondi Komunitarji, kif ukoll ir-riżultati tal-verifiki magħmula; jiddeplora wkoll li s’issa għadu ma rċeviex informazzjoni dettaljata min-naħa tal-Kummissjoni dwar l-evalwazzjoni u l-analiżi komparattiva tal-ewwel taqsiriet annwali ppreżentati; jikkunsidra li huwa importanti li jingħata rendikont tal-kwalità tat-taqsiriet annwali sabiex tiżgura l-valur miżjud tal-proċess, b’mod partikulai permezz tal-identifikazzjoni tal-problemi komuni, is-soluzzjonijiet possibbli u l-aħjar prattiki;
               
            
               
                  30.
               
               
                  Jitlob lill-Kummissjoni sabiex tippreżenta regolarment din l-evalwazzjoni kwalitattiva u kwantitattiva tat-taqsiriet annwali fir-rapporti ta’ attività u tara li din l-informazzjoni tkun disponibbli għall-partijiet kollha konċernati, kif ukoll għall-pubbliku, tul il-proċedura ta’ kwittanza; jistenna li jirċievi l-ewwel minn fost dawn l-evalwazzjonijiet sa Settembru 2009 u jitlob li din l-analiżi tat-taqsiriet nazzjonali, minbarra li tiġi ppreżentata uffiċjalment lill-Parlament, għandha tkun ukoll iċċirkulata fost il-kumitati nazzjonali kompetenti tal-kontijiet pubbliċi kollha;
               
            
               
                  31.
               
               
                  Jitlob lill-Kummissjoni sabiex tagħmel wara tliet snin evalwazzjoni komprensiva li tanalizza l-valur miżjud tat-taqsiriet annwali rigward amministrazzjoni finanzjarja soda tal-fondi komunitarji fl-Istati Membri, kif ukoll dwar il-livell ta’ indipendenza tal-awdituri li pparteċipaw fiha;
               
            
               
                  32.
               
               
                  Jikkunsidra li t-taqsiriet annwali li l-Istati Membri għandhom jistabbilixxu kull sena flimkien ma sommarju tal-kontrolli tal-kontijiet u d-dikjarazzjonijiet disponibbli, bl-applikazzjoni tal-punt 44 tal-IIA, għandhom ikunu l-ewwel pass lejn it-twaqqif tad-dikjarazzjonijiet nazzjonali ta’ amministrazzjoni fl-Istati Membri kollha; jitlob lill-Kummissjoni sabiex tiddikjara x’għamlet rigward dan b’kunsiderazzjoni għar-riżoluzzjonijiet ta’ kwittanza ta’ qabel u sabiex tniedi b’urġenza kull sforz possibbli biex ittejjeb it-taqsiriet annwali sabiex ikollhom l-istess piż politiku bħad-dikjarazzjonijiet nazzjonali ta’ amministrazzjoni; huwa tal-opinjoni li l-Kummissjoni għandha tuża l-inizjattiva leġiżlattiva tagħha biex tipproponi deċiżjoni tal-Kunsill li tagħmel id-dikjarazzjonijiet nazzjonali obbligatorji;
               
            
               
                  33.
               
               
                  Jinnota bi pjaċir li xi Stati Membri (id-Danimarka, l-Olanda, l-Iżvezja, ir-Renju Unit, l-,) ħadu l-inizjattiva biex japprovaw l-adozzjoni ta’ dikjarazzjoni nazzjonali dwar l-amministrazzjoni tal-fondi Komunitarji, iżda jiddispjaċih il-fatt li, minkejja dawn l-inizjattivi, il-biċċa l-kbira tal-Istati Membri l-oħra jopponu dan, u jiddeplora l-fatt li, il-Belġju, il-Bulgarija, ir-Repubblika Ċeka, il-Ġermanja,, l-Estonja, l-Irlanda, il-Greċja, Spanja, Franza,,, l-Italja, Ċipru, il-Latvja, il-Litwanja, il-Lussemburgu, l-Ungerija, Malta, l-Awstrija, il-Polonja, il-Portugall, ir-Rumanija, is-Slovenja is-Slovakja, u il-Finlandja, għadhom mhumiex jieħdu passi biex jiżviluppaw sistema effettiva ta’ dikjarazzjonijiet nazzjonali;
               
            
               
                  34.
               
               
                  Jitlob, skont l-Artikolu 248(3) tat-Trattat KE, sabiex, għall-kontroll tal-ġestjoni konġunta, issir enfasi fuq il-koperazzjoni bejn l-istituzzjonijiet nazzjonali ta’ kontroll u l-Qorti tal-Awdituri Ewropea; jipproponi li għandu jiġi studjat il-ħruġ mill-istituzzjonijiet nazzjonali ta’ kontroll bħala awdituri esterni indipendenit u fir-rispett tal-istandards internazzjonali ta’ verifika, ta’ ċertifikazzjoni nazzjonali ta’ verifika għall-amministrazzjoni tal-fondi Komunitarji li tingħata lill-gvernijiet tal-Istati Membri bil-ħsieb li din tigi ppreżentata fil-proċess ta’ kwittanza skont proċedura interistituzzjonali xierqa li għandha titwaqqaf;
               
            Sistemi ta’ kontroll
      Il-pjan ta’ azzjoni għal qafas ta’ kontroll intern integrat
      
               
                  35.
               
               
                  Jinnota b’sodisfazzjon il-progress globali miksub bit-twettiq tal-pjan ta’ azzjoni, kif ukoll il-fatt li l-parti l-kbira tal-azzjonijiet ġew implimentati u li l-maġġoranza tan-nuqqasijiet elenkati fil-pjan ta’ azzjoni ġew solvuti;
               
            
               
                  36.
               
               
                  Juri t-tħassib tiegħu fir-rigward tal-kritika ripetuta tal-Qorti tal-Awdituri dwar il-kwalità insuffiċjenti ta’ kontrolli fl-Istati Membri; jinnota bi tħassib l-ilmenti tal-benefiċjarji u tal-entitajiet nazzjonali ta’ kontroll dwar in-numru ta’ kontrolli u l-ispiża tagħhom;
               
            
               
                  37.
               
               
                  Jinnota wkoll bi tħassib il-kritika tal-benefiċjarji dwar l-għadd ta’ manwali, noti ta’ gwida, dokumenti ta’ ħidma u regoli ta’ parteċipazzjoni applikabbli għas-sussidji; jitlob konsolidazzjoni ta’ dawn id-dokumenti u diskussjoni mal-Parlament sabiex jiġu simplifikati dawn ir-regoli ta’ implimentazzjoni;
               
            
               
                  38.
               
               
                  Jinsisti li s-sistemi ta’ kontroll huma riflessjoni tal-kumplessità tar-regolamenti u r-regoli ta’ livelli varji, li kultant jidħlu f’xulxin, iħeġġeġ għalhekk lill-Kummissjoni biex tgħaġġel l-eżerċizzju tas-simplifikazzjoni filwaqt li tinvolvi b’mod sħiħ lill-Parlament; jitlob lill-Istati Membri u r-reġjuni biex jagħmlu l-istess sforzi;
               
            
               
                  39.
               
               
                  Jitlob lill-Kummissjoni biex tirrevedi l-kundizzjonijiet għall-użu tal-metodu standard sabiex tinkiseb aktar affidabiltà fl-interess tal-benefiċjarji; jikkunsidra inaċċettabbli li terġa’ tiġi diskussa ex post l-għażla tar-rati;
               
            
               
                  40.
               
               
                  Jiddeplora li l-Azzjoni Nru 4 tal-Pjan ta’ Azzjoni għal qafas ta’ kontroll intern integrat għat-tnedija ta’ inizjattiva interistituzzjonali dwar il-prinċipji bażiċi li għandhom jitqiesu fir-rigward tar-riskji aċċettabbli fl-attivitajiet bażiċi ser tiġi implimentata tard;
               
            
               
                  41.
               
               
                  Ifakkar ukoll fl-importanza, f’dan il-kuntest, tal-Azzjoni 10 tal-pjan ta’ azzjoni msemmi hawn fuq, li timmira biex titwettaq “analiżi tal-ispiża tal-kontrolli”, billi “jeħtieġ li jintlaħaq bilanċ xieraq bejn l-ispejjeż u l-vantaġġi tal-kontrolli”;
               
            
               
                  42.
               
               
                  Jistenna wkoll li r-rapport annwali ta’ attivita’ tad-direttorati ġenerali jerġgħu jinkludu informazzjoni dwar il-kwalità tal-kontrolli fl-Istati Membri u t-titjib tagħha u jitlob mill-Kummissjoni klassifikazzjoni tal-aġenziji kollha ta’ ħlas u tal-organi ta’ ċertifikazzjoni;
               
            
               
                  43.
               
               
                  Jitlob lill-Kummissjoni biex tippreżenta regolarment evalwazzjoni tas-sistema ta’ kontroll intern integrat u jitlob li r-rapport annwali ta’ attivita’ u r-rapport ta’ sinteżi jkopru aħjar is-sistemi tas-servizzi tal-Kummissjoni u tal-Istati Membru fil-ġestjoni konġunta, b’mod partikolari fir-rigward tal-kwalità teknika u l-konsiderazzjonijiet etiċi, pereżempju fir-rigward tal-livell ta’ indipendenza tal-awtoritajiet nazzjonali ta’ verifika;
               
            
               
                  44.
               
               
                  Jitlob lill-Kummissjoni biex tagħmel evalwazzjoni aktar kompleta u eżawrjenti tal-ispiża tar-riżorsi dedikati għas-sistemi ta’ kontroll skont il-qasam tal-ispiża, u dan għall-oqsma kollha tal-ispejjeż tal-Unjoni, hekk kif mitlub mill-Parlament fir-riżoluzzjonijiet tiegħu dwar il-kwittanza fis-snin preċedenti u skont il-kunċett ta’ “ksib tar-riżultati”;
               
            
               
                  45.
               
               
                  Jitlob ukoll lill-Kummissjoni biex tagħmel studju abbażi tat-taqsiriet annwali riċevuti li janalizza l-punti sodi u l-punti dgħajfa tas-sistemi nazzjonali ta’ kull Stat Membru fil-qasam ta’ amministrazzjoni u kontroll tal-fondi Komunitarji, flimkien ma’ stima tal-ispiża tas-sistemi nazzjonali ta’ kontroll tal-fondi Komunitarji; ifakkar lill-Kummissjoni fl-inpenn tagħha li ttejjeb il-kwalità tat-taqsiriet annwali tal-Istati Membri biex isiru strumenti ta’ utilità li jnaqqsu r-riskju żbalji fis-snin li ġejjin; jitlob lill-Kummissjoni biex twettaq dak li wiegħdet;
               
            
               
                  46.
               
               
                  Jikkunsidra li din l-analiżi komparattiva għandha tingħata lill-Parlament, lill-Kunsill u lill-Qorti tal-Awdituri fi tmien l-2009, bidu tal-2010, u għandha sservi ta’ bażi għal djalogu interistituzzjonali dwar ir-riskju tollerabbli ta’ żbalji;
               
            
               
                  47.
               
               
                  Jikkunsidra li, għalkemm “livell ta’ riskju aċċettabbli” hija idea fundamentali f’qafas ta’ kontroll intern integrat li għandu jkun ikkunsidrat mill-Qorti tal-Awdituri meta tkun ser tagħti d-DAS tagħha, skont l-Opinjoni Nru 4/2006 tal-Qorti tal-Awdituri dwar l-abbozz ta’ Regolament tal-Kunsill li jemenda r-Regolament (KE, Euratom) Nru 1605/2002 (15), għad irid jiġi definit il-mod kif dan il-livell ta’ riskju tollerabbli jrid jiġi determinat;
               
            Riskju tollerabbli ta’ żbalji
      
               
                  48.
               
               
                  Jilqa’ l-Komunikazzjoni tal-Kummissjoni tas-16 ta’ Diċembru 2008 dwar interpretazzjoni komuni tal-idea ta’ riskju ta’ żball tollerabbli bħala bażi metodoloġika soda għall-analiżi ekonomika tal-livell ta’ riskju aċċettabbli u jistenna li l-Kummissjoni ttemm dan ix-xogħol waqt ix-xogħol ta’ preparazzjoni għall-proposta tagħha dwar il-livell ta’ riskju aċċettabbli skont it-taqsima baġitarja; jirrikonoxxi, f’dan il-kuntest, l-importanza ta’ din il-Komunikazzjoni bħala l-ewwel bażi ta’ riflessjoni ta’ opinjoni strettament ekonomika dwar il-“livell ta’ riskju aċċettabbli” għal żewġ oqsma ta’ nfiq tal-Unjoni, jiġifieri l-Fondi Strutturali u l-EAFRD; jitlob madankollu li dan id-djalogu bejn l-awditur estern u l-korp li qed jiġi verifikat jibqa’ konformi mal-istandards internazzjonali tal-verifika li jeżiġu li l-awditur estern jevalwa r-riskji fuqhom u li fuq il-bażi tagħhom huwa jieħu d-deċiżjoni tiegħu dwar l-għażliet tal-proċeduri ta’ verifika;
               
            
               
                  49.
               
               
                  Jiddeplora li l-Kummissjoni tikxef fil-Komunikazzjoni msemmija hawn fuq il-problemi li nstabu sabiex tinkiseb informazzjoni affidabbli biżżejjed min-naħa tal-Istati Membri u jaħseb li din l-evalwazzjoni hija ta’ dannu għall-immaġni tal-Unjoni;
               
            
               
                  50.
               
               
                  Għandu dubji dwar l-affidabiltà tad-dejta pprovduta mill-Istati Membri u jitlob lill-Kummissjoni sabiex mill-ġdid tiġbor statistika u bl-għajnuna teknika tal-Qorti tal-Awdituri, tagħmel analiżi tagħha fid-dettall malli jibda jidher l-impatt tar-regoli għall-2007-2013 u tippreżenta din l-analiżi lill-Parlament u lill-Kunsill qabel tmiem l-2011;
               
            
               
                  51.
               
               
                  Jikkunsidra li d-determinazzjoni ta’ livell ta’ riskju tollerabbli hija importanti ħafna u ta’ kumplessità kbira; jikkunsidra li l-livell ta’ riskju tollerabbli għandu jkun marbut mill-qirb ma studju dettaljat dwar il-bilanċ bejn l-ispiża u l-effiċjenza tas-sistemi ta’ kontroll tal-Kummissjoni u tal-Istati Membri għal kull wieħed mill-oqsma tal-ispejjeż Komunitarji;
               
            
               
                  52.
               
               
                  Jistieden lill-Kummissjoni, minħabba l-ħtieġa urġenti biex titkompla l-analiżi tal-ispiża u l-vantaġġi tal-kontrolli, sabiex bl-appoġġ tekniku tal-Qorti tal-Awdituri, tagħmel analiżi fil-fond fil-qasam tar-riċerka, tar-relazzjonijiet esterni u tal-ispiża amministrattiva u tissottometti r-rapport tagħha qabel tmiem is-sena 2010;
               
            
               
                  53.
               
               
                  Jikkunsidra li l-ammonti tal-fondi Ewropej mitlufa minħabba żbalji għandhom ukoll jiġu kkunsidrati waqt id-determinazzjoni tar-rata tollerabbli ta’ żbalji;
               
            
               
                  54.
               
               
                  Jikkunsidra li huwa xieraq li joħorġu proposti konkreti fir-rigward tat-titjib tal-amministrazzjoni u l-kontroll tal-ispejjeż Komunitarji, jiġifieri ċerta armonizzazzjoni ta’ ċerti aspetti, u jipproponi li l-Parlament jagħti lill-Kummissjoni, matul il-proċedura baġitarja li jmiss, ir-riżorsi meħtieġa għat-twettiq tal-istudju;
               
            
               
                  55.
               
               
                  Jitlob lillKummissjoni biex tippreżenta mingħajr dewmien il-proposti tagħha biex tilħaq l-għan ta’ DAS pożittiva;
               
            Trasparenza
      
               
                  56.
               
               
                  Ifakkar fid-deċiżjoni tal-Kummissjoni li tibda reġistrazzjoni volontarja għal-lobbyists u li tevalwa s-sistema wara sena; jaf il-bażi legali għal reġistrazzjoni mandatorja prevista mit-Trattat ta’ Liżbona; ifakkar li r-reġistru attwali tal-Parlament huwa diġà mandatorju u li reġistru komuni eventwali jkun defacto mandatorju, ladarba r-reġistrazzjoni hi, fiż-żewġ każi, prerekwiżit biex jinkiseb aċċess għall-Parlament;
               
            
               
                  57.
               
               
                  Jiddispjaċih li t-talba tiegħu għal kodiċi ġdid ta’ kondotta għall-membri tal-Kummissjoni sabiex titjieb u tiġi ċċarata r-responsabilità politika individwali u kollettiva tagħhom rigward id-deċiżjonijiet tagħhom u l-implementazzjoni tal-politiki tagħhom mis-servizzi tagħhom, għadha ma ġietx implimentata;
               
            
               
                  58.
               
               
                  Jerġa’ jfakkar fir-responsabiltà tal-Kummissjoni li tiżgura li l-informazzjoni li tingħata dwar il-benefiċjarji u l-finanzjamenti Komunitarji tkun sħiħa, faċli biex tiġi kkonsultata u mqabbla, u jiddispjaċih li dan l-għan għadu ma ġiex milħuq;
               
            
               
                  59.
               
               
                  Jerga’ jfakkar fl-importanza tat-trasparenza u l-pubbliċità sħiħa dwar il-persunal tal-kabinett tal-Membri tal-Kummissjoni li ma ġiex reklutat skont ir-Regolamenti tal-Persunal;
               
            
               
                  60.
               
               
                  Jinnota li l-pubblikazzjoni ta’ benefiċjarji ta’ fondi Ewropej hija obbligatorja mis-sena baġitarja 2007; jinnota b’dispjaċir li l-Parlament m’għandux stampa globali tal-pubblikazzjoni u lanqas tad-dettalji tal-benefiċjarji u tal-proġetti tagħhom; jistieden lill-Kummissjoni biex tevalwa l-utilità tad-dejta ppubblikata mill-Istati Membri fid-dawl tal-għanijiet politiċi ddikjarati;
               
            
               
                  61.
               
               
                  Huwa sorpriż dwar il-fatt li l-Kummissjoni offriet kontribuzzjioni ta’ 1 500 000 miljun euro għal fitness centre tal-Parlament mill-kontijiet bankarji barra l-baġit tal-eks Economat (COM(2008) 692) ma jaqbilx ma’ dan it-tip ta’ tentativ biex tinkiseb l-approvazzjoni tal-Parlament biex jintużaw flus; ifakkar fil-paragrafu 6 tar-Riżoluzzjoni tiegħu fuq imsemmija tal-24 ta’ April 2007 dwar il-kwittanza għas-sena finanzjarja 2005, u l-paragrafi 6 u 7 tar-Riżoluzzjoni tiegħu tas-27 ta’ April 2006 dwar il-kwittanza għas-sena finanzjarja 2004 (16); jitlob lill-Kummissjoni biex iddaħħal il-flus li jiġu mill-kontijiet bankarji ta’ barra l-baġit mill-eks Economat, fil-baġit regolari qabel tagħmel proposti għall-użu tagħhom;
               
            
               
                  62.
               
               
                  ifakkar lill-Kummissjoni li bażi ta’ dejta kompleta, li tkun disponibbli faċilment u miftuħa għal pubbliku kollu, dwar il-benifiċjarji aħħarin kollha tal-finanzjamenti Komunitarji għandha tkun lesta qabel l-elezzjonijiet Ewropej li jmiss;
               
            Ir-Regolament Finanzjarju
      
               
                  63.
               
               
                  Jinnota b’sodisfazzjoni li s-simplifikazzjoni li saret matul l-aħħar reviżjoni tar-Regolament (KE, Euratom) Nru 1605/2002 uriet l-effetti mixtieqa tagħha għas-akkwisti pubbliċi;
               
            
               
                  64.
               
               
                  Jinnota madankollu li l-miżuri meħuda għas-sussidji wrew biss effikaċja parjzali; jitlob li l-Kummissjoni tippreżentalu sal-1 ta’ Jannar 2010 proposti għal Regolament Finanzjarju, rivedut u kompletament ikkonsolidat, b’kapitli speċifiċi għal programmi ta’ nefqa individwali li jiġbru flimkien, f’sors wieħed u komprensiv, ir-rekwiżiti kollha li benefiċjarju ta’ programm irid jissodisfa, kif ukoll simplifikazzjonijiet oħrajn għall-għoti u l-kontroll ta’ sussidji; jitlob, skont l-Artikolu 184 tar-Regolament (CE, Euratom) Nru 1605/2002, rikors għall-proċedura ta’ konċiljazzjoni għar-reviżjoni ta’ kull tliet snin li jmiss ta’ dan ir-Regolament (CE, Euratom) Nru 1605/2002;
               
            
               
                  65.
               
               
                  Jistieden lill-Kummissjoni sabiex tipparteċipa fi stadju bikri f’konsultazzjonijiet mal-istituzzjonijiet l-oħrajn li jaqgħu taħt ir-Regolament (KE, Euratom) Nru 1605/2002,
               
            Uffiċċju għall-ġlieda kontra l-frodi (OLAF)
      
               
                  66.
               
               
                  Jinnota bi tħassib il-kundizzjonijiet tax-xogħol tal-OLAF; jitlob lill-Kummissjoni sabiex tiżgura li l-OLAF jingħata aċċess immedjat għall-bażijiet tad-dejta tagħha jekk dan ikun meħtieġ għal xi investigazzjoni, sabiex ikunu jistgħu jinbdew u jitmexxew investigazzjonijiet mingħajr dewmien;
               
            
               
                  67.
               
               
                  Jitlob ukoll biex jiġi żgurat li l-pajjiżi terzi benefiċjarji joffru lill-OLAF kull assistenza meħtieġa matul kontrolli u verifiki fuq il-post, kif ukoll kull informazzjoni pertinenti dwar is-segwitu tal-investigazzjonijiet magħmula; jitlob lill-Kummissjoni biex tiżgura li l-kuntratti futuri jistipulaw li l-awtoritajiet tal-pajjiżi konċernati jridu jikkoperaw bis-sħiħ mal-OLAF;
               
            
               
                  68.
               
               
                  Jinsab imħasseb ħafna għall-fatt li 6,7 % biss mill-każijiet kollha ta’ “segwitu ġudizzjarju” tal-OLAF wasslu għal proċedimenti ġudizzjarji; huwa konxju li fl-2007, 60 % tal-każijiet kollha tal-OLAF kellhom rakkomandazzjonijiet ta’ “segwitu ġudizzjarju”; jikkunsidra li din hi sitwazzjoni intollerabbli u li ddgħajjef l-istat tad-dritt u l-fiduċja taċ-ċittadini u li minnha jistgħu jibbenefikaw biss dawk li jikkommettu frodi; għalhekk iħeġġeġ bil-qawwa lill-Kummissjoni biex tuża s-setgħat kollha mogħtija lilha mit-Trattati sabiex tiżgura koperazzjoni effettiva fost l-awtoritajiet nazzjonali fil-ġlieda kontra l-frodi fil-Komunità;
               
            
               
                  69.
               
               
                  Jinnota bi tħassib li bejn l-2006 u l-2008, 37 biss minn 222 investigazzjoni interna wasslu għal proċedimenti dixxiplinarji u li minn dawn is-37 investigazzjoni, tnejn biss kellhom konsegwenzi reali, filwaqt li tlieta twaqqfu minħabba nuqqas ta’ provi u t-32 l-oħra – jiġifieri 87 % – s’issa għadhom ma taw ebda riżultat; jistieden lill-Kummissjoni sabiex timpenja ruħha biex tittratta l-każijiet dixxiplinari b’istess forza bħal f’każijiet esterni u biex tikseb riżultati f’dawk il-każijiet li għadhom ma wasslux għal segwitu dixxiplinari effettiv;
               
            
               
                  70.
               
               
                  Jistieden għal darba oħra lill-Kummissjoni biex timplimenta mekkaniżmu għal skambji ta’ informazzjoni bejn l-OLAF u l-Istati Membri dwar is-segwitu li jingħata għall-investigazzjonijiet tal-Komunità kontra l-frodi; b’mod partikolari, jitlob lill-Kummissjoni biex tiżgura li l-awtoritajiet ġudizzjarji nazzjonali jinfurmaw lill-OLAF permezz ta’ rapporti ta’ progress dwar ir-riżultati tal-azzjoni ġudizzjarja li ssir fil-ġlieda kontra l-frodi fil-Komunità, wara li jintbagħtu l-fajls tal-OLAF;
               
            KWISTJONIJIET SETTORJALI
      Riżorsi proprji
      
               
                  71.
               
               
                  Jinnota li skont informazzjoni mogħtija mill-Kummissjoni (ara t-tweġiba tal-Mistoqija bil-Miktub E-5221/08), f’Settembru-Ottubru 2008, għall-ewwel darba s-27 Stat Membru kollha inkludew informazzjoni dwar l-allokazzjoni tas-servizzi ta’ intermedjazzjoni finanzjarja mkejla indirettament (Fisim) fid-dejta dwar il-kontijiet nazzjonali tagħhom; abbażi ta’ din id-dejta, iż-żieda fid-dħul gross nazzjonali (GNI) tal-UE-27 b’riżultat tal-allokazzjoni tal-FISIM jammonta għal EUR 149 200 000 000 biljun fl-2007 (jiġifieri 1,2 % tad-DGN tal-UE-27); dan l-approċċ statistiku ġdid għalhekk iservi biex iżid il-GNI b’ammont sostanzjalment ikbar mill-volum tal-baġit kollu tal-Unjoni Ewropea;
               
            
               
                  72.
               
               
                  Ifakkar fil-paragrafu 93 tar-riżoluzzjoni tiegħu tal-24 ta’ April 2007 dwar il-kwittanza mogħtija lill-Kummissjoni għas-sena finanzjarja-2005 li fiha huwa semma li s-servizzi allokati ta’ intermedjazzjoni finanzjarja mkejla indirettament (FISIM) se jkunu inklużi awtomatikament fid-deċiżjoni futura dwar ir-riżorsi proprji għall-fini tar-riżorsi proprji tal-GNI tal-Komunità, minħabba li l-Kummissjoni fil-proposta tagħha għal deċiżjoni tal-Kunsill (COM(2006) 99) ma għamlet ebda restrizzjoni;
               
            
               
                  73.
               
               
                  Jinnota li l-Kunsill, meta adotta d-Deċiżjoni 2007/436/KE, Euratom tas-7 ta’ Ġunju 2007 dwar is-sistema tar-riżorsi proprji tal-Komunitajiet Ewropej (17), lanqas ma daħħal riserva restrittiva rigward l-FISIM abbażi tal-proposta tal-Kummissjoni (COM(2006) 99); jistenna għalhekk, li meta d-deċiżjoni ġdida dwar ir-riżorsi proprji tidħol fis-seħħ, id-dejta tal-GNI, inkluż tal-FISIM, jiddaħħlu b’mod retroattiv bid-data tal-1 ta’ Jannar 2007 fil-kalkolu tar-riżorsi proprji tal-Komunità, u li, abbażi ta’ dan, il-ħlasijiet magħmula s’issa u dawk li baqa’ jsiru mill-Istati Membri jerġgħu jiġu kkalkulati mill-ġdid;
               
            Agrikoltura u riżorsi naturali
      
               
                  74.
               
               
                  Jinnota bi tħassib li l-Qorti tal-Awdituri kkonkludiet li l-attivitajiet bażiċi għall-ispejjeż iddikjarati għal dan il-grupp ta’ politiki huma, fit-totalità tagħhom, affettwati minn livell sinifikanti ta’ żbalji rigward il-legalità u/jew ir-regolarità (punti 5.12 u 5.13 tar-rapport annwali 2007) u jinnota wkoll il-problemi msemmija mill-Qorti tal-Awdituri fil-livell tal-benefiċjarji finali u l-fatt li madwar 20 % tal-ħlasijiet ikkontollati f’dan il-livell reġgħu nstabu żbaljati; madankollu jinnota l-frekwenza ta’ żbalji li qiegħda tonqos u l-impatt finanzjarju limitat ta’ dawn l-iżbalji (0,83 % tan-nefqa konċernata);
               
            
               
                  75.
               
               
                  Jaqbel mal-opinjoni tal-Qorti tal-Awdituri li n-nefqa fuq l-iżvilupp rurali u b’mod partikolari n-nefqa fuq miżuri agroambjentali huma suġġetti għal aktar żbalji u li l-kontrolli għal darba oħra kienu meqjusa bħala mhux suffiċjenti minħabba r-regoli kumplessi u n-nuqqas ta’ preċiżjoni tad-definizzjonijiet li jirrigwardaw regoli ta’ eleġibilità f'parti mil-leġiżlazzjoni nazzjonali, u da jaffettwa b’mod negattiv il-kwalità tal-kontrolli; iħeġġeġ lill-Kummissjoni biex tissimplifika, tirrinforza u ssaħħaħ il-kontroll tar-regolamentazzjoni;
               
            
               
                  76.
               
               
                  Jinnota madankollu li l-Qorti tal-Awdituri kkonkludiet li s-sistema integrata ta’ amministrazzjoni u ta’ kontroll għadha effikaċi biex tillimita r-riskju ta’ nefqiet irregolari sakemm is-sistema hija implimentata korrettament u sakemm id-dejta reġistrata hija eżatta u affidabbli fir-rigward tal-ħlasijiet taħt l-iskema ta’ ħlas uniku bbażati fuq id-drittijiet allokati (punti 5.20 u 5.21 tar-rapport annwali 2007);
               
            
               
                  77.
               
               
                  Fl-istess ħin jinsab imħasseb minhabba l-kritika tal-Qorti tal-Awdituri dwar l-iżbalji fl-interpretazzjoni tad-dispożizzjonijiet regolatorji, kif ukoll minhabba dikjarazzjoni li l-effetti akkumulati ta’ dawn l-iżbalji kollha tul bosta snin ser ikunu kbar jekk ma jiġux ikkorreġuti u jitlob lill-Kummissjoni biex mill-aktar fis tieħu l-miżuri xierqa, li mill-inqas jikkonsistu f’li tiġi simplifikata l-politika u li jiġu żgurati sistemi ta’ kontroll aktar konsistenti u aktar ċari, sabiex dawn l-iżbalji jkunu kkorreġuti u jinforma lill-Parlament sa tmiem l-2009 bil-miżuri meħuda;
               
            
               
                  78.
               
               
                  Jikkunsidra mhux aċċettabbli l-eżistenza ta’ problemi fl-applikazzjoni tas-sistema integrata ta’ amministrazzjoni u kontroll fil-Greċja, imsemmija għal darb’oħra mill-Qorti, u jappoġġja lill-Kummissjoni fl-intenzjoni tagħha mħabbra quddiem il-kumitat parlamentari kompetenti li tapplika b’mod rigoruż il-leġiżlazzjoni eżistenti fil-qasam ta’ sospensjoni ta’ ħlasijiet jekk il-gvern Ġrieg ma jsolvix il-problemi attwali fiż-żmien mogħti; jitlob is-sospensjoni tal-pagamenti jekk l-awtoritajiet Griegi ma humiex kapaċi jagħtu prova li l-problemi huma solvuti sal-31 ta’ Diċembru 2009;
               
            
               
                  79.
               
               
                  Jinnota bi tħassib id-dgħjufijiet kbar li l-Qorti tal-Awdituri sabet fis-sistema ta’ kontroll ta’ bosta Stati Membri li jaffettwaw l-iżvilupp rurali minħabba li l-leġiżlazzjoni nazzjonali tiddefinixxi b’mod mhux preċiż ċerti kundizzjonijiet ta’ eliġibiltà u minħabba li r-regoli ta’ sikwit huma kumplessi, li jwassal għal effett negattiv fuq il-kwalità tal-kontrolli;
               
            
               
                  80.
               
               
                  Jiddeplora b’mod partikolari l-fatt, f’dak li jirrigwarda l-amministrazzjoni u l-kontroll tal-iskema ta’ ħlas uniku, li f’bosta mill-Istati Membri “anzjani” il-Qorti tal-Awdituri tikxef nuqqasijiet li jaffettwaw is-sistemi ta’ kontroll f’dan il-qasam (fl-Olanda, fil-Portugall, fir-Renju Unit, fi Franza u fi Spanja; punt 5.26 tar-rapport annwali 2007) kif ukoll ċertu numru ta’ nuqqasijiet sistematiċi fir-rigward tal-kontrolli dwar l-eliġibiltà ta’ għajnuniet “superfiċjali” fil-Greċja, fl-Italja, fi Spanja, fir-Renju Unit, fi Franza u fl-Olanda (ara l-Annessi 5.1.1 u 5.1.2 tar-rapport annwali 2007); jinnota li t-tweġibiet tal-Kummissjoni li jikkontestaw il-mod kif il-Qorti tal-Awdituri tiddeskrivi din is-sitwazzjoni;
               
            
               
                  81.
               
               
                  Iħeġġeġ lill-Istati Membri biex bil-koperazzjoni mal-Kummissjoni jintensifikaw il-kontrolli tagħhom, b’mod partikolari fir-rigward tar-rispett tal-kundizzjonijiet ta’ eliġibiltà mill-benefiċjarji; jistieden lill-Kummmissjoni biex tiċċara u tissimplifika kemm jista’ jkun dawn il-kondizzjonijiet;
               
            
               
                  82.
               
               
                  Jiddeplora l-fatt li l-Qorti tal-Awdituri fl-2007 għal darba oħra sabet l-istess limitazzjonijiet inerenti għas-sistema ta’ approvazzjoni (clearance), bħall-karattru retroattiv u pluriannwali tal-approvazzjoni ta’ konformità, u l-fatt li ma tista’ tiġi stabbilita ebda korrelazzjoni valida bejn l-irkupri u l-ammont reali tal-ħlasijiet irregolari (punt 5.47 tar-rapport annwali 2007);
               
            
               
                  83.
               
               
                  Jikkunsidra li wara bosta snin bl-istess kritika serja min-naħa tal-Qorti tal-Awdituri fuq l-istess problema, il-Kummissjoni għandha tipproponi miżuri ta’ riforma għas-sistema b’mod li jkun possibbli li jsiru rabtiet ċari u validi bejn l-irkupru u l-ammont reali tal-ħlasijiet irregolari u sabiex kemm jista’ jkun jiġi żgurat li l-ispejjeż tal-korrezzjonijiet finanzjarji jintlaħqu mill-benefiċjarji finali u mhux mill-kontribwenti, u li korrezzjonijiet standard ikunu applikati għal dawk l-Istati Membri li jonqsu milli jilħqu l-obbligi tagħhom;
               
            Sussidji għas-sajd
      
               
                  84.
               
               
                  Jilqa’ l-informazzjoni mogħtija minn Stati Membri magħżula dwar ismijiet ta’ benefiċjarji, l-ismijiet tal-operazzjonijiet konċernati u l-ammonti ta’ finanzjament pubbliku (tal-Komunità u nazzjonali) u l-links għas-sit elettroniku tal-Kummissjoni li fih sorsi ta’ informazzjoni tal-Istati Membri;
               
            
               
                  85.
               
               
                  Jitlob, madankollu, lill-Kummissjoni sabiex tiżgura li l-Istati Membri kollha jikkonformaw mar-rekwiżiti tal-Artikolu 53(b) u l-Artikolu 53b (2) (d) tar-Regolament (KE, Euratom) Nru 1605/2002 u r-rekwiżiti tal-Artikolu 31(2d) tar-Regolament (KE) Nru 498/2007 (18);
               
            
               
                  86.
               
               
                  Jilqa’ l-proposta ta’ regolament tal-Kunsill li tistabbilixxi skema ta’ kontroll tal-Komunità sabiex tiżgura r-rispett tar-regoli tal-politika komuni għas-sajd (COM(2008) 721) bl-iskop li tagħmel legalment possibbli li tiġi sospiża jew titnaqqas l-għajnuna finanzjarja lill-Istati Membri li jonqsu milli jimplimentaw ir-regoli tal-Politika Komuni tas-Sajd (PCP) b’mod xieraq;
               
            
               
                  87.
               
               
                  Jitlob, madankollu, li l-Kummissjoni għandha wkoll tipproponi li l-Istati Membri li jonqsu milli jimplimentaw b’mod xieraq ir-regoli tal-PCP jiġu esklużi milli jibbenefikaw minn ftehim ta’ Sħubija fil-Qasam tas-Sajd;
               
            
               
                  88.
               
               
                  Jitlob lill-Kummissjoni biex tintroduċi regolament tal-Komunità li jeskludi mill-benefiċju ta’ għajnuna komunitarja mill-Fond Ewropew għas-Sajd u/jew mill-ftehim kollu ta’ sħubija fis-settur tas-sajd, is-sidien tal-bastimenti li jinstabu ħatja ta’ ksur serju skont ir-Regolament tal-Kunsill (KE) Nru 1447/1999 (19);
               
            
               
                  89.
               
               
                  Jitlob lill-Kummissjoni biex tiżgura li l-għajnuna Komunitarja ma tintużax biex jiġu modernizzati partijiet mill-flotta karatterizzati minn kapaċità żejda;
               
            
               
                  90.
               
               
                  Ifakkar lill-Kummissjoni dwar l-impenji tagħha fl-ambitu tal-Istrateġija tal-UE għall-Iżvilupp Sostenibbli approvata mill-Kunsill Ewropew f’Göteborg f’Ġunju 2001 u riveduta mill-Kunsill Ewropew fi Vienna f’Ġunju 2006, biex tneħħi sussidji li jagħmlu ħsara lill-ambjent u biex sal-2008 tressaq pjan direzzjonali għar-riforma, settur b’settur, ta’ dawn is-sussidji bl-għan li telminahom;
               
            Koeżjoni
      
               
                  91.
               
               
                  Jinnota bi tħassib kbir li skont l-istima tal-Qorti tal-Awdituri mill-inqas 11 % tal-ammont kollu ta’ rimborżi relatati ma’ proġetti li għandhom x’jaqsmu ma’ politiki strutturali ma kellhomx isiru;
               
            
               
                  92.
               
               
                  jinnota li l-Kummissjoni ma tikkontestax dan il-livell ta’ 11 %;
               
            
               
                  93.
               
               
                  Jinnota li l-għadd ta’ kontrolli magħmula mill-Qorti tal-Awdituri jidhru ftit meta mqabbla mal-għadd ta’ ħlasijiet lil benefiċjarji finali li saru (pereżempju, fil-qasam tal-politika ta’ koeżjoni l-Qorti tal-Awdituri vverifikat 180 ħlas intermedjarju skont il-punt 6.21 tar-rapport annwali 2007, minn fost diversi mijiet ta’ eluf ta’ ħlasijiet lil benefiċjarji finali), iżda jagħraf li dan il-metodu ta’ verifika huwa konsistenti mal-istandards internazzjonali tal-verifika fid-dawl tal-opinjoni ppreżentata fir-rapport tar-Reviżjoni ta’ Esperti Internazzjonali fil-Qasam tal-Qorti tal-Awdituri u li sar minn grupp ta’ awdituri tal-finanzi u r- rendiment mill-aqwa istituzzjonijiet ta’ verifika mill-Awstrija, il-Kanada, in-Norveġja u l-Portugall;
               
            
               
                  94.
               
               
                  Filwaqt li japprezza t-titjib fl-evalwazzjoni globali tas-sistema ta’ monitoraġġ u kontroll fir-Rapport Annwali tal-Qorti tal-Awdituri, jiddeplora l-fatt li, minkejja l-isforzi kontinwi tal-Kummissjoni, is-sistemi ta’ amministrazzjoni u kontroll, kemm fil-livell tal-Istati Membri u kemm fil-livell tal-monitoraġġ tal-Kummissjoni, għadhom mhumiex effikaċi biżżejjed biex jillimitaw ir-riskji ta’ żbalji, u jitlob lill-Kummissjoni biex fil-bidu tal-2010 tagħti rendikont lill-Parlament tal-azzjonijiet li għandhom jkunu saru fl-2009 u dwar l-impatt inizjali tal-azzjonijiet skont il-pjan ta’ azzjoni msemmi hawn fuq;
               
            
               
                  95.
               
               
                  Jinnota bi tħassib kbir li l-assorbiment tal-fondi reġjonali u ta’ koeżjoni laħaq livelli baxxi li huma baxxi wisq, u jħeġġeġ lill-Kummissjoni biex tkompli l-proċedura ta’ reviżjoni u tissimplifika regolamenti eżistenti mingħajr dewmien;
               
            
               
                  96.
               
               
                  Ifakkar ukoll lill-Kummissjoni fir-rakkomandazzjoni tal-Qorti tal-Awdituri biex jiġu sfruttati kemm jista’ jkun possibbli u mingħajr dannu għall-fondi impenjati, il-possibiltajiet ta’ simplifikazzjoni prevista fir-regolamentazzjoni applikabbbli għall-infiq u jitlobha tagħmel eżerċizzju ta’ riflessjoni fuq il-miżuri ġodda ta’ simplifikazzjoni li jistgħu jiġu adottati, hekk li tiġi inkluża l-kompjuterizzazzjoni tas-sistema; f’dan ir-rigward, jilqa’ t-twaqqif mill-Kummissjoni tal-Grupp ta’ Ħidma dwar is-Simplifikazzjoni u jistenna li l-Kummissjoni tippreżenta proposti konkreti għas-simplifikazzjoni għall-perjodu 2007-2013 bbażati fuq ir-riżultat tax-xogħol tal-Grupp ta’ Ħidma dwar is-Simplifikazzjoni;
               
            
               
                  97.
               
               
                  Jitlob ukoll lill-Kummissjoni biex tagħmel stima tal-impatti pożittivi tal-politika ta’ koeżjoni skont kull Stat Membru u tippreżentalu rapport dwar il-valur miżjud ta’ din fil-livell tal-Unjoni;
               
            
               
                  98.
               
               
                  Jinnota b’inkwiet li fil-Fond Ewropew għall-Iżvilupp Reġjonali tas-snin 2000 sal-2006, 95,47 % tal-korrezzjonijiet finanzjarji jikkonċernaw lil Spanja (59,07 %), l-Italja (31,97 %) u r-Renju Unit (4,43 %); jinnota li 22-il Stat Membru huma responsabbli għal 4,53 % tal-korrezzjonijiet finanzjarji; jitlob lill-Kummissjoni biex tadatta t-talbiet tagħha ta’ kontroll skont il-frekwenza u s-serjetà tal-iżbalji fl-Istati Membri l-aktar konċernati; Jitlob ukoll lill-Kummissjoni biex tinfurmah bir-reazzjoni tagħha fir-rigward ta’ dawn il-livelli għoljin ħafna ta’ żbalji f’dawn it-tliet Stati Membri;
               
            
               
                  99.
               
               
                  Jinnota bi tħassib li taħt il-Fond ta’ Koeżjoni 2000 sa 2006, 95,92 % tal-korrezzjonijiet finanzjarji kkonċernaw lill-Greċja (53,06 %) u Spanja (42,86 %); jinnota li 23-il Stat Membru huma responsabbli għal 4,08 % tal-korrezzjonijiet finanzjarji; jitlob lill-Kummissjoni biex tadatta t-talbiet tagħha għal kontrolli skont il-frekwenza u s-serjetà tal-iżbalji fl-Istati Membri l-aktar ikkonċernati; jitlob ukoll lill-Kummissjoni biex tinfurmah bir-reazzjoni tagħha fir-rigward ta’ dawn il-livelli għoljin ta’ żbalji f’dan iż-żewġ Stati Membri;
               
            
               
                  100.
               
               
                  Jinnota bi tħassib li l-Fond Soċjali 2000-2006, 84,28 % tal-korrezzjonijiet finanzjarji kkonċernaw lil Spanja (46,42 %) u l-Italja (37,86 %); jitlob lill-Kummissjoni biex tadatta t-talbiet tagħha għal kontrolli skont il-frekwenza u s-serjetà tal-iżbalji fl-Istati Membri l-aktar konċernati; jitlob ukoll lill-Kummissjoni biex tinfurmah bir-reazzjoni tagħha fir-rigward ta’ dawn il-livelli għoljin ta’ żbalji f’dan iż-żewġ Stati Membri;
               
            
               
                  101.
               
               
                  Japprezza r-rapporti regolari ta’ kull tliet xhur li l-Kummissjoni pprovdiet matul l-2008 dwar il-korrezzjonijiet finanzjarji mix-xogħol ta’ verifika tagħha jew tal-Qorti tal-Awdituri; jitlob lill-Kummissjoni biex tkompli tapplika korrezzjonijiet finanzjarji skont ir-regoli attwali biex b’hekk tneħħi kwalunkwe spejjeż irregolari ddikjarati qabel u tapplika proċeduri rigorużi ta’ għeluq għall-programmi tal-Fond Ewropew għall-Iżvilupp Reġjunali u l-Fond għall-Koeżjoni Soċjali għall-perjodu 2000-2006 biex b’hekk, meta jingħalqu l-kontijiet, ħafna spejjeż bħal dawn ikunu ġew eliminati minn dawn il-programmi; jitlob ukoll lill-Kummissjoni biex tkompli tagħtih informazzjoni dettaljata dwar il-korrezzjonijiet finanzjarji applikati u, ladarba jkun inbdiet il-proċedura tal-għeluq, tipprovdi stima tal-livell tal-iżball residwali fil-programmi magħluqa b’dan il-mod;
               
            
               
                  102.
               
               
                  Jitlob li l-Kummissjoni tkompli tidentifika, fl-rapport annwali ta’ attivita’, il-problemi ta’ kontroll f’ġestjoni konġunta fl-Istati Membri, inkluż fil-livell ta’ awtoritajiet ta’ ħlas, sabiex jiġu identifikati d-dgħjufijiet konkreti skont l-Istat Membru u skont il-programm u li r-riservi jkunu direttament marbuta ma’ dawn il-problemi; jitlobha sabiex tagħmel klassifikazzjoni annwali tal-Istati Membri għal kull fond Ewropew u sabiex tgħaddih lill-Parlament bir-rata ta’ żbalji stabbilita u jitlob lill-Qorti tal-Awdituri biex tistabbilixxi l-istess lista skont il-verifiki tagħha;
               
            
               
                  103.
               
               
                  Jitlob lill-Kummmissjoni, bħala responsabbli finali għall-amministrazzjoni finanzjarja soda tal-fondi Komunitarji, li meta Stat Membru ma jġibx il-garanziji mitluba, għandhom jiġu applikati b’mod strett ir-regoli Komunitarji fil-qasam ta’ sospensjoni ta’ ħlasijiet;
               
            
               
                  104.
               
               
                  Jinnota li r-rapport tal-Qorti Ewropea tal-Awdituri għas-sena 2007 għadu ma’ jkoprix għajr proġetti tal-2000-2006, minħabba li s-sena finanzjarja 2007 essenzjalment kienet fażi preparatorja għall-implimentazzjoni tal-programmi tal-2007-2013; jenfasizza, għaldaqstant, li l-effett tar-regoli l-ġodda stipulati għall-perjodu ta’ programmazzjoni 2007-2013, li huma aktar sempliċi u aktar stretti minn dawk li kienu fis-seħħ sal-2006, għadu ma jistax jiġi evalwat;
               
            
               
                  105.
               
               
                  Jenfasizza li l-politika ta’ koeżjoni għadha waħda mill-politiki ewlenin tal-UE; jenfasizza l-irwol importanti tagħha fir-rispons tal-UE għall-kriżi finanzjarja u l-post ewlieni li tokkupa fil-Pjan Ewropew ta’ Rkupru Ekonomiku; jilqa’ b’sodisfazzjon, għaldaqstant, l-azzjonijiet proposti mill-Kummissjoni bl-għan li jiffaċilitaw u jħaffu l-pass tal-implimentazzjoni tal-programmi ta’ koeżjoni;
               
            
               
                  106.
               
               
                  Jinnota li dawn il-proċeduri ta’ simplifikazzjoni huma strumentali biex jitnaqqsu l-piżijiet amministrattivi f’livell nazzjonali, reġjonali u lokali; jenfasizza, madankollu, l-importanza li jiġi żgurat li dawn il-proċeduri ta’ simplifikazzjoni jikkontribwixxu għal tnaqqis fir-rata ta’ żbalji fil-ġejjieni;
               
            
               
                  107.
               
               
                  Japprova l-pożizzjoni ddikjarata tal-Kummissjoni dwar il-korrezzjonijiet finanzjarji, jiġifieri li l-irregolaritajiet aktarx jiġu identifikati u kkoreġuti permezz tas-sistema korrettiva plurijennali; jinnota li l-Kummissjoni kontinwament tivverifika d-dejta pprovduta mill-Istati Membri għall-kompletezza u l-eżattezza u li sar progress ta’ veru biex tkun ipprovduta evidenza affidabbli għall-korrezzjonijiet magħmula mill-Istati Membri;
               
            
               
                  108.
               
               
                  Jieħu nota tal-livell ta’ żbalji li sabet l-ECA u r-rimarki dwar id-differenza fl-interpretazzjoni mill-ECA u l-Kummissjoni rigward l-ammont li ma kellux isir rimbors għalih (b’mod speċjali d-differenza ta’ interpretazzjoni rigward ir-regoli rigward l-eleġibilità tal-infiq); jenfasizza l-ħtieġa ta’ aktar kjarifika u jitlob li l-interpretazzjoni tar-regoli dwar l-applikazzjoni għal korrezzjonijiet finanzjarji tiġi armonizzata; jitlob ukoll lill-Istati Membri li għadhom m’għamlux dan, biex jipprovdu malajr kemm jista’ jkun dikjarazzjonijiet nazzjonali annwali dwar l-infiq fil-ġestjoni konġunta.
               
            
               
                  109.
               
               
                  Jesprimi ċertu sodisfazzjon għat-titjib statistiku li jidher li hemm fis-sistemi ta’ kontroll tal-Istati Membri iżda jiddispjaċih għall-fatt li ħafna minn dawn għadhom esposti għar-riskju ta’ irregolarità fir-rimborżi; jikkunsidra li hemm ħtieġa għal aktar titjib fl-effikaċja tal-kontroll tal-ewwel livell fil-livell nazzjonali u sub-nazzjonali; jenfasizza f’dan ir-rigward l-irwol importanti ta’ kontroll tal-Kummissjoni;
               
            
               
                  110.
               
               
                  Jenfasizza l-punt li l-livell ta’ żbalji msemmija fir-rapport tal-Qorti Ewropea tal-Awdituri mhux bilfors jirreferi għall-frodi u għaldaqstant jitlob lill-Kummissjoni u l-Qorti Ewropea tal-Awdituri biex jagħmlu distinzjoni ċara ta’ dan fid-dokumenti ġejjiena;
               
            
               
                  111.
               
               
                  Jiddeplora l-iżbalji l-iktar frekwenti li huma relatati mal-Fond Soċjali Ewropew, jiġfieri n-nuqqas li tiġi provduta l-evidenza, għal proġett in kwistjoni, għall-ispejjeż amministarttivi u ħlasijiet ġenerali tal-persunal, kif ukoll għal stimi ogħla milli dovut ta’ dawn l-ispejjeż u ħlasijiet; għaldaqstant, jappoġġja bis-sħiħ ir-regoli ġodda fit-termini tal-qafas regolatorju applikabbli għall-perjodu 2007-2013, li jissimplifikaw il-proċeduri u jippermettu dikjarazzjoni tal-ispejjeż ġenerali fuq bażi ta’ rata fissa, bħala proporzjon tal-ispejjeż diretti; barra minn dan, jitlob lill-Istati Membri biex isaħħu l-attivitajiet ta’ informazzjoni tagħhom għall-benefiċjarji u sabiex itejbu kontrolli tal-ġestjoni ta’ rutina sabiex jitnaqqsu l-iżbalji;
               
            Politiki interni
      
               
                  112.
               
               
                  Jiddispjaċih li, skont il-Qorti tal-Awdituri, filwaqt li l-Kummissjoni tmexxi direttament l-azzjonijiet relatati mal-politiki interni, għadhom jippersistu l-istess problemi tas-snin ta’ qabel (żbalji fir-rimborżi tal-ispejjeż, komplikazzjonijiet fl-applikazzjoni tar-regoli u nuqqas ta’ mekkaniżmu effikaċi ta’ sanzjonijiet) u jitlob lill-Kummissjoni biex tkompli bl-isforzi tagħha sabiex tissimplifika u tippreċiża aktar ir-regoli ta’ proporzjonalità applikabbli għall-programmi bi spejjeż maqsuma;
               
            Riċerka
      
               
                  113.
               
               
                  Jilqa’ l-iżviluppi fil-qasam tal-RDT li wassolu għal tnaqqis minn 8,03 % fl-2006għal 2,39 % fl-2007 għar-rata annwali tal-iżbalji; dan l-akkwist kbir huwa suċċess għall-implimentazzjoni tar-rakkomandazzjonijiet tal-kwittanza tal-2005 mill-Familja ta’ Riċerka tal-Kummissjoni b’koperazzjoni mill-qrib mal-Kumitat għall-Kontroll tal-Baġit u l-Qorti tal-Awdituri;
               
            
               
                  114.
               
               
                  Jinnota li fl-2007 s-sistema ta’ ċertifikati ta’ verifika naqqset ir-rata ta’ żbalji minn 4,06 % għall-proġetti magħmula taħt il-Ħames Programm ta’ Qafas. li mhumiex soġġetti għas-sistema ta’ ċertifikazzjoni ta’ verifika, għal 2,5 % għall-proġetti magħmula taħt is-Sitt Programm ta’ Qafas;
               
            
               
                  115.
               
               
                  Ifaħħar id-dokument ta’ ħidma tas-servizzi tal-Kummissjoni (SEC(2008) 3054), li stabbilixxa l-ewwel analiżi tal-ispejjeż tal-kontroll għal, fost spejjeż oħra, id-Direzzjoni Ġenerali tar-Riċerka u d-Direzzjoni Ġenerali tas-Soċjetà tal-Informazzjoni u l-Midja, bil-għan li jerġa jitnieda d-dibattitu interistituzzjonali sabiex jintlaħaq ftehim komuni dwar ir-riskji tollerabbli ta’ żbalji fil-qasam tal-politika Ewropea tar-riċerka;
               
            
               
                  116.
               
               
                  Jitlob lill-Kummissjoni biex tkompli tisfrutta l-possibilitajiet ta’ rimborż kif iffissati mis-7 Programm ta’ Qafas, b’mod partikolari biex tkompli tanalizza kemm huma xierqa r-regoli ta’ dan il-programm għall-proċeduri ta’ remunerazzjoni standard, u biex tinforma lill-kumitat parlamentari kompetenti fil-qafas tal-eżami f’nofs it-terminu dwar il-kontribut tagħha għas-simplifikazzjoni tar-regoli għal benefiċjarji u għat-titjib indispensabbli għas-sistema;
               
            
               
                  117.
               
               
                  Jinsab imħasseb dwar ir-regoli tas-7 Programm ta’ Qafas li jiddevjaw mill-metodi komuni rikonoxxuta fil-livell nazzjonali u internazzjonali u metodi ta’ kontabilità u ta’ kalkolazzjoni ċċertifikati u li ma jaċċettawx ir-riżultati tal-awtoritajiet ta’ verifika nazzjonali li jikkonċernaw ir-rati medja fis-siegħa ta’ ċentri ċċertifikati b’mod nazzjonali; iħares ir-regoli tas-7 Programm ta’ Qafas li jikkontradixxu b’mod ċar il-kontabilità moderna u l-istandards ta’ kalkolazzjoni tal-industrija Ewropew fit-talba għall-ħlas individwali tal-persuni li huma involuti b’mod attiv fi programm ta’ riċerka speċifika; jitlob lill-Kummissjoni biex tibda proċedura biex tagħmel ir-regoli tas-7 Programm ta’ Qafas kompatibbli mal-prattiki tan-negozju ġenerali li jippermettu kalkoli u talba tal-ħlas tar-rati medja fis-siegħa għal kull ċentru tal-ispejjeż u ma jitolbux ħlas individwali mingħand persuni li huma involuti b’mod attiv fi programm ta’ riċerka speċifika;
               
            
               
                  118.
               
               
                  Fir-rigward ta’ huwa mħasseb dwar iċ-ċertifikati li għadhom ma ġewx approvati dwar il-metodoloġija (CoM u CoMAv) huwa kkonċernat dwar ċertifikati li għadhom ma ġewx approvati u jagħti parir lill-Kummissjoni li toħloq l-kriterji komprensibbli neċessarji għall-approvazzjoni taċ-ċertifikati dwar il-metodoloġija għall-ispejjeż ġenerali, kif ukoll dawk tal-persunal; jemmen li l-benefiċjarji għandhom jitħallew jużaw l-ispejjeż medji tal-persunal u biex japplikaw metodoloġija stabbilita għall-kalkolu tal-ispejjeż ġenerali; jitlob li l-approvazzjoni (jew rifjut) taċ-ċertifikati ssir fi żmien xieraq biex tiżgura li l-fondi previsti għar-riċerka jkunu jistgħu jintużaw, jitlob lill-Kummissjoni biex taċċetta tali rati medja fis-siegħa għal kull ċentru tal-ispejjeż mingħajr ċertifikazzjoni dar il-metodoloġija tal-anqas jekk huma vverifikati u ċċertifikati permezz ta’ awtorita nazzjonali;
               
            
               
                  119.
               
               
                  Ifakkar li bil-għan li jiġu simplifikati l-proċeduri amministrattivi u t-talbiet għal sussidji, huwa kien talab għal punt wieħed ta’ kuntatt għal benefiċjarji li jkollu l-kompetenza li jiddeċiedi kwistjonijiet dwar il-qasam tar-riċerka;
               
            
               
                  120.
               
               
                  Jitlob lill-Kummissjoni, bħala kundizzjoni għaċ-ċertezza legali, biex ma terġax tikkalkula d-dikjarazzjonijiet finanzjarja tal-proġetti magħmula taħt is-Sitt Programm ta’ Qafas li diġà ġew approvati u aċċettati mill-Kummissjoni, bl-applikazzjoni ta’ interpretazzjonijiet ġodda għal kriterji ta’ eliġibilità għall-spejjeż stabbiliti fil-Kundizzjonijiet Ġenerali (Anness II) tal-kuntratt mudell tas-Sitt Programm ta’ Qafas;
               
            
               
                  121.
               
               
                  Jinnota li l-proċedura maqsuma f’żewġ stadji għas-7 Programm ta’ Qafas ta’ riċerka u żvilupp qed tiġi applikata f’ċerti oqsma; jitlob lill-Kummissjoni biex tikkonsulta mal-organizzazzjonijiet ta’ riċerka dwar il-possibilità ta’ estensjoni ta’ din l-esperjenza għal tipi oħra ta’ proġetti fejn dan jista’ jirriżulta fi tnaqqis konsiderevoli fl-ispejjeż ta’ preparazzjoni tal-applikazzjonijiet inizjali tal-proġetti;
               
            
               
                  122.
               
               
                  Jinnota li fil-qasam tar-riċerka l-Kummissjoni mmultiplikat l-organi ta’ riċerka, il-mudelli ta’ koperazzjoni u l-mekkaniżmi ta’ tmexxija; ifakkar li dan huwa dovut għaż-żieda konsiderevoli ta’ fondi li huma disponibbli skont il-perspettiva finanzjarja għar-riċerka u l-innovazzjoni tal-2007-2013; jistieden lill-Qorti tal-Awdituri biex tevalwa l-problemi possibbli ta’ trasparenza fir-rigward tal-awtorità baġitarja u d-differenza tat-trattament ta’ benfiċjarji skont dawn il-mudelli; jitlob li d-Direttur Ġenerali fir-rapport annwali tiegħu tal-attività jiddedika kapitlu għal kull wieħed minn dawn l-organi, mudelli u mekkaniżmi, sabiex jagħti informazzjoni dwar l-użu tal-fondi u r-riżultati mixtieqa b’dawn il-mudelli ta’ koperazzjoni pubblika-privata;
               
            
               
                  123.
               
               
                  Jitlob lill-Qorti tal-Awdituri, li filwaqt li jiġi kkunsidrat li l-istrateġija ta’ verifika tal-Kummissjoni tkopri l-infiq ta’ programm ta’ qafas fuq perjodu ta’ erba’ snin mentri l-Qorti tal-Awdituri trid tagħmel rapport fuq bażi annwali, tippreżenta tabelli pluriannwali hekk li l-impatt finanzjarji tal-iżbalji ddikjarati mix-xogħol ta’ verifika tagħha jkun ippreżentat b’mod li jaqbel mal-metodoloġija ta’ kontroll tal-Kummissjoni;
               
            L-ambjent, is-saħħa pubblika u s-sikurezza alimentari
      
               
                  124.
               
               
                  Jikkunsidra bħala sodisfaċenti r-rati tal-implimentazzjoni ġenerali tal-linji baġitarji għall-ambjent, is-saħħa pubblika u s-sikurezza tal-ikel;
               
            
               
                  125.
               
               
                  Jenfasizza r-rata ġenerali ta’ 94,6 % ta’ implimentazzjoni tal-baġit fil-qasam tal-ambjent, is-saħħa pubblika u s-sikurezza tal-ikel, li tirrapreżenta riżultat korrett meta wieħed jikkunsidra li l-2007 kienet l-ewwel sena tal-qafas finanzjarju l-ġdid 2007-2013 u kienet karatterizzata bl-adozzjoni u d-dħul fis-seħħ ta’ programmi ġodda fil-qasam tal-politika ambjentali;
               
            
               
                  126.
               
               
                  Jilqa’ b’sodisfazzjon ir-rata ta’ implimentazzjoni tal-Fond tat-Tabakk tal-Komunità li tammonta għal 100 %; huwa għaldaqstant konvint mill-effikaċja tal-implimentazzjoni ta’ dan l-istrument li jiggarantixxi appoġġ finanzjarju għal proġetti maħsuba sabiex, partikolarment permezz tal-mezzi tal-informazzjoni u l-edukazzjoni, itejbu l-kuxjenza pubblika dwar il-ħsara li jikkawża l-konsum tat-tabakk;
               
            
               
                  127.
               
               
                  Jistieden lill-Kummissjoni biex tiżviluppa aktar għajnuna għall-applikanti fil-kuntest ta’ programmi multiannual, speċjalment billi tipprovdihom taħriġ speċifiku u tfassallhom linji gwida li huma sempliċi biex jintużaw;
               
            
               
                  128.
               
               
                  Jilqa’ b’sodisfazzjon l-isforzi biex is-sejħiet għall-offerti jkunu ffukati aħjar u biex tingħata aktar għajnuna lill-applikanti, b’mod speċjali fil-programmi dwar is-saħħa pubblika, sabiex tiġi evitata s-sottomissjoni ta’ applikazzjonijiet għall-proġetti li jkun jidher ċar li ma jkunux jistgħu jibbenefikaw minn finanzjament jew ikunu ta’ kwalità fqira, iżda jikkunsidra li għad jeħtieġ li jittieħdu miżuri ġodda sabiex tinkiseb sitwazzjoni sodisfaċenti;
               
            
               
                  129.
               
               
                  Jinnota li parti mill-programm ta’ azzjoni fil-qasam tas-saħħa hija implimentata mill-Aġenzija Esekuttiva għas-Saħħa u l-Konsumaturi (EAHC); ifakkar lill-Kummissjoni f’dan il-kuntest sabiex tuża fondi operattivi tal-programm b’mod aktar effettiv rigward spiża għax dawn jintużaw ukoll għal xogħlijiet amministrattivi;
               
            
               
                  130.
               
               
                  Jinnota li l-konformità mad-dispożizzjonijiet amministrattivi u finanzjarji tar-Regolament (KE, Euratom) Nru 1605/2002 m’għandix twassal għal dewmien bla bżonn bien jingħataw l-għotjiet jew biex jintgħażlu l-proġetti li se jiġu ffinanzjati u jitlob lill-Kummissjoni biex tkompli bl-isforzi tagħha biex ittejjeb il-proċeduri amministrattivi li għandhom impatt fuq l-implimentazzjoni ta’ approprjazzjonijiet ta’ impenn u ta’ ħlas;
               
            Is-suq intern u l-ħarsien tal-konsumatur
      
               
                  131.
               
               
                  Jilqa’ l-kummenti fir-rapport tal-Qorti tal-Awdituri, li jipprovdi evalwazzjoni ġusta tal-politika għas-suq intern, tal-politika doganali u tal-politika għall-ħarsien tal-konsumatur;
               
            
               
                  132.
               
               
                  Jitlob lill-Istati Membri biex ikomplu jtejbu s-sistemi ta’ kontroll intern tagħhom biex jevitaw it-tqegħid ta’ prodotti mhux awtorizzati fis-suq Komunitarju; barra min hekk, jistieden lill-Kummissjoni biex issegwi kwalunkwe nuqqasijiet misjuba fil-qasam tal-ħarsien tal-konsumatur fl-2007;
               
            
               
                  133.
               
               
                  Jilqa’ l-osservazzjoni tal-Qorti tal-Awdituri li s-sistemi tal-kontroll tad-dwana u tal-kontabilità qed jaħdmu sew; jenfasizza li anke jekk il-kontrolli tad-dwana huma l-ewwelnett ir-responsabilità tal-Istati Membri, huma biss l-operaturi ekonomiċi affidabbli li għandhom jimmaniġġjaw il-qasam tad-dwana sabiex jiġi evitat ir-riskju tal-importazzjoni ta’ prodotti fis-suq intern mingħajr ħlas ta’ dazji jew valutazzjoni tad-dwana;
               
            
               
                  134.
               
               
                  Jilqa’ b’ sodisfazzjoni kbir l-isforzi magħmula biex tintlaħaq rata ta’ implimentazzjoni ta’ 86 % għal-linja baġitarja 12 02 01 (implimentazzjoni u żvilupp tas-suq intern); jinnota li skont il-Kummissjoni r-raġuni li approprjazzjonijiet għall-ħlasijiet ma ntużawx hija li xi kuntratti ta’ studju ġew iffirmati tard fis-sena u li ma kienx hemm approprjazzjonijiet ta’ ħlasijiet, kif previst, fl-2007;
               
            
               
                  135.
               
               
                  Jiġbed l-attenzjoni għall-fatt li rata ta’ implimentazzjoni ta’ 55 % għal-linja baġitarja 14 04 02 (Dwana 2007) mhijiex suffiċjenti u jitlob għalhekk ippjanar baġitarju aħjar; jinnota li skont il-Kummissjoni l-parti ewlenija ta’ din il-linja baġitarja hija marbuta ma’ kuntratti tal-IT fuq żmien twil, bi prodotti u servizzi mogħtija “skont it-talba”, fattur li jagħmilha diffiċli li l-istima u l-ippjanar tal-ħtiġijiet finanzjarji jkunu preċiżi; jirrikonoxxi, madankollu, ir-riżultati pożittivi għall-baġit 2008, b’rata ta’ implimentazzjoni ogħla minn 97 % għall-approprjazzjonijiet tal-ħlasijiet;
               
            
               
                  136.
               
               
                  Jinnota li r-rata ta’ implimentazzjoni ta’ 77 % għal-linja baġitarja 17 02 02 (programm għall-ħarsien tal-konsumatur) hija aktar baxxa milli fis-snin ta’ qabel; barra minn hekk jinnota li, skont il-Kummissjoni, ir-raġunijiet għal dan huma t-trasferiment ta’ krediti mhux dissoċjati mill-Aġenzija Esekuttiva għas-Saħħa u għall-Konsumaturi lura lill-programm għall-ħarsien tal-konsumatur u minħabba li xi impenji saru tard matul is-sena 2007, bir-riżultat li l-ħlasijiet ppjanati għall-2007 ma sarux; għalhekk jitlob lill-Kummissjoni biex ittejjeb l-ippjanar baġitarju f’dan il-qasam;
               
            Trasport u turiżmu
      
               
                  137.
               
               
                  Jinnota li fil-baġit tal-2007, kif kien finalment adottat u emendat f’dik is-sena, kien previst total ta’ EUR 1 322 667 000 għal politika għat-trasport permezz ta’ approprjazzjonijiet għal impenji u EUR 743 111 000 bħala approprjazzjonijiet għall-ħlasijiet; jinnota wkoll li minn dawn l-ammonti:
                  
                              —
                           
                           
                              EUR 933 578 000 kienu f’approprjazzjonijiet għall-impenji u EUR 369 665 000 f’approprjazzjonijiet għall-ħlasijiet għall-proġetti tan-Netwerks Trans-Ewropej għat-Trasport (TEN-T),
                           
                        
                              —
                           
                           
                              EUR 15 348 000 f’approprjazzjoni ta’ impenji u EUR 14 500 000 f’approprjazzjoniet għall-ħlasijiet għas-sikurezza tat-trasport,
                           
                        
                              —
                           
                           
                              EUR 56 890 000 f’approprjazzjonijiet ta’ impenji u EUR 10 425 000 f’approprjazzjoniet għall-ħlas għall-Programm Marco Polo,
                           
                        
                              —
                           
                           
                              EUR 113 631 000 f’approprjazzjoniet ta’ impenji u EUR 114 716 000 f’approprjazzjoniet għall-ħlasijiet għall-aġenziji tat-trasport u għall-Awtorità ta’ Monitoraġġ tal-GNSS,
                           
                        
                              —
                           
                           
                              EUR 6 000 000 f’approprjazzjonijiet ta’ impenji u EUR 6 578 000 f’approprjazzjonijiet għall-ħlasijiet għas-sigurtà tat-trasport, inkluż il-proġett pilota dwar is-sigurtà tan-netwerk tat-toroq trans-Ewropej;
                           
                        
            
               
                  138.
               
               
                  Jilqa’ b’sodisfazzjon li nżammu rati għolja ta’ utilizzazzjoni tal-approprjazzjonijiet għal impenji u l-ħlasijiet għall-proġetti tat-TEN-T li t-tnejn jilħqu kważi l-100 %, u jistieden lill-Istati Membri biex jiżguraw finanzjament xieraq, sa mill-baġits nazzjonali, biex jiġi ssodisfat dan l-impenn tal-Komunità;
               
            
               
                  139.
               
               
                  Jinnota bi tħassib ir-rata baxxa ta’ utilizzazzjoni ta’ approprjazzjonijiet għal impenji għas-sigurtà tat-trasport (55,95 %) u għall-Awtorità ta’ Monitoraġġ tal-GNSS (33,24 % taħt it-Titolu 3), li għalihom parti kbira mis-somma vvutata fl-2007, mill-attiv tas-sena 2006, tmexxiet għall-2008, jinnota bi tħassib l-użu baxx ta’ utilizzazzjoni ta’ approprjazzjonijiet għal ħlasijiet għas-suq intern u għall-ottimizzazzjoni tas-sistemi tat-trasport (47,48 %), għad-drittijiet tal-passiġġiera (58,96 %) minħabba d-dewmien fl-iffirmar tal-kuntratti, kif ukoll għall-Awtorità ta’ Monitoraġġ tal-GNSS (33,24 % taħt it-Titolu 3);
               
            
               
                  140.
               
               
                  Jinnota b’sodisfazzjon li bħala riżultat tar-reazzjonijiet għar-Rapport Speċjali Nru 6/2005 tal-Qorti tal-Awdituri dwar in-Netwerk Transewropew għat-Trasport (TEN-T) (20), ir-rata massima tal-għajnuna finanzjarja għal proġetti transkonfinali ttellgħet għal 30 % u l-limitu minimu għall-fondi leħaq EUR 1 500 000; jinnota wkoll li l-proċedura ta’ evalwazzjoni għall-għażla tal-proġetti ttejbet, bħal ma ttejjeb il-monitoraġġ tal-proġetti, iżda jiddispjaċih fl-istess ħin li l-istruttura għad-deskrizzjoni tax-xogħol ma ġietx armonizzata u l-monitoraġġ tekniku u finanzjarju ma ġiex standardizzat;
               
            
               
                  141.
               
               
                  Jinnota b’sodisfazzjon li l-analiżi tal-Qorti tal-Awdituri tal-istandards tal-kontroll intern b’rabta diretta mal-legalità u r-regolarità tat-tranżazzjonijiet bażiċi turi li d-Direttorat Ġenerali għall-Enerġija u t-Trasport jikkonforma mar-rekwiżiti bażiċi;
               
            Kultura u edukazzjoni
      
               
                  142.
               
               
                  Jinnota li l-Qorti tal-Awdituri fir-rapport annwali 2007 tagħha tagħmel dikjarazzjoni dwar ir-rata ta’ żbalji indikata fil-qasam tal-politika għall-edukazzjoni u l-kultura, (punt 9.11 u Anness 9.1, rata ta’ żbalji bejn 2 % u 5 %), iżda ma tagħtix spjegazzjoni dwar kif jaħdmu l-aġenziji nazzjonali differenti, u lanqas l-aġenziji esekuttivi, u lanqas ukoll dwar il-kwalità ta’ xogħolhom u l-ħtieġa ta’ din l-organizzazzjoni;
               
            
               
                  143.
               
               
                  Jitlob lill-Qorti tal-Awdituri sabiex fir-rapport annwali tagħha li jmiss tanalizza f’aktar dettalji l-kwistjoni tal-effikaċja u ż-żamma tal-aġenziji differenti fil-qasam politiku tal-edukazzjoni u l-kultura;
               
            
               
                  144.
               
               
                  Jinnota li, fil-ġenerazzjoni l-ġdida ta’ programmi, id-Direttorat Ġenerali għall-Edukazzjoni u l-Kultura armonizza l-programmi ta’ azzjoni u introduċa l-approċċ ta’ verifika interna waħda (single internal audit); f’dan il-kuntest, jikkunsidra li d-dikjarazzjonijiet ex ante u ex post tal-Istati Membri jikkostitwixxu fatturi ġodda fis-superviżjoni u l-kontroll intern tas-sistemi;
               
            
               
                  145.
               
               
                  Madankollu jiddispjaċih bin-nuqqasijiet misjuba mill-Qorti tal-Awdituri fil-proċedura ta’ dikjarazzjoni preliminari, kif ukoll id-dikjarazzjoni li din il-proċedura ma tipprovdix għajr assigurazzjoni limitata rigward il-kwalità tal-amministrazzjoni tal-infiq in kwistjoni (punt 9.16 tar-rapport annwali 2007); jinnota madankollu li d-dikjarazzjoni preliminari mhix għajr element wieħed tal-evidenza li l-Qorti tal-Awdituri takkwista waqt li jkun qed isir l-awditjar tagħha sabiex tasal għal opinjoni;
               
            
               
                  146.
               
               
                  Jieħu nota tal-fatt li l-Qorti tal-Awdituri ddikjarat li l-metodi segwiti mill-awtoritajiet nazzjonali sabiex jiksbu bażi għad-dikjarazzjoni preliminari ta’ assigurazzjoni huma differenti u li l-livell ta’ informazzjoni mogħtija rigward il-proċeduri użati minn dawn l-awtoritajiet ivarja ħafna; jitlob lill-Kummissjoni biex tagħti bidu għal eżeċizzju ta’ armonizzazzjoni ta’ dawn id-dikjarazzjonijiet u biex iżżomm lill-Parlament u lill-Qorti tal-Awdituri aġġornati b’dan l-eżerċizzju;
               
            
               
                  147.
               
               
                  Jinnota wkoll il-fatt li d-dikjarazzjonijiet annwali ta’ assigurazzjoni a posteriori għall-2007 kellhom jiġu pprovduti mill-awtoritajiet nazzjonali tal-Istati Membri sat-30 ta’ April 2008; jistenna l-evalwazzjoni li għandha ssir mill-Qorti tal-Awdituri fil-qafas tal-verifika DAS 2008;
               
            
               
                  148.
               
               
                  Jikkritika l-fatt li ċerti awtoritajiet u aġenziji nazzjonali ma jirrispettawx l-obbligi tagħhom, hekk li l-Kummisssjoni jkollha tibgħatlhom ittri uffiċjali biex tfakkarhom u jappoġġja bis-sħiħ lill-Kummissjoni għas-sospensjoni ta’ ħlasijiet tas-sussidji fil-każijiet fejn ir-rapporti finali kienu neqsin;
               
            
               
                  149.
               
               
                  Iħeġġeġ lill-aġenziji nazzjonali u lill-awtoritajiet nazzjonali biex jirrispettaw ir-regoli tal-implimentazzjoni stabbiliti mill-Kummissjoni għar-responsabilitajiet rispettivi tagħhom; jilqa’ b’sodisfazzjon il-fatt li d-DĠ Edukazzjoni u Kultura ma qiesx li hemm bżonn iżomm ir-riżerva tiegħu għall-mekkaniżmi ta’ kontroll tal-aġenziji nazzjonali, u jappoġġja t-tkomplija ta’ kontrolli stretti tal-verifika;
               
            
               
                  150.
               
               
                  Jilqa’ b’sodisfazzjon il-fatt li n-numru ta’ ħlasijiet li jsiru tard fil-qasam tal-edukazzjoni u l-kultura qiegħed jonqos, u jistenna li l-Kummissjoni tkompli bl-isforzi tagħha biex tnaqqashom aktar;
               
            
               
                  151.
               
               
                  Jesprimi t-tama tiegħu li s-sistema ta’ kontroll stabbilita mid-DĠ COMM fl-aħħar tal-2007 se tfisser li mhux se jkun meħtieġ li tiddaħħal riżerva għall-immaniġġjar tal-baġit tagħha fil-ġejjieni, bħal ma kien il-każ għas-sena finanzjarja 2007;
               
            
               
                  152.
               
               
                  Jitlob aktar informazzjoni mill-Kummissjoni dwar il-ħolqien ta’ strutturi amministrattivi fl-Istati Membri biex tingħata għajnuna fl-attivitajiet ta’ ġemellaġġi ta’ bliet, speċjalment fir-rigward tal-ħtieġa ta’ strutturi bħal dawn, l-ispejjeż involuti u l-iskop tagħhom;
               
            
               
                  153.
               
               
                  Jitlob lill-Kummissjoni biex teżamina modi kif il-Programm taż-Żgħażagħ ikun jista’ jilħaq gruppi ġodda ta’ żgħażagħ, b’mod partikolari dawk li ġejjin minn ambjenti żvantaġġjati; għal dan il-għan jissuġġerixxi li l-organizzazzjonijiet taż-żgħażagħ, inkluż il-Forum Ewropew taż-Żgħażagħ, iżidu l-isforzi biex jindirizzaw gruppi bħal dawn, itejbu l-kwalità tal-informazzjoni u l-kriterji tal-finanzjament u jxerrdu aktar l-informazzjoni dwar il-programm innifsu fost iż-żgħażagħ;
               
            Il-libertajiet ċivili, il-ġustizzja u l-affarijiet interni
      
               
                  154.
               
               
                  Jinnota l-livell baxx ta’ implimentazzjoni tal-ħlasijiet tal-baġit għall-Qasam tal-Libertà, is-Sigurtà u l-Ġustizzja meta mqabbla mal-2006 (60.41 % fl-2007 u 86.26 % fl-2006); jagħraf li din is-sitwazzjoni hi dovuta għall-adozzjoni f’Mejju u f’Ġunju 2007 tal-Fondi li ġew inklużi fil-qafas tas-Solidarjetà u l-Immaniġġjar tal-Flussi tal-Migrazzjoni u minħabba d-dewmien fl-implimentazzjoni ta’ programmi speċifiċi oħra (bħal pereżempju: il-Programmi tal-Ġustizzja Ċivili, tal-Prevenzjoni tad-Droga u tal-Informazzjoni pubblika); jenfasizza t-tnaqqis relattiv fil-livell ta’ implimentazzjoni tal-approprjazzjonijiet tal-impenji meta mqabbel mal-2006 (90.29 % mqabbla mal-94.47 % fl-2006); jistieden lid-Direttorat Ġenerali għal-Libertà, is-Sigurtà u l-Ġustizzja biex jipprova jgħolli l-livell ta’ implimentazzjoni talapproprjazzjonijiet ta’ impenji u ta’ ħlasijiet fl-2008;
               
            
               
                  155.
               
               
                  Jinnota li skont l-evalwazzjoni tal-Qorti tal-Awdituri l-kontrolli ta’ superviżjoni li twettqu mill-Kummissjoni għall-Fond Ewropew għar-Refuġjati II kienet effikaċi parzjalment; jieu nota xierqa tat-tweġibiet tal-Kummissjoni f’dan ir-rigward;
               
            
               
                  156.
               
               
                  Jiddispjaċih li d-deskrizzjonijiet tas-sistemi ta’ sorveljanza u ta’ kontroll tal-Istati Membri għall-Fond tal-Fruntieri Esterni ma ngħatawx lill-Kummissjoni ħlief fl-aħħar tliet xhur tal-2007, u l-Kummissjoni ma setgħetx tevalwa s-sistemi tal-Istati Membri għal tmiem l-2007;
               
            Id-drittijiet tan-nisa u l-ugwaljanza bejn is-sessi
      
               
                  157.
               
               
                  Ifakkar lill-Kummissjoni li permezz tal-Artikolu 3(2) tat-Trattat KE, il-promozzjoni tal-ugwaljanza bejnt l-irġiel u n-nisa hija prinċipju fundamentali tal-UE u huwa objettiv li għandu relevanza fl-attivitajiet u fil-politiki kollha varji tal-Komunità;
               
            
               
                  158.
               
               
                  Itenni t-talba tiegħu lill-Kummissjoni sabiex tikkunsidra kif suppost l-ugwaljanza bejn is-sessi bħala għan prijoritarju kontinwu waqt l-ippjanar tal-baġit, bi qbil mal-prinċipju ta’ “gender budgeting” - l-integrazzjoni tad-dimensjoni tas-sessi differenti fl-ibbaġitjar (21) - kif kien talab fir-riżoluzzjoni tiegħu tat-3 ta’ Lulju 2003, u jiddeplora d-dewmien li ħa l-istudju ta’ fattibilità tal-Kummissjoni dwar is-suġġett;
               
            
               
                  159.
               
               
                  Juri dispjaċir għall-fatt li r-Rapport Annwali tal-Qorti tal-Awdituri dwar l-implimentazzjoni tal-Baġit 2007 ma jagħtix informazzjoni dwar jekk il-baġit ikkontribwixxiex b’suċċess għall-promozzjoni tal-ugwaljanza fost l-irġiel u n-nisa;
               
            
               
                  160.
               
               
                  Jissuġġerixxi li l-Qorti tal-Awdituri tinkludi d-dimensjoni tal-ugwaljanza bejn is-sessi fir-rapporti annwali u r-rapporti speċjali tagħha, b’mod partikolari informazzjoni relevanti dwar il-politiki tal-integrazzjoni relatati mal-prinċipju tan-nondiskriminazzjoni bejn l-irġiel u n-nisa u dwar id-disponibilità ta’ dejta speċifika skont is-sessi differenti.
               
            Azzjonijiet barranin
      
               
                  161.
               
               
                  Jinnota bi tħassib kbir l-istess kritika tas-snin preċedenti min-naħa tal-Qorti tal-Awdituri, b’mod partikolari fir-rigward tal-ħlasijiet fil-livell tal-benefiċjarju finali;
               
            
               
                  162.
               
               
                  Jinnota li l-għajnuna barranija bilkemm ġiet koperta fl-aħħar reviżjoni tar-Regolament (KE, Euratom) Nru 1605/2002 u jitlob li jiġi rivedut it-Titolu IV “Azzjoni Barranija” tar-Regolament (KE, Euratom) Nru 1605/2002 sabiex dan jiġi adattat aħjar għall-kundizzjonijiet speċjali tas-swieq u sussidji f’dan il-qasam;
               
            
               
                  163.
               
               
                  Jiddeplora bis-sħiħ li l-Kummissjoni naqset milli toħloq strument tassew Ewropew għall-implimentazzjoni tat-ġestjoni tal-kriżi hekk kif kienet mitluba tagħmel fil-kwittanzi tal-2005 u 2006; jinsisti li dan għandu jsir b’urġenza u jerġa’ jistieden lill-Kummissjoni biex toħloq il-possibilità li tmexxi hija stess il-fondi fiduċjarji ta’ multidonaturi (multi dOnor. trust funds) jekk ikun hemm bżonn meta hija tipparteċipa f’dawn il-fondi;
               
            
               
                  164.
               
               
                  Jitlob lill-Kummissjoni biex tiżgura trasparenza finanzjarja sħiħ fl-għajnuna barranija, konformi mal-Artikolu 53 sa 56 tar-Regolament (KE, Euratom) Nru 1605/2002 u li tirrispetta l-impenn tagħha fir-rigward tal-Parlament li kull organizzazzjoni internazzjonali li tirċievi fondi Komunitarji tkun obbligata tgħaddi lill-Qorti tal-Awdituri u lill-awditur intern tal-Kummissjoni r-riżultati tal-awditjar inter u estern kollu li jkun sar fir-rigward tal-użu ta’ dawn il-fondi Komunitarji; jitlob ukoll li jiġi żgurat l-aċċess għall-OLAF għad-dejta fil-każ ta’ suspett ta’ frodi;
               
            
               
                  165.
               
               
                  Jieħu nota tal-fatt li fuq il-bażi ta’ ċertu numru ta’ ipoteżi (“l-aħjar stimi”) l-ispiża totali tal-kontrolli effettwati mid-DĠ ECHO ġiet stmata għal EUR 25 000 000 għas-sena 2007 li huwa ekwivalenti għal 3,2 % tal-baġit totali tal-għajnuna umanitarja għal din is-sena; jiddeplora n-nuqqas ta’ mekkaniżmu għall-ġestjoni tar-riskji mid-Direttorat Ġenerali għall-Għajnuna Umanitarja (ECHO) u jitlob li dawn il-mekkaniżmi jiġu integrati fil-kontroll;
               
            
               
                  166.
               
               
                  Jinnota li, skont l-informazzjoni riċevuta mill-Kummissjoni, din l-istima ma tkoprix ħlief parti mit-totalità tal-ispejjeż marbuta mal-attivitajiet umanitarji ffinanzjati mid-Direttorat Ġenerali għall-Għajnuna Umanitarja (ECHO) minħabba li l-ispejjeż tal-kontroll magħmula mill-organizzazzjonijiet umanitarji li huma inklużi fl-ispiża total tal-ftehim għal sussidju huma ffinanzjati wkoll mid-Direttorat Ġenerali għall-Għajnuna Umanitarja (ECHO);
               
            
               
                  167.
               
               
                  Jinnota li, billi l-ispiża tal-kontrolli hija magħmula minn 3 kategoriji kbar – l-ispiża tal-attivitajiet ta’ kontroll mis-servizzi tal-Kummissjoni fuq il-post u fid-delegazzjonijiet, l-ispejjeż tal-verifiki esterni mill-Kummissjoni u l-ispiża tal-verifika tal-ispejjez ta’ verifiki b’kuntratt mill-benefiċjarji – l-ispiża ta’ kontrolli fir-rigward tal-fondi mmexxijja mill-Uffiċċju ta’ Koperazzjoni EuropeAid fl-2007 hija stmata mill-Kummissjoni li hija ta’ madwar EUR 120 000 000;
               
            
               
                  168.
               
               
                  Jitlob lill-Qorti tal-Awdituri fir-rapport annwali li jmiss biex tikkunsidra dan fil-kalkoli tagħha u tiddikjara li din żgura sew b’din l-istima, kif ukoll bl-effiċjnza fil-konfront tan-nefqa ta’ dawn is-sistemi, filwaqt li tikkunsidra l-karatteristiċi u r-restrizzjonijiet speċjali tal-azzjonijiet barranin tal-Unjoni;
               
            
               
                  169.
               
               
                  Jiddispjaċih li l-Kummissjoni tat lill-Kenja għajnuna baġitarja eżatt wara l-elezzjonijiet tas-27 ta’ Diċembru 2007 fejn tat l-impressjoni li ħadet sehem fid-dibattitu dwar il-leġittimità tar-riżultati tal-elezzjoni; ifakkar ir-Riżoluzzjoni tiegħu tas-17 ta’ Jannar 2008 dwar is-sitwazzjoni fil-Kenja (22) u jistenna li l-Kummissjoni tikkunsidra dan;
               
            
               
                  170.
               
               
                  Jinnota l-evalwazzjoni tal-Qorti li s-sistemi ta’ sorveljanza u kontroll għar-relazzjonijiet esterni, it-tkabbir u l-għajnuna umanitarja huma parzjalment effettivi; jaċċetta li ħafna mill-iżbalji misjuba jikkonċernaw ħlas bil-quddiem u li dawn l-iżbalji jiġu kkoreġuti meta jsir il-ħlas finali; madankollu, jistieden lill-Kummissjoni biex tagħmel it-titjib meħtieġ fil-proċeduri ta’ monitoraġġ u verifika tagħha, speċjalment fil-livell ta’ organizzazzjonijiet responsabbli mill-implimentazzjoni, mingħajr ma dan iwassal għal piżijiet amministrattivi żejda għall-benefiċjarji aħħarin; jirrikonoxxi fl-istess ħin il-progress li sar mill-Kummissjoni u min-Nazzjonijiet Uniti s’issa;
               
            
               
                  171.
               
               
                  Jiddeplora n-nuqqas ta’ trasparenza rigward l-użu ta’ fondi Komunitarji li jitqassmu permezz ta’ organizzazzjonijiet tal-Ġnus Magħquda; jappoġġja l-isforzi tal-Kummissjoni biex issib soluzzjoni u tiżgura li l-Qorti tal-Awdituri tirċievi l-informazzjoni kollha mitluba fil-waqt; jilqa’ b’sodisfazzjon in-numru dejjem jikber ta’ missjonijiet ta’ verifika mwettqa mill-Kummissjoni fi ħdan il-ftehim ta’ qafas finanzjajru u amministrattiv bejn il-Komunità Ewropea u n-Nazzjonijiet Uniti (FAFA); jistenna li dawn il-missjonijiet itejbu aktar il-viżibilità tal-kontribut tal-Komunità f’attivitajiet immexxija min-NU;
               
            
               
                  172.
               
               
                  Jistieden lill-Kummissjoni biex tkompli ttejjeb u biex tiddefinixxi b’mod iktar ċar il-kundizzjonijiet u l-indikaturi tal-prestazzjoni li jintużaw għall-iżburżar ta’ għajnuna baġitarja lill-pajjiżi terzi sabiex jiġu stabbiliti kriterji ta’ evalwazzjoni ċari, mingħajr ambigwità u li jistgħu jitkejlu, u jekk ikun il-każ, bi skadenzi speċifiċi;
               
            
               
                  173.
               
               
                  Jieħu nota tal-evalwazzjoni tal-Qorti tal-Awdituri li passi urġenti huma meħtieġa sabiex jiġu kkoreġuti nuqqasijiet fil-ġestjoni tal-fondi tal-UE fil-Bulgarija u sabiex il-monitoraġġ meħtieġ jiġi żgurat fit-Turkija; jistieden lill-awtoritajuet nazzjonali biex iżidu l-isforzi tagħhom sabiex jikkonformaw mar-regolamenti applikabbli;
               
            
               
                  174.
               
               
                  Jistenna bil-ħerqa li jara riżultati tanġibbli mill-applikazzjoni ta’ termini ta’ referenza ġodda għall-verifika tal-ispiża permezz ta’ verifiki esterni mnedija mill-benefiċjarji jew mill-Kummissjoni;
               
            
               
                  175.
               
               
                  Jinnota r-rapport speċjali Nru 5/2007 tal-Qorti dwar l-immaniġġjar tal-programm CARDS mill-Kummissjoni (23); jenfasizza l-importanza ta’ tmexxija strateġika msaħħa f’isem il-Kummissjoni biex ikun żgurat li, f’koperazzjoni mill-qrib u fi djalogu mal-Parlament, tingħata l-attenzjoni xierqa lill-għażla ta’ oqsma fundamentali għall-interventi fil-qafas tal-istrument għall-Assistenza ta’ Qabel l-Adeżjoni; jistieden lill-Kummissjoni biex tfassal strateġija komprensiva sabiex il-pajjiżi benefiċjarji jkunu msieħba aktar fit-tfassil u l-implimentazzjoni tal-proġetti;
               
            
               
                  176.
               
               
                  Jistenna li jinżamm regolarment infurmat dwar passi meħuda mill-Kummissjoni rigward l-implimentazzjoni tal-wegħdiet importanti li saru fil-konferenza internazzjonali tad-donaturi li saret fit-22 ta’ Ottubru 2008, għal appoġġ għall-irkupru wara l-kunflitt u l-iżvilupp futur tal-Ġeorġja;
               
            
               
                  177.
               
               
                  Jerġa’ jitlob li l-Kummissjoni tippreżenta regolarment lill-Parlament miżuri speċifiċi sabiex is-sjieda tal-UE tal-azzjonijiet esterni tagħha fil-kuntesti ġeografiċi tagħhom, skont il-prinċipji ta’ effiċjenza, responsabilità u viżibilità;
               
            Organizzazzjonijiet mhux governattivi (OMG)
      
               
                  178.
               
               
                  Jinnota l-irwol tan-numru dejjem qed jikber ta’ NGOs fl-amministrazzjoni tal-fondi tal-Komunità; jitlob lill-Kummissjoni sabiex tevalwa l-effettività tal-għotjiet operattivi għas-sede tal-NGOs fi Brussell, u sabiex tappilka b’mod strett il-prinċipju ta’ digressività tal-għotjiet operattivi stipulati fir-Regolament Finanzjarju;
               
            
               
                  179.
               
               
                  Jitlob lill-Kummissjoni biex sal-aħħar tal-2009 tiġbor lista komprensiva tal-NGOs kollha li rċevew fondi mill-UE;
               
            Żvilupp
      
               
                  180.
               
               
                  Jinnota li għal darb’oħra l-Qorti tal-Awdituri kkonkludiet li d-Direttorat Ġenerali għall-Għajnuna Umanitarja (ECHO) għandu jtejjeb l-istrateġija ta’ verifika tiegħu billi jiggarantixxi kopertura aħjar tal-attivitajiet fil-livell tal-organi inkarigati mill-implimentazzjoni, u b’mod aktar partikolari, fuq il-post għall-kategoriji kollha ta’ msieħba (punt 8.33 f, tar-rapport annwali 2007);
               
            
               
                  181.
               
               
                  Jinkoraġġixxi lill-Kummissjoni fl-objettiv tagħha li segwit sa mill-2007 li kull proġett issirlu talanqas żjara waħda minn espert, ħlief jekk ikun hemm diffikultajiet ta’ sigurtà jew ta’ aċċess, sabiex tkompli tiżgura li speċjalisti fl-għajnuna umanitarja jkunu fuq il-post b’mod permanenti sabiex jiġi faċilitat u jitkabbar l-impatt tal-attivitajiet umanitarji ffinanzjati mill-Kummissjoni, ikun xi jkun il-pajjiż jew ir-reġjun;
               
            
               
                  182.
               
               
                  Jikkunsidra li fil-qafas tal-implimentazzjoni stess tal-proġetti, il-Kummissjoni trid toqgħod attenta li d-dispożizzjonijiet miftiehma man-Nazzjonijiet Uniti f’April 2007 fil-qasam tar-rappurtaġġ ikunu applikati strettament u li r-rapporti finanzjarji jiġu ppreżentati skont dawn id-dispożizzjonijiet;
               
            
               
                  183.
               
               
                  Huwa konxju tarr-riskji ta’ insuffiċjenza ta’ kontroll fuq il-post fil-postijiet fejn l-aċċess huwa diffiċli jew in-newtralità tal-għajnuna umanitarja mhijiex rispettata u li b’mod partikolari dawn ir-riskji sa ċertu punt huma marburta mal-għanijiet ta’ appoġġ għall-ħtiġijiet umanitarji, u għal dawk li jissejħu l-“kriżijiet minsija”;
               
            
               
                  184.
               
               
                  Jieħu nota wkoll li skont l-rapport annwali ta’ attivita’ tad-Direttorat Ġenerali għall-Għajnuna Umanitarja (ECHO) tal-2007, l-għajnuna umanitarja tal-Kummmissjoni fl-Iraq saret esklussivament permezz tal-Kumitat Internazzjonali tas-Salib l-Aħmar fis-setturi tal-protezzjoni u tal-ilma u tas-sanità għal ammont totali ta’ EUR 7 800 000;
               
            
               
                  185.
               
               
                  Jikkunsidra li għandha tiġi studjata kjarifika tal-istrutturi ta’ intervent (Fond Ewropew għall-Iżvilupp (EDF), il-Kummissjoni, il-Bank Ewropew tal-Investiment eċc) fil-qasam tal-iżvilupp u l-azzjonijiet esterni sabiex ikun hemm viżibiltà aħjar tal-azzjoni Komunitarja u verifika aħjar tal-fondi vvutati; jappella biex isir studju dwar l-ibbaġitjar Komunitarju tal-EDF bl-iskop ta’ dibattitu politiku dwar dan is-suġġett;
               
            
               
                  186.
               
               
                  Jiġbed l-attenzjoni għall-impenn (24) li ħadet il-Kummissjoni biex tiżgura li, sal-2009, ammont ekwivalenti għal 20 % tal-assistenza allokata tagħha jiġi ddedikat għall-edukazzjoni primarja u sekondarja u għall-kura bażika tas-saħħa; jitlob lill-Kummissjoni biex tipprovdi informazzjoni preċiża dwar il-miżuri li se jittieħdu sabiex jintlaħaq dan l-ammont ta’ referenza permezz ta’ proġetti, programmi u assistenza baġitarja; itlob għal aktar koerenza bejn il-Karti Strateġiċi Tematiċi, Nazzjonali u Reġjonali u fl-oqsma tas-saħħa u l-edukazzjoni, b’mod partikulari meta l-għajnuna tkun ipprovduta permezz ta’ assistenza baġitarja;
               
            
               
                  187.
               
               
                  Jenfasizza li għandha tingħata prijorità biex tingħata edukazzjoni lit-tfal ġejjin minn gruppi li diffiċli jintlaħqu f’pajjiżi b’indikaturi kritiċi tal-MDG, inklużi tfal b’diżabilità;
               
            
               
                  188.
               
               
                  Iħeġġeġ lill-Kummissjoni biex tagħti prijorità akbar għall-appoġġ għall-pajjiżi msieħba sabiex jissaħħaħ il-kontroll parlamentari u l-kapaċitajiet ta’ verifika ta’ kontijiet, b’mod partikulari meta l-għajnuna tingħata permezz tal-assistenza baġitarja u jistieden lill-Kummissjoni tirrapporta regolarment dwar il-progress miksub;
               
            
               
                  189.
               
               
                  Jenfasizza li għandha tingħata attenzjoni partikulari fir-rigward tas-sostenibilità tal-interventi tal-Kummissjoni, b’mod partikolari għall-formulazzjoni ta’ strateġija ta’ ħruġ ċara li ma tikkompromettix ir-riżultati, u għall-monitoraġġ tal-implimentazzjoni; jikkunsidra li l-evalwazzjoni aktar attenta tar-riżultati huwa tal-akbar importanza biex tiġi żgurata leġittimità demokratika fir-rigward tal-koperazzjoni għall-iżvilupp tal-UE;
               
            
               
                  190.
               
               
                  Jilqa’ b’sodisfazzjon l-adozzjoni, fl-2007, tal-kodiċi ta’ kondotta tal-UE dwar il-komplementarjetà u d-diviżjoni tax-xogħol fil-politika tal-iżvilupp immirata lejn it-tkabbir tal-koperazzjoni u l-koordinazzjoni bejn il-Kummissjoni u l-Istati Membri; jitlob lill-Kummissjoni sabiex tirdoppja l-isforzi tagħha sabiex il-kodiċi ta’ kondota jiġi tabilħaqq implimentat, b’mod partikulari billi tipprova ssolvi l-problemi li baqa’, fl-interess naturalment tal-pajjiżi msieħba;
               
            
               
                  191.
               
               
                  Huwa tal-fehma li l-konsultazzjoni mas-soċjetà ċivili u mal-awtoritajiet lokali qabel it-tfassil tad-Dokumenti tal-Istrateġija tal-Pajjiżi (CSPs) taħt id-DCI ma kinetx biżżejjed biex jiġi sodisfatt l-obbligu stabbilit skont l-Artikolu 19(3) tar-Regolament (KE) Nru 1905/2006 (25), jiġifieri li “fil-prinċipju, id-dokumenti ta’ strateġija għandhom ikunu bbażati fuq djalogu mal-pajjiż jew mar-reġjun imsieħeb li jinvolvi s-soċjetà ċivili u l-awtoritajiet reġjonali u lokali”; jikkunsidra, f’dan ir-rigward, li l-involviment tal-parlamenti nazzjonali tal-pajjiżi msieħba huwa indispensabbli sabiex dawn iħossuhom parteċipi tabilħaqq f’dan il-proċess; iħeġġeġ lill-Kummissjoni tagħmel kull sforz sabiex ittejjeb id-djalogu ma’ dawn il-korpi fl-istadji differenti kollha tal-proċess tal-ipprogrammar;
               
            Strateġija ta’ qabel is-sħubija
      Mekkaniżmu ta’ koperazzjoni u verifika
      
               
                  192.
               
               
                  Jinnota li għall-ewwel darba wara s-sħubija tal-Istati Membri l-ġodda, il-Kummissjoni daħħlet Mekkaniżmu ta’ Koperazzjoni u Verifika għar-Rumanija u l-Bulgarija biex tipprovdi rimedju għan-“nuqqasijiet fil-qasam tar-riforma ġudizzjarja u l-ġlieda kontra l-korruzzjoni u l-kriminalità organizzata u biex jiġi ssorveljat il-progress f’dawn l-oqsma” (COM(2008) 63) u jixtieq jaf dwar l-effikaċja ta’ dan il-mekkaniżmu, dwar il-pertinenza tiegħu u dwar l-affidabiltà tal-informazzjoni mogħtija lill-awtorità ta’ kwittanza;
               
            
               
                  193.
               
               
                  Jinnota li taħt l-awtorità tas-Segretarjat Ġenerali, bosta Direttorati Ġenerali u Uffiċċji tal-Kummissjoni huma responabbli biex imexxu dan il-mekkaniżmu; josserva li l-azzjoni konġunta ta’ dawn is-servizzi hija nieqsa; jistenna titjib tal-koordinazzjoni u l-inklużjoni sistematika ta’ awtoritajiet kompetenti tas-servizzi kollha kkonċernati tal-Kummissjoni fir-rapport ta’ progress; jitaqsi x’inhuma t-tagħlimiet li l-Kummissjoni ħadet għall-pajjiżi kandidati u l-pajjiżi kandidati potenzjali;
               
            Fondi Ewropej fil-Bulgarija u r-Rumanija
      
               
                  194.
               
               
                  Jinnota li bejn l-2004 u l-2007 kien hemm EUR 650 000 000 għad-dispożizzjoni tal-Bulgarija fil-fond Phare; EUR 226 000 000 fil-fond Sapard, EUR 440 500 000 fil-fond ISPA; bejn l-2004 u l-2007 madwar EUR 1 346 500 000 kienu għad-dispożizzjoni tar-Rumanija fil-fond Phare; EUR 526 300 000 fil-fond Sapard, EUR 1 040 500 000 fil-fond ISPA;
               
            
               
                  195.
               
               
                  Ifakkar li l-Qorti tal-Awdituri diġà sabet, fir-rapport speċjali tagħha 4/2006 dwar il-proġetti ta’ investiment fil-qafas ta’ Phare fil-Bulgarija u r-Rumanija (26), bosta problemi ta’ ġestjoni ta’ fondi Ewropej, fosthom irregolaritajiet fil-livell ta’ sejħiet għal offerti u tal-eliġibiltà tal-ispejjeż, aljenazzjoni tal-beni ta’ investiment, nuqqas ta’ ħila amministrattiva u oħrajn;
               
            
               
                  196.
               
               
                  Jinnota wkoll bi tħassib il-fatt li l-Kumitat għall-Kontroll tal-Baġit ma ġiex infurmat biżżejjed fiż-żmien mogħti mill-membru tal-Kummissjoni inkarigat bit-tkabbir dwar il-firxa tan-nuqqasijiet;
               
            
               
                  197.
               
               
                  Jinnota bi tħassib kbir li l-Kummissjoni ssospendiet il-ħlas ta’ EUR 200 000 000 ta’ fondi agrikoli għar-Rumanija u li EUR 250 000 000 għal Phare, EUR 105 000 000 għal Sapard u EUR 115 000 000 għal ISPA ġew iffriżati mill-Kummmissjoni fil-Bulgarija; Jinnota li t-telf finali tal-Bulgarija mill-programm Phare huwa ta’ EUR 220 000 000;
               
            
               
                  198.
               
               
                  Huwa konxju mill-fatt li s-sistemi dgħajfa ta’ kontroll u l-problemi ta’ amministrazzjoni li nstabu jippreżentaw riskji għall-flus tal-kontribwenti Ewropej; jirrikonoxxi l-isforzi magħmula sadanittant sabiex jissolvew dawn il-problemi; iħeġġeġ lill-Istati Membri biex ikomplu jagħmlu l-isforzi kollha meħtieġa biex jissodisfaw l-obbligi Ewropej;
               
            
               
                  199.
               
               
                  Jikkunsidra li jeħtieġ li l-Kummissjoni żżid l-għajnuna teknika tagħha għall-Istati Membri biex isaħħu l-ħiliet amministrattivi tagħhom; ifakkar li l-amministrazzjoni tajba tal-fondi Ewropej hija obbligu u dover għal kull Stat Membru u jappoġġja lill-Kummissjoni fis-sospensjoni temporanja ta’ fondi jekk is-sistemi ta’ amministrazzjoni fi Stat Membru ma jaħdmux dew;
               
            
               
                  200.
               
               
                  Jinnota li għall-perjodu 2007 sal-2013, il-Bulgarija suppost tirċievi EUR 6 853 000 000 f’Fondi Strutturali u li r-Rumanija suppost tirċievi EUR 19 200 000 000; jitlob li flimkien mal-informazzjoni mogħtija fir-rapport annwali tal-attività u fir-rapporti dwar il-Fondi Strutturali u l-Fond ta’ Koeżjoni ikun hemm amministrazzjoni responsabbli u effettiva ta’ dawn il-fondi sakemm tiġi ċċarata s-sitwazzjoni;
               
            
               
                  201.
               
               
                  Hu tal-opinjoni li l-Kummissjoni ma trattatx bis-serjetà meħtieġa il-preparazzjoni tal-kapaċità ta’ assorbiment tar-Rumanija u tal-Bulgarija għall-fondi fl-oqsma tal-Politika Agrikola u ta’ Koeżjoni u li d-dikjarazzjonijiet u l-inizjattivi tal-Kummissjoni f’dan il-kuntest kienu jiżgwidaw mhux biss lill-Parlament imma wkoll lill-gvernijiet tal-Bulgarija u tar-Rumanija, u kienu waħda mir-raġunijiet li wasslu għat-telf ta’ fondi għal dawk l-Istati Membri;
               
            
               
                  202.
               
               
                  Jitlob lill-Kummissjoni biex iżżommu infurmat dwar il-konsegwenzi prattiċi tal-isforzi fir-rigward ir-riforma ġudizzjarja u l-ġlieda kontra l-korruzzjoni, u biex fir-rapporti ta’ progress iddaħħal kriterji li jikkwantifikaw il-progress f’dawn l-oqsma;
               
            
               
                  203.
               
               
                  Jikkunsidra li l-istituzzjonijiet tal-UE fir-rigward tal-użu abużiv tal-fondi Ewropej u fil-ġlieda kontra l-frodi u l-korruzzjoni, għandhom japplikaw il-prinċipju ta’ tolleranza żero; jitlob lill-Kummissjoni sabiex tiggarantixxi l-irkupru effettiv tal-ammonti li mhux suppost tħallsu;
               
            
               
                  204.
               
               
                  Jitlob ukoll lill-OLAF biex tgħaddilu r-riżultat tal-inkjesti tiegħu li qed isiru bħalissa fl-Istati Membri;
               
            
               
                  205.
               
               
                  Jaqbel mal-Kummissjoni li l-azzjonijiet u l-miżuri kollha meħuda reċentament mill-Bulgarija jeħtieġ li jkunu segwiti minn azzjonijiet korrettivi u strutturali kredibbli u minnriforma fundamentali tal-istrutturi kollha involuti fl-immaniġġjar tal-fondi tal-UE, li jassiguraw l-assorbiment korrett u fil-ħin tal-fondi u livell għoli ta’ trasparenza; Jitlob f’dan il-kuntest lill-Kummissjoni biex ittejjeb il-koordinazzjoni u l-komunikazzjoni mal-awtoritajiet nazzjonali u timmoniterja mill-qrib l-implimentazzjoni tal-pjani ta’ azzjoni differenti sottomessi lilha mill-Bulgarija, u biex iżżomm lill-Parlament informat b’dan; jitlob lill-Kummissjoni biex tibgħat rapport speċjali dwar il-qagħda attwali tal-immaniġġjar u l-kontroll tal-fondi kollha tal-UE fil-Bulgarija li jkopru l-perjodu sal-15 ta’ Lulju 2009;
               
            
               
                  206.
               
               
                  Fid-dawl tal-aħħar rapport dwar il-progress u l-ostakli fir-rigward tal-ġlieda kontra l-korruzzjoni, jitlob lill-Kummissjoni tagħtih rapport speċjali dwar il-qagħda attwali tal-immaniġġjar u l-kontroll tal-fondi kollha tal-UE fir-Rumanija u dwar il-miżuri meħuda u l-progress li sar fil-ġlieda kontra l-korruzzjoni li jkopri l-perjodu sal-15 ta’ Lulju 2009;
               
            It-Turkija, il-Kroazja, is-Sebja, l-eks Repubblika Jugoslava tal-Maċedonja, il-Kosovo u l-pajjiżi l-oħrajn tal-Balkani tal-Punent
      
               
                  207.
               
               
                  Ifakkar fir-responsabiltà tad-delegazzjonijiet tal-Kummissjoni fil-pajjiżi kandidati u l-kandidati potenzjali biex iħejju lil dawn il-pajjiżi għal użu korrett tal-fondi Ewropej; jitlob, minn naħa, li jiddaħħlu strateġiji kontra l-frodi f’dan il-proċess ta’ qabel is-sħubija u, min-naħa l-oħra, jingħata taħriġ lill-amministrazzjonijiet ikkonċernati permezz ta’ programm ta’ skambju bejn il-Kummissjoni u l-amministrazzjonijiet tal-pajjiżi kandidati u tal-kandidati potenzjali;
               
            
               
                  208.
               
               
                  Jistiedem lill-Kummissjoni biex ikollha rwol aktar attiv fir-rigward tas-sistemi eżistenti ta’ kontroll tal-infiq fit-Turkija, il-Kroazja, is-Serbja, l-eks Repubblika Jugoslava tal-Maċedonja u l-pajjiżi l-oħrajn tal-Balkani tal-Punent fil-qafas tal-fażi ta’ qabel is-sħubija u titlobha tipprovdi lill-Parlament, fir-rapport tagħha dwar il-progress f’dawn l-Istati, informazzjoni aktar dettaljata dwar din il-kwistjoni, b’mod partikolari analiżi dettaljata tar-raġunijiet ta’ nuqqas ta’ suċċess; jistieden lill-Kummissjoni biex tintroduċi s-sistema tad-dwal tat-traffiku (dawl aħdar, isfar u aħmar) biex tindika l-progress li jkun sar fl-ilħiq tad-diversi għanijiet ewlenin;
               
            
               
                  209.
               
               
                  Jiddeplora l-każijiet ta’ frodi u ta’ amministrazzjoni ħażina tal-fondi Ewropej immaniġġjati min-Nazzjonijiet Uniti indikati fir-rigward tal-fondi li l-Unjoni ddedikat għar-rikostruzzjoni fil-Kosovo u n-nuqqas ta’ segwitu min-Nazzjonijiet Uniti ta’ dawn il-każi identifikati b’mod ċar; madankollu, jixtieq ukoll juri l-gratitudni tiegħu għall-Aġenzija Ewropea għar-Rikostruzzjoni u għall-persunal “Ewopew” u dak lokali tagħha għax-xogħol li għamlu b’risq il-poplu tal-Kosovo f’ċirkustanzi kultant diffiċli;
               
            
               
                  210.
               
               
                  Jitlob lill-Qorti tal-Awdituri biex tagħmel rapport speċjali dwar l-effikaċja tas-sistemi ta’ kontroll imwaqqfa mill-Kummissjoni għall-fondi Ewropej riċevuti mill-Kosovo, kif ukoll il-prestazzjoni tagħhom għall-prevenzjoni tal-frodi u biex tivverifika jekk dan il-finanzjament ġiex segwiex bis-sħiħ il-kundizzjonijiet stabbiliti mill-ftehim għall-programmi kkonċernati, inkluzi r-regoli tal-istrument ta’ assistenza ta’ qabel is-sħubija (27) u r-Regolament (CE, Euratom) Nru 1605/2002;
               
            
               
                  211.
               
               
                  Jipproponi li l-Kummissjoni titlob lill-gvern tal-Kosovo attestazzjoni ta’ verifika tal-Qorti tal-Awdituri ta’ dan il-pajjżi rigward il-fondi Ewropej, b’mod partikolari dawk inklużi fil-baġit;
               
            
               
                  212.
               
               
                  Ifakkar li l-Forza tax-Xogħol għall-Investigazzjoni (Investigation Task Force - ITF) li ġiet stabbilita biex tinvestiga irregolaritajiet finanzjarji u frodi li jikkonċernaw fondi tal-UE fil-Kosovo temmet l-operazzjonijiet tagħha f’Awwissu 2008, li r-rapport finali tagħha identifika kondotta kriminali min-naħa ta’, fost oħrajn, persunal tan-Nazzjonijiet Uniti, u li nħarġu numru ta’ mandati internazzjonali mingħajr ma nkisbu l-ebda riżultati f’dak ir-rigward min-Nazzjonijiet Uniti; Jitlob lill-Kummissjoni niex tagħmel pressjoni għall-esekuzzjoni ta’ dawk il-mandati; jitlob ukoll lill-Kummissjoni biex tippreżenta rapport fuq is-segwitu legali għall-każijiet kollha skoperti; jitlob it-twaqqif ta’ organizzazzjoni biex tkompli fejn ħalliet l-ITF fil-ġlieda kontra l-frodi u l-irregolarità li jinvolvu l-Kummissjoni u l-OLAF;
               
            Infiq amministrattiv
      
               
                  213.
               
               
                  Jinnota b’sodisfazzjon li l-verifika tal-Qorti tal-Awdituri ma żvelat ebda żball sinifikanti li jaffettwa l-legalità u r-regolarità tal-infiq ammninistrattiv;
               
            Skejjel Ewropej
      
               
                  214.
               
               
                  Jistenna li l-Kummissjoni tiżgura li l-gvernijiet tal-Belġju u r-Renju Unit jimpenjaw ruħhom li jħarsu l-obbligi tagħhom skont il-ftehim intergovernattivi li diġà jeżistu – għall-Belġju, id-disponibilità l-aktar kmieni possibbli tar-raba’ jew anki l-ħames skola Ewropea, għar-Renju Unit is-sekondar ta’ għalliema biżżejjed – u jistenna li l-politika tar-reġistrazzjoni attwali fir-rigward tal-iskejjel Berkendael/Laeken tiġi riveduta biex jiġu evitati ħinijiet tal-ivvjaġġjar twal u inaċċettabbli għat-tfal;
               
            L-effetti tad-deċentralizzazzjoni fuq il-persunal
      
               
                  215.
               
               
                  Jinnota b’sodisfazzjoni li l-Kummissjoni, fuq talba tal-Parlament, wettqet studju tar-riżorsi umani tal-personal tagħha fl-2007 (SEC(2007) 530) rigward l-attivitajiet amministrattivi tagħha;
               
            
               
                  216.
               
               
                  Huwa diżappuntat bl-informazzjoni inadegwata mibgħuta fis-snin 2005 u 2006 mill-Kummissjoni dwar dan il-qasam tant importanti fil-livell baġitarju; jirrikonoxxi l-isforzi magħmula sadanittant fir-rigward tat-trasparenza fuq is-sit tal-Internet tagħha u r-rapport annwali fuq l-evalwazzjoni tal-persunal;
               
            
               
                  217.
               
               
                  Juri t-tħassib tiegħu minħabba l-fatt li kważi 32 % tal-persunal tal-Kummissjoni huma jaħdmu fil-qasam tal-appoġġ amministrattiv u ta’ kordinazzjoni; ifakkar li l-10 % tal-persunal fil-qasam baġitarju għadu mhux inkluż f’din l-istatistika, jitlob lill-Kummmissjoni biex toħroġ riżultati minn dawn iċ-ċifri u tagħmel ristrutturazzjoni tal-persunal tagħha sabiex tnaqqas għal 20 % il-persunal li jaħdem f’dawn is-setturi;
               
            
               
                  218.
               
               
                  Jinnota li l-mobiltà tal-persunal inizjalment kien kunċett li jikkonċerna l-pożizzjonijiet sensittivi biss; huwa sorpriż li jara l-prattika attwali tal-Kummissjoni li tissottometti l-persunal tagħha wara 5 snin, l-aktar l-aktar 7 snin, għall-mobiltà; jibża’ li din l-applikazzjoni tal-mobiltà tnaqqas l-effikaċja tal-Kummissjoni u tostakola l-akkumulazzjoni ta’ esperjenza u kompetenzi fi ħdan il-Kummmissjoni; jitlob lill-Kummissjoni biex tinfurmah kif ikun hemm limitu għall-mobiltà fir-rigward ta’ pożizzjonijiet sensittivi;
               
            Kwistjonijiet marbuta mal-infrastrutturi tal-bini tal-Komunità
      
               
                  219.
               
               
                  Jiddeplora n-nuqqas ta’ trasparenza tal-Kummissjoni fl-amministrazzjoni tal-61 bini li hija għandha fil-Brussell u fl-iżvilupp tal-proprjetà immobbli tagħha;
               
            
               
                  220.
               
               
                  Jistieden lill-Kummissjoni biex tinformah dwar kull proġett ġdid rigward il-proprjetà immobbli tagħha u dan mill-fażi preliminari sal-adozzjoni ta’ dawn il-proġetti u biex tinforma regolarment lill-Kumitat għall-Kontroll tal-Baġit tiegħu dwar l-inizjattivi u d-deċiżjonijiet ġodda kollha li jirrigwardaw proġetti ta’ bini, inklużi x-xogħlijiet preparatorji u s-sejħiet għal offerti li għalihom qed jiġi propost il-ħolqien ta’ kumitat ta’ sejħiet tal-offerti li fih ikun hemm rappreżentanti tal-Parlament;
               
            
               
                  221.
               
               
                  Jitlob lill-OLAF biex jinfurmah fil-każijiet ta’ frodi indikati fil-qafas tal-politika tal-bini u biex jeżamina l-konflitti ta’ interess possibbli;
               
            
               
                  222.
               
               
                  Jitlob lill-Kummissjoni verifika tal-amministrazzjoni tal-bini, mhux biss tal-Kummissjoni, iżda tal-istituzzjonijiet kollha tal-Komunitajiet Ewropej billi tistudja l-idea ta’ struttura komuni ta’ amministrazzjoni tal-bini;
               
            Miżuri ta’ segwitu għall-kwittanza
      
               
                  223.
               
               
                  Jiddeplora l-fatt li, fil-kontijiet annwali tal-Komunitajiet Ewropej għas-sena finanzjarja 2007 (28), il-Kummissjoni naqset milli tirrepeti kompletament id-dispożizzjonijiet tat-Trattat tal-KE dwar miżuri ta’ segwitu fid-dawl tal-kwittanza, u ddikjarat biss li meta tingħata kwittanza l-Parlament jista’ jenfasizza osservazzjonijiet li jikkunsidra importanti, u f’ħafna każi jirrakkomanda azzjonijiet li għandha tieħu l-Kummissjoni rigward dawn il-kwistjonijiet; jinnota li dan il-kumment hu pertinenti, iżda l-Kummissjoni tonqos milli tgħid li l-Artikolu 276 tat-Trattat tal-KE jirrekjedi li l-Kummissjoni tieħu l-passi kollha meħtieġa biex tieħu kull azzjoni possibbli biex jingħata segwitu għall-osservazzjonijiet li jkun hemm fid-deċiżjonijiet ta’ kwittanza tal-Parlament rigward l-implimentazzjoni tal-infiq; ifakkar lill-Kummissjoni, għaldaqstant, li l-appelli magħmula fir-riżoluzzjoni tagħha għall-kwittanza mhumiex sempliċement rakkomandazzjonijiet li ma jorbtux, imma struzzjonijiet li l-Kummissjoni trid taġixxi fuqhom meta timplimenta l-baġit;
               
            KONKLUŻJONIJIET DWAR IR-RAPPORTI SPEĊJALI TAL-QORTI TAL-AWDITURI
      Parti I: Rapport speċjali Nru 6/2007 dwar l-effikaċja tal-assistenza teknika fil-qafas tar-rinfurzar tal-kapaċitajiet
      
               
                  224.
               
               
                  Jikkunsidra li assistenza teknika (TA) - u tipi oħra ta’ għajnuna esterna - li għadha pjuttost mogħtija minn donaturi ta’ fondi, ħafna drabi huma ineffiċjenti u mhux sostenibbli, teħtieġ b’mod urġenti li tiġi riformata billi, fost affarijiet oħra, tippromwovi s-sjieda lokali, tikkoordina b’mod iktar effettiv ir-riżorsi bejn l-Istati Membri fil-livell tal-UE u internazzjonali, u tiżgura żmien suffiċjenti għall-implimetazzjoni tal-proġetti;
               
            
               
                  225.
               
               
                  Jinnota f’dan il-kuntest l-approvazzjoni mis-servizzi tal-Kummissjoni f’Lulju 2008 tal-Istrateġija ta’ Sinsla u l-Pjan ta’ Ħidma biex jintlaħqu miri ta’ effettività ta’ għajnuna dwar Unitajiet ta’ Koperazzjoni Teknika u Implimetazzjoni ta’ Proġetti; jitlob għalhekk lill-Kummissjoni biex tinforma lill-Parlament dwar l-implimentazzjoni ta’ din l-istrateġija għall-ewwel darba qabel tmiem Marzu 2009, u wara f’intervalli ta’ sitt xhur;
               
            
               
                  226.
               
               
                  Jinnota li l-informazzjoni dwar l-ammonti minfuqa fuq TA ġew mibgħuta tard mill-Kummissjoni lill-Qorti tal-Awdituri, u wara l-pubblikazzjoni tar-rapport speċjali tal-Qorti; huwa sorpriż li din l-informazzjoni ma kenitx disponibbli matul il-preparazzjoni tar-rapport speċjali; jagħraf li d-definizzjoni tal-OECD tad-DAC hija wiesgħa u fil-prattika twassal għal differenzi fl-interpretazzjoni; jistenna li l-istrateġija adottata mill-Kummissjoni se twassal ukoll għal definizzjoni aktar operazzjonali ta’ TA;
               
            
               
                  227.
               
               
                  Jiddispjaċih li l-istrument ta’ “ġemellaġġ” mhux disponibbli għall-pajjiżi tal-ACP, dawk Ażjatiċi u Latini-Amerikani; jistieden għalhekk lill-Kummissjoni biex tipproponi l-bidliet leġiżlattivi neċessarji qabel tmiem il-mandat tal-Kummissjoni attwali, u jħeġġeġ lill-Istati Membri biex jieħdu l-passi meħtieġa biex jiżguraw l-użu wiesa’ ta’ dan l-istrument, addattat għall-ħtiġijiet partikolari, f’dawk il-pajjiżi, u li jemendaw r-regolament dwar l-implimentazzjoni tal-għaxar EDF kif meħtieġ;
               
            
               
                  228.
               
               
                  Jinnota b’dispjaċir l-fatt li l-klawżola ta’ sospensjoni, li tippermetti proċedura ta’ għoti ta’ appalti iktar mgħaġġla, ftit li xejn tintuża mill-Kummissjoni; jitlob lill-Kummissjoni biex tuża din il-faċilità b’mod għaqli biex ittejjeb l-orarju tal-ħinijiet tal-implimentazzjoni tal-operazzjonijiet tat-TA;
               
            
               
                  229.
               
               
                  isibha inaċċettabbli li xi kumpaniji jipproponu apposta esperti b’CVs tajbin biex jirbħu kuntratt, filwaqt li jkunu jafu li l-espert mhux se jkun disponibbli biex jieħu x-xogħol assenjat; jaqbel mal-Qorti li l-kriterja tal-għażla użata mill-Kummissjoni għal TA mhumiex adegwati;
               
            
               
                  230.
               
               
                  Jitlob għalhekk li l-Kummissjoni tikkunsidra iktar kriterja oħra (bħal dawk proposti mill-Qorti tal-Awdituri), u mhux biss il-kriterju tas-CV tal-kap espert tat-tim; jissuġġerixxi li dan jista’ jsir, pereżempju, billi tinħoloq database kompatibbli mar-rekwiżiti legali u li tkun tinkludi d-ditti li jonqsu milli jipprovdu l-espert propost u li għalhekk ma jitħallewx jipparteċipaw f’akkwist pubbliku għal perjodu speċifiku; jinnota li l-Kummissjoni adottat Regolament (KE, Euratom) Nru 1302/2008 tas-17 ta’ Diċembru 2008 dwar database ċentrali għall-esklużjonijiet (29) u Deċiżjoni 2008/969/KE, Euratom tas-16 ta’ Diċembru 2008 dwar is-Sistema ta’ Twissija Bikrija għall-użu ta’ uffiċjali awtorizzanti tal-Kummissjoni u tal-aġenziji esekuttivi (30), iżda li dawn l-istrumenti ġodda ma jagħmluhiex possibbli li teskludi ditti għal din ir-raġuni; jinnota wkoll barra minn hekk li dawn l-aspetti huma parti mill-Pjan ta’ Ħidma (Axis 3, Azzjonijiet13-15), u jistieden lill-Kummissjoni biex tapplika l-azzjonijiet relatati immedjatament;
               
            
               
                  231.
               
               
                  Jaqbel mal-Qorti tal-Awdituri li ma hemm l-ebda inkonsistenza fl-approċċ tal-Kummissjoni rigward l-użu ta’ sistemi ta’ mmaniġġjar ta’ finanzi pubbliċi u s-sistemi ta’ għoti ta’ appalti għall-pajjiżi benefiċjarji, li kultant jikkuntradixxi b’mod dirett l-impenji tal-Unjoni fil-kuntest tad-Dikjarazzjoni ta’ Pariġi dwar l-Effettività tal-Għajnuna, approvata fit-2 ta’ Marzu 2005 (31), iħeġġeġ għalhekk lill-Kummissjoni biex tiżgura l-implimentazzjoni rapida ta’ dawn l-impenji fuq il-bażi tad-djalogu strateġiku previst mill-qafas tal-Accra and Post Accra work stream u l-azzjonijiet tal-Pjan ta’ Ħidma (Axis 1, b’mod partikolari l-Azzjoni 20);
               
            
               
                  232.
               
               
                  Jitlob lill-Kummissjoni biex kemm jista’ jkun possibbli, issegwi,, l-inizjattivi tagħha rigward it-trasparenza u biex tieħu kont tar-riżoluzzjoni tal-Parlament tad-19 ta’ Frar 2008 dwar trasparenza fil-qasam finanzjarju (32), u jirrakkomanda li titwaqqaf database biex tipprovdi dehra ġenerali tal-missjonijiet u r-riżultati tat-TA li jkunu jistgħu jintużaw għal xogħlijiet futuri tat-TA u biex jipprevjenu xogħol doppju;
               
            Parti II: Rapport Speċjali 1/2008 dwar il-proċeduri għall-eżaminazzjoni u l-evalwazzjoni ta’ proġetti kbar ta’ investiment għall-perjodi ta’ programmazzjoni 1994-1999 u 2000-2006
      
               
                  233.
               
               
                  Jistieden lill-Kummissjoni biex tkompli bil-proċedura stretta tagħha ta’ approvazzjoni rigward proġetti kbar, mandankollu jirrakkomanda li tirrazzjonalizza l-proċedura tagħha għat-teħid deċiżjonijiet hekk li din ikollha valur reali, u li b’hekk tevita t-trattament “eċċessivament amministrattiv” tal-proċedura, u sabiex tnaqqas it-tul tal-proċess għat-teħid ta’ deċiżjonijiet għal limiti raġonevoli, u twaqqaf kemm jista’ jkun malajr sezzjoni indipendenti għal proġetti kbar b’kompetenza orizzontali fid-Direttorat Ġenerali għall-Politika Reġionali (DG REGIO); jiġbed l-attenzjoni tal-Kummissjoni għall-importanza tal-iffinanzjar tal- investimenti f’softwer, billi dan jgħin biex is-sistema tkun aktar trasparenti u aktar faċli biex tikkontollaha; fl-istess ħin il-Kummissjoni m’għandhiex bħala konsegwenza ta’ dan l-investiment, tnaqqas in-numru ta’ kontrolli fuq il-post;
               
            
               
                  234.
               
               
                  Jistieden lill-Kummissjoni biex tipprovdi informazzjoni sħiħa dwar l-applikazzjoni prattika tar-Regoli n + 2 u n + 3 għal proġetti kbar, billi wħud mill-Istati Membri ppruvaw “iduru” mar-regoli tal-EDRF (aktar speċifikament, ir-regola n + 2) billi amalgamaw għadd ta’ proġetti biex l-ammont totali ta’ dawn waqa’ eżatt bi ftit taħt il-valuri limitu għal proġetti kbar, u wara stennew li l-Kummissjoni tiddeċiedi li tissospendi r-regola n + 2 għal każ in kwistjoni;
               
            
               
                  235.
               
               
                  Jiġbed l-attenzjoni għall-fatt li żviluppat “kultura ta’ assenza ta’ riskju” - u jixtieq jifhem kif dan l-iżvilupp seta’ jseħħ, hekk li proġetti innovattivi u ta’ kwalità għolja jitqiegħdu lura - li hija prattika li tmur kompletament kontra l-isforzi tal-Komunità hekk kif imniżżlin fl-aġenda ta’ Liżbona; jikkunsidra li li l-għajnuna mogħtija għall-investimenti għall-infrastrutturi mhumiex problema iżda joffru lill-Istati Membri l-opportunità li jevitaw investimenti -“riskjużi”–innovattivi;
               
            
               
                  236.
               
               
                  Jiddeplora li minflokk it-taħriġ tal-kollaboraturi tal-Kummissjoni (DG REGIO) din tal-aħħar qed tiffinanzja grupp estern (JASPERS) li huwa parti mill-istruttura tal-Bank Ewropew għall-Investiment u għalhekk ma jagħtix kont lill-Kummissjoni għax-xogħol tiegħu; jindika lil Stati Membri li, jekk jonqsu milli jipprovdu taħriġ u żvilupp għall-gruppi tagħhom ta’ esperti, se jiġu dipendenti fuq gruppi ta’ esperti barranin u esterni, fatt li jirriżulta fi spiżi indiretti kbar għall-pajjiż konċernat;
               
            
               
                  237.
               
               
                  Jappoġġja l-inizjattiva li biha l-Kummissjoni Ewropea ħadet f’idejha l-evalwazzjoni ex-post ta’ proġetti kbar u qed tiddetermina liema informazzjoni hija meħtieġa għal dan il-għan (dejta uniformi u li tista’ titqabbel) li l-Istati Membri jridu jiġbru u jibgħatu fi żmien stipulat; huwa tal-fehma li ċentralizzazzjoni ta’ kontroll bħal dan hija meħtieġa għaliex bħalissa ma teżisti l-ebda evidenza konkreta li proġetti kbar iffinanzjati mill-fondi Komunitarji twettqu b’suċċess u li l-Istati Membri użaw il-fondi li ngħatawlhom bl-aktar mod effettiv u produttiv possibbli;
               
            
               
                  238.
               
               
                  Jiġbed l-attenzjoni għall-fatt li fil-preżent, informazzjoni dwar proġetti kbar tista’ tinkiseb biss wara li dawn jiġu approvati mir-rapport annwali tal-Kummissjoni dwar Fondi Strutturali u l-Fondi ta’ Koeżjoni; titlob, għaldaqstant, lill-Kummissjoni sabiex tippermetti li ċ-ċittadini jkunu jafu l-qagħda ta’ kull proġett kbir mis-sit tal-Internet tal-Kummissjoni;
               
            Parti III: Rapport speċjali Nru 2/2008 dwar l-informazzjoni dwar it-tariffi li torbot
      
               
                  239.
               
               
                  Jinsisti mal-Kummissjoni sabiex din tagħmel minn kollox biex tirranġa b’urġenza l-problemi u d-dgħjufijiet mhux solvuti, għaliex dawn jistgħu jwasslu għal telf ta’ dħul għall-Unjoni minn riżorsi proprji tradizzjonali;
               
            
               
                  240.
               
               
                  Jieħu nota li skont it-tweġibiet tal-Kummissjoni l-kodiċi tad-dwana Komunitarju modernizzat (KDK modernizzat), adottat fl-2008 (33), ser jagħmel obbligatorja l-informazzjoni dwar tariffi li jorbtu għat-titulari tagħhom, ix-xogħol ta’ aġġornament tat-teżawru se jkompli u l-interface tal-utenti huwa disponibbli fil-lingwi uffiċjali kollha tal-Unjoni;
               
            
               
                  241.
               
               
                  Iħeġġeġ lill-Kummissjoni sabiex il-konflitti li jikkonċernaw il-klassifikazzjoni tat-tariffi għandhom ikun solvuti fil-ħin stipolat mil-liġi Komunitarja u li ma jaqbiżx perjodu ta’ ħames xhur; jitlob barra minn hekk lill-Kummissjoni, b’konsiderazzjoni għat-telf eventwali ta’ riżorsi proprji, sabiex iżżid in-numru ta’ persunal li jaħdmu fuq informazzjoni dwar tariffi li jorbtu u fuq il-klassifikazzjoni għal 4 persuni u biex tagħmel mod li dawn jagħmlu aktar analiżi ta’ riskji, jikkontrollaw aktar strettament il-kontribuzzjonijiet tal-Istati Menbri għas-sistema, il-każijiet eventwali ta’ abbuż taż-“żmien ta’ grazzja” u “is-suq” ta’ informazzjoni dwar tariffi li jorbtu;
               
            
               
                  242.
               
               
                  Jitlob lill-Kummissjoni biex tinformah minn issa sat-tmiem is-sena 2009 dwar kull azzjoni u miżura meħuda fuq il-bażi tal-osservazzjonijiet tal-Qorti tal-Awdituri u dwar l-implimetazzjoni tagħhom;
               
            Parti IV: Rapport speċjali Nru 3/2008 dwar il-Fond ta’ Solidarjetà tal-Unjoni Ewropea: f’liema miżura huwa l-intervent tiegħu rapidu, effiċjenti u flessibbli?
      
               
                  243.
               
               
                  Jifraħ bl-evalwazzjoni ġeneralment pożittiva mogħtija mill-Qorti tal-Awdituri tar-riżultati miksuba mill-Kummissjoni fir-rigward tal-Fond ta’ Solidarjetà tal-Unjoni Ewropea;
               
            
               
                  244.
               
               
                  Jinnota li l-kritika dwar ir-“rapidità” ma tistax tkun attribwita esklussivament għall-ġestjoni tal-Fond mill-Kummissjoni, billi, ta’ sikwit il-problemi huma marbuta ma’ nuqqasijiet fl-amministrazzjoni mill-Istati Membri, bħall-kwalità tal-informazzjoni provduta minn min jagħmel it-talba;
               
            
               
                  245.
               
               
                  Jinnota wkoll li fil-Pożizzjoni tiegħu tat-18 ta’ Mejju 2006 (34), il-Parlament laqgħa favorevolment il-proposta għal Regolament tal-Parlament Ewropew u tal-Kunsill li jistabbilixxi l-Fond ta’ Solidarjetà tal-Unjoni Ewropea (COM(2005) 108), li jistabbilixxi kriterji aktar sempliċi u aktar ċari għal attivazzjoni aktar rapida, u li l-Kunsill s’issa ma mexxiex ’il quddiem dan id-dossier;
               
            Parti V: Rapport speċjali Nru 4/2008 dwar l-implimentazzjoni tal-kwoti tal-ħalib fl-Istati Membri li ngħaqdu mal-Unjoni Ewropea fl-1 ta’ Mejju 2004
      
               
                  246.
               
               
                  Jiddispjaċih li l-awtoritajiet nazzjonali għandhom jagħmlu għadd kbir ta’ spezzjonijiet li hemm ir-riskju li jkunu superfiċjali, u dan ma jippermettix li tiġi verifikata l-verità tal-bejgħ dirett iddikjarat; jilqa’ r-Regolament tal-Kummissjoni (35) (KE) Nru 228/20081 li jnaqqas ir-rata ta’ spezzjoni għall-1 % għal produtturi li jipproduċu inqas minn 5 000 kg;
               
            
               
                  247.
               
               
                  Jikkunsidra li l-Kummissjoni għandha, fil-qafas tal-ġestjoni konġunta, tkompli tieħu l-inizjattivi kollha meħtieġa biex tiżgura segwitu effettiv tal-implimentazzjoni u l-ġestjoni tajba tal-iskema tal-kwoti tal-ħalib;
               
            
               
                  248.
               
               
                  Jistieden lill-awtoritajiet nazzjonali kompetenti biex ifasslu, fuq il-bażi ta’ analiżi tar-riskji, programm ta’ kontroll għal kull perjodu ta’ 12-il-xahar, u li jagħmlu kontrolli matul u wara l-kampanja ta’ kwoti, iżda mhux aktar tard minn 18-il xahar wara t-tmiem tal-kampanja kkonċernata;
               
            
               
                  249.
               
               
                  Jikkunsidra li, f’ġieħ is-simplifikazzjoni, il-Kummissjoni għandha tistieden lill-Istati Membri l-ġodda biex jaderixxu mal-prinċipju ġenerali li t-totalità tal-ħalib ikkummerċjalizzat għandha tkun irreġistrata;
               
            
               
                  250.
               
               
                  Jitlob lill-Kummissjoni biex tistieden lill-Istati Membri l-ġodda biex itejbu ż-żamma ttad-databases tagħhom kif mitlub mill-Qorti tal-Awdituri fir-rapport tagħha, u biex jiġu evitati kontrolli mhux meħtieġa;
               
            
               
                  251.
               
               
                  Jistieden lill-Kummissjoni biex tkompli tevalwa żviluppi fil-qasam tal-prodotti tal-ħalib, b’mod partikolari dak marbuta mas-suq tagħhom, mas-sitwazzjoni ta’ produtturi, u mal-implikazzjonijiet għall-iżvilupp reġjonali, b’mod partikolari fir-rapporti ta’ evalwazzjoni previsti għal qabel il-31 ta’ Diċembru 2010 u qabel il-31 ta’ Diċembru 2012 skont il-kundizzjonijiet tal-ftehim politiku dwar il-kontroll tal-istat tas-saħħa tal-politika tal-agrikoltura komuni li ntemmet f’Novembru 2008;
               
            
               
                  252.
               
               
                  Jistieden lill-Kummissjoni biex issegwi r-rakkomandazzjonijiet kollha tal-Qorti tal-Awdituri fil-qafas ta’ dan il-“kiontroll tas-saħħa” u biex tikkunsidra l-aġġustamenti li x’aktarx jistgħu jinġiebu għall-CAP tal-ħalib u għall-iskema tal-kwoti tal-ħalib li b’mod partikolari għandhom ikunu diretti lejn:
                  
                              (a)
                           
                           
                              miżuri ta’ akkumpanjament u ta’ tran ¿izzjoni li għandhom ikunu ppjanati fil-livell tar-reġjuni li fihom il-produtturi ż-żgħar jibqgħu fil-maġġoranza;
                           
                        
                              (b)
                           
                           
                              il-ħtieġa li l-produtturi tal-ħalib tal-Istati Membri l-ġodda jkunu żgurat qafas regolatorju stabbli u perspettivi ċari li jinkuraġġuwhom biex jagħmlu l-investimenti indispensabbli biex jiżguraw il-vijabiltà tal-attività tagħhom.
                           
                        
            Parti VI: Rapport speċjali Nru 5/2008 dwar l-aġenziji tal-Unjoni Ewropea – il-ksib tar-riżultati
      
               
                  253.
               
               
                  Jifraħ bir-rapport speċjali tal-Qorti tal-Awdituri u jagħti parir lill-Kummissjoni biex tieħu nota tan-nuqqasijiet tagħha li ġew identifikati, kif ukoll biex tieħu miżuri bi qbil mar-rakkomandazzjonijiet tal-Qorti tal-Awdituri;
               
            
               
                  254.
               
               
                  Jitlob lill-Kummissjoni biex toħloq u timplimenta sistema ta’ amministrazzjoni globali għall-aġenziji ta’ “regolamentazzjoni” tal-Unjoni, ibbażata fuq kriterji espliċiti bħat-trasparenza, l-ekonomija, il-funzjonament tajjeb, l-effikaċja u l-iskambju reċiproku tal-prattiki li l-aktar jirnexxu; jikkunsidra li l-Kummissjoni għandha tikkomunika b’mod attiv mal-aġenziji tal-Unjoni u tassisti lill-kumitati ta’ tmexxija tagħhom fl-implimentazzjoni ta’ ibbaġitjar u amministrazzjoni bbażati fuq l-attivitajiet (ABB/ABM);
               
            
               
                  255.
               
               
                  Jappella lill-Kummissjoni biex iddaħħal sistema ta’ kontroll operazzjonali għall-aġenziji tal-Unjoni li tippermetti t-trasferiment intern tal-aħjar prattiki u metodi u li tinkludi għadd ta’ indikaturi, kemm ġenerali kif ukoll speċifiċi, għall-evalwazzjoni;
               
            
               
                  256.
               
               
                  Jistieden lill-Kummissjoni biex tiżviluppa linji ta’ kondotta għat-titjib tal-pjanifikazzjoni, il-kontroll, it-twettiq tar-rapporti u l-evalwazzjoni tal-attivitajiet tal-aġenziji u biex tqiegħed fil-prattika bis-sħiħ il-kunċett ta’ kisba ta’ riżultati stabbiliti mir-Regolament (KE, Euratom) Nru 1605/2002 u r-Regolament Finanzjarju ta’ Qafas għall-aġenziji (36);
               
            Parti VII: Rapport speċjali Nru 6/2008 dwar l-għajnuna għar-rijabilitazzjoni mogħtija mill-Kummissjoni wara t-tsunami u l-urugan Mitch
      
               
                  257.
               
               
                  Jistieden lill-Kummissjoni biex tagħmel il-konklużjonijiet kollha meħtieġa tal-esperjenzi li ġraw wara l-urugan Mitch u t-tsunami, sabiex ittejjeb il-prestazzjonijiet futuri; tagħti parir lill-Kummissjoni biex ikollha rwol attiv fuq livell internazzjonali sabiex tindirizza d-dgħjufijiet sistematiċi tal-kapaċitajiet internazzjonali ta’ sokkors;
               
            
               
                  258.
               
               
                  Jistieden lill-Kummmissjoni biex tagħti attenzjoni partikolari għall-kwistjonijiet li ġejjin fl-azzjonijiet futuri tagħha ta’ rijabilitazzjoni: garanzija li l-finanzjament ikun bbażat fuq il-ħtiġijiet, garanzija li l-popolazzjonijiet milquta, inklużi l-fqar, in-nisa u t-tfal, ikunu fil-qalba tal-miżuri ta’ għajnuna; garanzija li jkun hemm disponibbli informazzjoni dettaljata u eżatta dwar ir-riżultati tal-assistenza għall-kontribwenti tal-pajjiżi donaturi u l-pajjiżi milquta;
               
            
               
                  259.
               
               
                  Jistieden lill-istituzzjonijiet superjuri ta’ kontroll tal-finanzi pubbliċi u lill-Qorti tal-Awdituri biex jintensifikaw il-koperazzjoni dwar l-investigazzjoni, il-verifika u l-evalwazzjoni tal-użu tal-fondi għall-għajnuna għad-diżastri naturali;
               
            
               
                  260.
               
               
                  Jistieden lill-Kummissjoni biex tirrevedi l-lista tagħha ta’ NGOs sabiex teskludi lil dawk li mhumiex ta’ fiduċja, u biex tiddefinixxi politika ta’ akkwist li ma tħallix il-miżapproprjazzjoni tal-fondi minn dawn l-NGOs;
               
            
               
                  261.
               
               
                  barra minn hekk jistieden lill-Kummissjoni biex tiżgura biżżejjed viżibiltà għall-għajnuna tal-Unjoni, mingħajr ma tikkomprometti l-effikaċja globali u l-għanijiet ta’ ugwaljanza;
               
            
               
                  262.
               
               
                  Jistieden lin-NU, is-Salib l-Aħmar, in-Nofs Qamar l-Aħmar u lid-donaturi l-oħrajn kollha biex jiftiehmu dwar qafas dettaljat ta’ kontroll u ta’ verifika sabiex:
                  
                              (a)
                           
                           
                              ikun intensifikat u jittejjeb il-kontroll globali tal-fondi miġbura,
                           
                        
                              (b)
                           
                           
                              tiġi eliminata d-dupplikazzjoni jew il-frammentazzjoni tal-proċeduri ta’ kontroll u jitnaqqsu l-ispejjeż tagħhom;
                           
                        
            
               
                  263.
               
               
                  jistenna li l-Kummissjoni mhux biss taċċetta r-rakkomandazzjonijiet tal-Qorti tal-Awdituri, iżda li din tindika data fil-qrib għall-implimentazzjoni tagħhom;
               
            
               
                  264.
               
               
                  Jikkunsidra wkoll li huwa essenzjali li f’każ ta’ għajnuna umanitarja, il-Kummissjoni tara li jiġu rispettati l-kriterji ta’ effikaċja tal-għajnuna, hekk kif inhuma garantiti mid-Dikjarazzjoni ta’ Pariġi dwar l-effikaċja tal-għajnuna;
               
            
               
                  265.
               
               
                  Jistieden lill-Kummissjoni biex tistabbilixxi data limitu realistika u konkreta għad-disponibiltà tal-fondi, sabiex tistimola l-pajjiżi benefiċjarji biex jimplimentaw il-proġetti aċċettati fi żmien speċifiku;
               
            
               
                  266.
               
               
                  Jikkunsidra li, fil-każ ta’ diżastru naturali, l-għajnuna umanitarja għandha tkun offruta mingħajr kundizzjonijiet politiċi; jaħseb madankollu li l-Kummissjoni għandha titlob lill-pajjiżi benefiċjarji:
                  
                              (a)
                           
                           
                              li l-aċċess għall-vittmi ma jkunx limitat;
                           
                        
                              (b)
                           
                           
                              li l-assistenza tkun eżentata minn taxxi, dazji tad-dwana u kull għamla oħra ta’ taxxa fiskali;
                           
                        
                              (c)
                           
                           
                              li ma jkunx hemm dewmien jew rifjut fl-allokazzjoni ta’ viżi għall-persunal internazzjonali tal-aġenziji ta’ għajnuna;
                           
                        
                              (d)
                           
                           
                              li l-benefiċjarji ma jiġux mitluba jħallsu għall-oġġetti u s-servizzi mogħtija (jew fejn dan id-dħul se jkun injettat kollu fir-rikostruzzjoni).
                           
                        
            
               
                  267.
               
               
                  Jistieden lill-Kummissjoni biex tikkunsidra li titwaqqaf l-għajnuna f’każ ta’ ksur ta’ xi wieħed mill-prinċipji msemmija hawn fuq;
               
            Parti VIII: Rapport speċjali Nru 7/2008 dwar “Enerġija Intelliġenti 2003-2006”
      
               
                  268.
               
               
                  Jilqa’ x-xogħol serju tal-Qorti u s-sejbiet tagħha, li jinkludu ċertu ammont ta’ tifħir iżda wkoll kritika rigward il-ġestjoni Kummissjoni u l-Aġenzija Esekuttiva tal-programm IEE għall-perjodu 2003- 2006; japprezza l-koperazzjoni mill-qrib bejn l-Aġenzija, il-Qorti tal-Awdituri u l-Parlament u l-fatt li din hija mmirata lejn il-futur;
               
            
               
                  269.
               
               
                  Jikkonkludi mill-analiżi tal-Qorti tal-Awdituri li l-ispejjeż merfugħa mill-benefiċjarji (biex jippreparaw il-proposti u jirrapportaw) huma pjuttost għoljin u, minkejja li huwa jifhem li dawk l-ispejjeż huma differenti minn spejjeż purament amminstrattivi, jemmen li għandhom jitqiesu wkoll u mnaqqsa bi qbil mal-prinċipji ta’ regolazzjoni aħjar;
               
            
               
                  270.
               
               
                  Jikkunsidra li l-osservazzjonijiet tal-Qorti jistgħu jirriżultaw utli wkoll fil-każ ta’ aġenziji esekuttivi oħra; jistenna bil-ħerqa biex jirċievi r-Rapport Speċjali li jmiss tal-Qorti tal-Awdituri dwar aġenziji esekuttivi;
               
            
               
                  271.
               
               
                  Jinnota b’dispjaċir li, fil-każ ta’ proġetti jew studji relatati mal-programm, kif ukoll fil-każ ta’ aġenziji għall-enerġija lokali, Stati Membri ġodda ftit li xejn kienu involuti; jaċċetta madankollu li din is-sitwazzjoni tista’ tkun in parti spjegata mill-fatt li l-programm kien diġà beda qabel id-dħul tal-UE-10; jitlob li l-Kummissjoni tkompli attivament il-politika tagħha li tagħti prijorità lill-ħolqien ta’ aġenziji għall-enerġija fl-Istati Membri li għadhom lura sabiex jaslu għal distribuzzjoni bbilanċjata tajjeb madwar l-UE kollha;
               
            Parti IX: Rapport speċjali Nru 8/2008 – Il-kundizzjonalità hija politika effikaċi?
      
               
                  272.
               
               
                  Jikkunsidra li l-oġġettivi tar-Regolament (KE) Nru 1782/2003 tal-Kunsill (37) għandhom ikunu żviluppati hekk li jkunu “SMART” (Speċifiċi, Miżurabbli, Jisgħu jintlaħqu, Relevanti u Bil-ħinijiet) u organizzati f’ġerarkija loġika; jikkunsidra li fuq din il-bażi, Stati Membri għandhom jiddefinixxu rekwiżiti u standards verifikabbli fil-livell tal-irziezet;
               
            
               
                  273.
               
               
                  Jikkunsidra li l-kundizzjonalità għandha tkun simplifikata billi tiġi limitata għall-elementi prinċipali ta’ attivitajiet agrikoli fejn it-titjib jirriżulta meħtieġ u billi jiġu speċifikati r-riżultati mistennija, ir-rekwiżiti u l-istandards;
               
            
               
                  274.
               
               
                  Jistieden lill-Kummissjoni biex tagħmel distinzjoni ċara bejn il-kondizzjonalità u l-agriambjent; jindika li l-elementi ta’ politika ta’ żvilupp rurali, bħall-obbligu li jiġu ffissati standards verifikabbli mill-Kummissjoni, għandhom japplikaw ukoll għall-kondizzjonalità;
               
            
               
                  275.
               
               
                  Jikkunsidra li sistema effettiva ta’ kontroll u sanzjonijhiet għandha tkun implimentata fl-Istati Membri hekk li tiżgura l-osservanza tal-leġiżlazzjoni mill-bdiewa; jippreċiża li bħala minimu, 1 % tal-irziezet li jirrispettaw kull obbligu għandhom isirulhom kontrolli, u li s-sistema ta’ sanzjonijiet għandha tkun ibbażata fuq il-prinċipju li tnaqqis fil-ħlasijiet ikun proporzjonali għall-gravità tal-ksur, jew li jkun tiddependi minn dan;
               
            
               
                  276.
               
               
                  Jitlob lill-Kummissjoni biex timplimenta sistema tajba ta’ moniteraġġ biex tkejjel ir-rendiment billi tiddefinixxi indikaturi relevanti u livelli pertinenti ta’ linja ta’ referenza, hekk li l-Istati Membri jkunu mistiedna li jissottomettu dejta kompleta u ta’ min joqgħod fuqha lill-Kummissjoni li mbagħad tanalizzahom iktar bir-reqqa;
               
            
               
                  277.
               
               
                  Jitlob lill-Kummissjoni biex tippreżenta proposti sa mhux aktar tard mirr-reviżjoni tal-baġit u r-riforma li jmiss tal-CAP;
               
            
               
                  278.
               
               
                  Jistieden lill-Qorti tal-Awdituri biex tirrapporta dwar konformità mal-obbligi marbuta mal-kundizzjonalità fir-rapport annwali tagħha (dikjarazzjoni ta’ assigurazzjoni);
               
            Parti X: Rapport Speċjali Nru 9/2008 — “L-effettività tal-appoġġ tal-UE fil-qasam tal-libertà, is-sigurtà u l-ġustizzja għall-Belarus, il-Moldova u l-Ukraina”.
      
               
                  279.
               
               
                  Iħeġġeġ lill-Kummissjoni biex tagħmel analiżi sħiħa tar-raġunijiet għan-nuqqasijiet u r-riżultati fqar miksuba f’ċerti proġetti fil- Belarus, il-Moldova, u l’-Ukrajna, u biex ittejjeb l-ippjanar, l-immaniġġjar u l-kontroll tal-fondi tal-UE f’dawn il-pajjiżi;
               
            
               
                  280.
               
               
                  Jinsisti li l-Kummissjoni għandha tkompli timmira fondi tal-UE għall-prijoritajiet speċifiċi tal-Moldova, il-Belarus u l-Ukrajna, filwaqt li żżomm f’moħħha l-progress li sar fi proġetti ta’ qabel;
               
            
               
                  281.
               
               
                  Jistieden lill-Kummissjoni biex tagħmel il-proċeduri tal-iffinanzjar tal-UE iktar flessibbli sabiex jippermettu aġġustament ta’ dossiers, referenzi indikativi u għanijiet għal kull proġett, u sabiex jirriflettu l-bidliet fis-sitwazzjoni ekonomika u politika fil-pajjiżi konċernati;
               
            
               
                  282.
               
               
                  Jitlob li l-Kummissjoni tiżgura s-sostenibilità ta’ proġetti ffinanzjati mill-Unjoni billi tiddefinixxi b’mod ċar l-impenji li għandhom jassumu l-awtoritajiet pubbliċi benefiċjarji fi tmiem il-proġett;
               
            
               
                  283.
               
               
                  Jiddeplora l-fatt li l-effettività tal-fondi tal-UE kienet insuffiċjenti f’ċerti każijiet fejn, minkejja li kien hemm nuqqasijiet fl-immaniġġjar tal-proġett, ingħataw għotjiet lill-istess kuntratturi għal proġetti ġodda; għalhekk iħeġġeġ lill-Kummissjoni biex tiddefinixxi kriterji ċari għall-għażla ta’ kuntratturi u biex tevita r-repetizzjoni ta’ immaniġġjar mhux sodisfaċenti ta’ fondi tal-Komunità;
               
            
               
                  284.
               
               
                  Jirrakkomanda li l-Kummissjoni ttejjeb il-komunikazzjoni tagħha mal-Gvernijiet tal-Ukrajna, il-Moldova u l-Belarus, u li tieħu l-passi meħtieġa biex tinkoraġġixxi u tappoġġja l-pajjiżi benefiċjarji biex jistabbilixxu u jeżerċitwa koordinazzjoni effettiva fost id-donaturi;
               
            
               
                  285.
               
               
                  Jinkoraġġixxi lill-Kummissjoni biex tiffoka iktar fuq il-kwistjoni ta’ prosekuzzjoni legali effettiva fil-ġlieda kontra l-kriminalità organizzata, u biex tistudja soluzzjonijiet ġodda biex tippromwovi ikbar parteċipazzjoni pubblika fil-politika kontra l-korruzzjoni billi tappoġġja organizzazzjonijiet tas-soċjetà ċivili fi kwistjonijiet relatati mal-ġudikatura u l-governanza tajba;
               
            Parti XI: Rapport speċjali Nru 11/2008 — dwar il-ġestjoni tal-għajnuna tal-UE għall-attivitajiet ta’ ħażna pubblika ta’ ċereali
      
               
                  286.
               
               
                  Jaqbel mal-Qorti tal-Awdituri li l-Kummissjoni għandha tikkunsidra il-lokazzjoni ġeografika tal-imħażen u b’mod partikolari l-kwalità tal-ammonti taċ-ċereali meta tissettja l-prezz minimu tal-bejgħ;
               
            
               
                  287.
               
               
                  Biex itejjeb il-proċess baġitjarju, jitlob lill-Kummissjoni biex tagħmel l-ispejjeż tal-attivitajiet mhux relatati direttament mal-intervent b’ħażna taċ-ċereali iktar trasparenti; għalhekk jissuġġerixxi li l-element ta’ sussidju tal-programmi, bħall-għajnuna għall-persuni l-aktar fil-bżonn jew għall-industrija bijoetanoli, ikun direttament allokat għall-attivitajiet konċernati;
               
            
               
                  288.
               
               
                  Jitlob lill-Istati Membri u lill-Kummissjoni biex jevalwaw l-ispejjeż ta’ kontrolli fil-qasam tal-operazzjonijiet ta’ ħażna pubblika taċ-ċereali; jistieden lill-Kummissjoni biex toħloq iktar inċentivi għall-Istati Membri biex inaqqsu l-ispejjeż tal-ħażna u tal-kapital għall-interventi tagħhom u biex jagħmlu l-aħjar użu taż-żmien tal-bejgħ tal-istokks tagħhom;
               
            
               
                  289.
               
               
                  Jaqbel mal-opinjoni tal-Qorti li l-Kummissjoni għandha ssaħħaħ l-analiżi tagħha tal-ispejjeż imħabbra mill-aġenziji li jħallsu billi ssegwi b’mod sistematiku kwalunkwe dejta jew tendenza stramba; jikkunsidra li spezzjonijiet fuq il-post għandhom jinkludu kontrolli tad-dejta użata u li l-Kummissjoni għandha tirrevedi l-ispejjeż standard tagħha għal operazzjonijiet mingħajr moviment biex tiżgura li ma jaqbżux l-ispejjeż reali;
               
            
               
                  290.
               
               
                  Jappoġġja lill-Qorti tal-Awdituri fl-opinjoni tagħha li spezzjonijiet fuq il-post ta’ dejta dwar informazzjoni dwar l-ispiża mibgħuta mill-aġenziji li jħallsu tal-Istati Membri jenfasizza madankollu l-bżonn li tiggaranrixxi li obbligi ta’ kontroll huma effiċjenti meta mqabbla mal-ispiża;
               
            
               
                  291.
               
               
                  Jiddeplora l-fatt li ma hemm l-ebda riserva strateġika ta’ ċereali fil-każ ta’ nuqqas ta’ ikel fil-livell Komunitarju; jinnota li Stati Membri għandhom permess li jżommu riservi strateġiċi ta’ ċereali u li huma għandhom jinfurmaw lill-Kummissjoni dwar dawn ir-riservi; jinnota b’dispjaċir, madankollu, il-fatt li ftit Stati Membri jagħmlu użu minn din il-possibilità u jemmen li l-Kummissjoni għandha tesplora l-idea li tikkostitwixxi riserva strateġika tal-Komunità.
               
            
         (1)  ĠU L 77, 16.3.2007.
      
         (2)  ĠU C 287, 10.11.2008, p. 1.
      
         (3)  ĠU C 107, 30.4.2004, p. 1.
      
         (4)  ĠU C 216, 14.9.2007, p. 3.
      
         (5)  ĠU C 286, 10.11.2008, p. 1.
      
         (6)  ĠU C 287, 10.11.2008, p. 111.
      
         (7)  ĠU L 56, 4.3.1968, p. 1.
      
         (8)  ĠU L 248, 16.9.2002, p. 1.
      
         (9)  ĠU L 11, 16.1.2003, p. 1.
      
         (10)  ĠU L 187, 15.7.2008, p. 25.
      
         (11)  ĠU C 139, 14.6.2006, p. 1.
      
         (12)  L-Opinjoni Nru 2/2004 tal-Qorti tal-Awdituri tal-Komunitajiet Ewropej dwar il-mudell ta’ verifika waħsa (single audit), u proposta marbuta ma’ qafas ta’ kontroll intern Komunitarju, ĠU C 107, 30.4.2004, p. 1.
      
         (13)  Il-Kunsill tal-Unjoni Ewropea, nota tal-presidenza lid-delegazzjonijiet – “An improved sound financial management of EU funds 10284/08 FIN 217”, 3.6.2008 (hija disponibbli l-verżjoni Ingliża biss).
      
         (14)  ĠU L 88, 31.3.2009, p. 25.
      
         (15)  ĠU C 273, 9.11.2006, p. 2.
      
         (16)  ĠU L 340, 6.12.2006, p. 5.
      
         (17)  ĠU L 163, 23.6.2007, p. 17.
      
         (18)  Regolament tal-Kummissjoni (KE) Nru 498/2007 tas-26 ta’ Marzu 2007 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1198/2006 dwar il-Fond Ewropew għas-Sajd (ĠU L 120, 10.5.2007, p. 1).
      
         (19)  Regolament tal-Kunsill (KE) Nru 1447/1999 tal-24 ta’ Ġunju 1999 li jistabbilixxi lista tat-tip ta’ mġiba li tikser b’mod gravi r-regoli tal-politika komuni tas-sajd (ĠU L 167, 2.7.1999, p. 5).
      
         (20)  ĠU C 94, 21.4.2006, p. 1.
      
         (21)  ĠU C 74 E, 24.3.2004, p. 746.
      
         (22)  ĠU C 41 E, 19.2.2009, p. 70.
      
         (23)  ĠU C 285, 27.11.2007, p. 1.
      
         (24)  Dikjarazzjoni tal-Kummissjoni dwar l-Artikolu 5 tad-DCI, Anness għall-Komunikazzjoni tal-Kummissjoni tal-24 ta’ Ottubru 2006 (COM(2006) 628).
      
         (25)  Ir-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-koperazzjoni għall-iżvilupp (ĠU L 378, 27.12.2006, p. 41).
      
         (26)  ĠU C 174, 26.7.2006, p. 1.
      
         (27)  Ir-Regolament tal-Kunsill (KE) Nru 1085/2006 tas-17 ta’ Lulju 2006 li jistabbilixxi Strument għall-Assistenza ta’ Qabel l-Adeżjoni (IPA) (ĠU L 210, 31.7.2006, p. 82).
      
         (28)  ĠU C 287, 10.11.2008, p. 9.
      
         (29)  ĠU L 344, 20.12.2008, p. 12.
      
         (30)  ĠU L 344, 20.12.2008, p. 125.
      
         (31)  Konkluża u adottata fit-2 ta’ Marzu 2005 fil-Forum ta’ livell għoli f’Pariġi minn pajjiżi li qegħdin jiżviluppaw u pajjiżi donaturi, fosthom l-Unjoni Ewropea, il-Bank Afrikan tal-Iżvilupp, il-Bank Ażjatiku tal-Iżvilupp, il-Bank Ewropew għar-Rikostruzzjoni u l-Iżvilupp, il-Bank Inter-Amerikan tal-Iżvilupp, il-Kumitat ta’ Assistenza għall-Iżvilupp tal-OECD, in-Nazzjonijiet Uniti u l-Bank Dinji.
      
         (32)  Testi adottati ta’ din id-data, P6_TA(2008)0051.
      
         (33)  Ir-Regolament (KE) Nru 450/2008 tal-Parlament Ewropew u tal-Kunsill tat-23 ta’ April 2008 li jistabbilixxi kodiċi doganali (kodiċi doganali modernizzat) (ĠU L 145, 4.6.2008, p. 1);
      
         (34)  ĠU C 297 E, 7.12.2006, p. 331.
      
         (35)  Regolament tal-Kummissjoni (KE) Nru 228/2008 tat-13 ta’ Marzu 2008 li jemenda r-Regolament (KE) Nru 595/2004 rigward l-intensità tal-kontrolli fuq il-kunsinni u l-bejgħ dirett tal-ħalib ĠU L 70, 14.3.2008, p. 7).
      
         (36)  Ir-Regolament tal-Kummissjoni (KE, Euratom) Nru 2343/2002 tad-23 ta’ Diċembru 2002 dwar ir-regolament finanzjarju ta’ qafas stipulat fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 72).
      
         (37)  Ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ taħt il-politika agrikola komuni u li jistabbilixxi skemi ta’ appoġġ għall-bdiewa (ĠU L 270, 21.10.2003, p. 1).